LIETUVOS RESPUBLIKOS ŪKIO MINISTRAS

įsakymas

DĖL LIETUVOS RESPUBLIKOS ŪKIO MINISTRO 2000 M. SPALIO 6 D. ĮSAKYMO NR. 349 „DĖL SLĖGINIŲ ĮRENGINIŲ TECHNINIO REGLAMENTO TVIRTINIMO“ pakeitimo

2016 m. sausio 25 d. Nr. 4-51

Vilnius

1. P a k e i č i u Lietuvos Respublikos ūkio ministro 2000 m. spalio 6 d. įsakymą Nr. 349 „Dėl Slėginių įrenginių techninio reglamento tvirtinimo“ ir jį išdėstau nauja redakcija:

„LIETUVOS RESPUBLIKOS ŪKIO MINISTRAS

įsakymas

DĖL SLĖGINĖS ĮRANGOS TECHNINIO REGLAMENTO PAtvirtinimo

Vadovaudamasis Lietuvos Respublikos Vyriausybės 1999 m. gruodžio 27 d. nutarimo Nr. 1482 „Dėl Institucijų, įgaliotų tvirtinti privalomuosius produktų saugos reikalavimus ir nustatyti atitikties įvertinimo reikalavimus, paskyrimo“ 1.5 papunkčiu ir įgyvendindamas 2014 m. gegužės 15 d. Europos Parlamento ir Tarybos direktyvą 2014/68/ES dėl valstybių narių įstatymų, susijusių su slėginės įrangos tiekimu rinkai, suderinimo (OL 2014 L 189, p. 164):

1. T v i r t i n u pridedamą Slėginės įrangos techninį reglamentą (toliau – Reglamentas).

2. N u s t a t a u, kad Reglamente nustatytas rinkos priežiūros institucijos funkcijas atlieka Valstybinė vartotojų teisių apsaugos tarnyba.“

2. N u s t a t a u, kad:

2.1. pagal Slėginių įrenginių techninį reglamentą, patvirtintą Lietuvos Respublikos ūkio ministro 2000 m. spalio 6 d. įsakymu Nr. 349 „Dėl Slėginių įrenginių techninio reglamento tvirtinimo“, paskelbtos atitikties įvertinimo įstaigos šią veiklą gali vykdyti iki šio įsakymo įsigaliojimo dienos;

2.2. šis įsakymas, išskyrus šio įsakymo 1 punktu nauja redakcija išdėstyto įsakymo 1 punktu patvirtinto Slėginės įrangos techninio reglamento II, V, VIII, IX, X, XII, XIII, XIV skyrius, XV skyriaus pirmąjį skirsnį, 2 ir 3 priedus, įsigalioja 2016 m. liepos 19 dieną.

Ūkio ministras	Evaldas Gustas

PATVIRTINTA

Lietuvos Respublikos ūkio ministro

2000 m. spalio 6 d. įsakymu Nr. 349

(Lietuvos Respublikos ūkio ministro

2016 m. sausio 25 d. įsakymo Nr. 4-51

redakcija)

SLĖGINĖS ĮRANGOS TECHNINIs REGLAMENTas

i SKYRIUS

BENDROSIOS NUOSTATOS

1. Slėginės įrangos techninis reglamentas (toliau – šis Reglamentas) nustato Lietuvos Respublikos rinkai ir Europos Sąjungos rinkai pateikiamos slėginės įrangos ar agregatų saugos ir atitikties įvertinimo reikalavimus, kurie turi užtikrinti aukštą žmonių sveikatos apsaugos ir saugos lygį, naminių gyvūnų ar turto apsaugą.

2. Šis Reglamentas privalomas visiems ekonominės veiklos vykdytojams, pateikiantiems slėginę įrangą ar agregatus Lietuvos Respublikos rinkai, taip pat Lietuvos Respublikoje įsisteigusiems ar nuolat gyvenantiems ekonominės veiklos vykdytojams, pateikiantiems slėginę įrangą ar agregatus Europos Sąjungos rinkai, ir rinkos priežiūrą atliekančioms institucijoms.

II SKYRIUS

TAIKYMO SRITIS

3. Šio Reglamento reikalavimai taikomi slėginės įrangos ir agregatų, kurių didžiausias leidžiamasis slėgis (PS) didesnis nei 0,5 baro, projektavimui, gamybai ir atitikties įvertinimui.

4. Šio Reglamento reikalavimai netaikomi:

4.1. vamzdynams, sudarantiems vamzdynų sistemą arba vamzdynų sistemų tinklą, skirtą tiekti bet kokiam skysčiui arba medžiagai į pakrantėje ar jūroje esantį įrenginį arba iš jo, įskaitant paskutinį įrenginyje sumontuotą išjungiamąjį įtaisą, taip pat įskaitant visus prijungtus agregatus, suprojektuotus specialiai vamzdynams. Ši išimtis netaikoma standartinei slėginei įrangai, kuri gali būti montuojama slėgio reguliavimo stotyse arba kompresorinėse;

4.2. vandens tiekimo, skirstymo ir nuotekų šalinimo sistemų tinklams ir su jais susijusiai įrangai bei vandentakiams, pvz., slėginiams vamzdynams, slėginiams tuneliams, hidroelektrinių įrenginių slėginėms šachtoms ir atitinkamiems pagalbiniams jų įtaisams;

4.3. paprastiesiems slėginiams indams, kuriems taikomi Paprastųjų slėginių indų saugos techninio reglamento, patvirtinto Lietuvos Respublikos ūkio ministro 1999 m. gruodžio 27 d. įsakymu Nr. 431 „Dėl Paprastųjų slėginių indų techninio reglamento tvirtinimo“;

4.4. aerozolių balionėliams, kuriems taikomi Aerozolių balionėlių saugos techninio reglamento, patvirtinto Lietuvos Respublikos ūkio ministro 1999 m. gruodžio 27 d. įsakymu Nr. 433 „Dėl Aerozolių balionėlių saugos techninio reglamento tvirtinimo“, reikalavimai;

4.5. įrangai, skirtai naudoti transporto priemonėse, nurodytose šiuose teisės aktuose:

4.5.1. Motorinių transporto priemonių, priekabų ir šių transporto priemonių sudedamųjų dalių atitikties įvertinimo atlikimo taisyklėse, patvirtintose Lietuvos Respublikos susisiekimo ministro 2009 m. balandžio 28 d. įsakymu Nr. 3-169 „Dėl Motorinių transporto priemonių, priekabų ir šių transporto priemonių sudedamųjų dalių atitikties įvertinimo atlikimo taisyklių patvirtinimo“;

4.5.2. 2013 m. vasario 5 d. Europos Parlamento ir Tarybos reglamente (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (OL 2013 L 60, p. 1);

4.5.3. 2013 m. sausio 15 d. Europos Parlamento ir Tarybos reglamente (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros (OL 2013 L 60, p. 52);

4.6. įrangai, kuri pagal šio Reglamento 49–52 punktų nuostatas priskiriama ne aukštesnei kaip I kategorijai ir kuriai taikomas vienas iš šių teisės aktų:

4.6.1. Techninis reglamentas „Mašinų sauga“, patvirtintas Lietuvos Respublikos socialinės apsaugos ir darbo ministro 2000 m. kovo 6 d. įsakymu Nr. 28 „Dėl techninio reglamento „Mašinų sauga“ patvirtinimo“;

4.6.2. Techninis reglamentas „Liftai“, patvirtintas Lietuvos Respublikos socialinės apsaugos ir darbo ministro 1999 m. gruodžio 28 d. įsakymu Nr. 106 „Dėl techninio reglamento „Liftai“ patvirtinimo“;

4.6.3. Elektrotechninių gaminių saugos techninis reglamentas, patvirtintas Lietuvos Respublikos ūkio ministro ir Lietuvos Respublikos standartizacijos departamento direktoriaus 1999 m. spalio 19 d. įsakymu Nr. 351/61 „Dėl Elektrotechninių gaminių saugos techninio reglamento patvirtinimo“;

4.6.4. Lietuvos medicinos norma MN 4:2009 „Medicinos prietaisų saugos techninis reglamentas“, patvirtinta Lietuvos Respublikos sveikatos apsaugos ministro 2009 m. sausio 19 d. įsakymu Nr. V-18 „Dėl Lietuvos medicinos normos MN 4:2009 „Medicinos prietaisų saugos techninis reglamentas“ ir Lietuvos medicinos normos MN 100:2009 „Aktyviųjų implantuojamųjų medicinos prietaisų saugos techninis reglamentas“ patvirtinimo“;

4.6.5. Dujinį kurą deginančių prietaisų techninis reglamentas, patvirtintas Lietuvos Respublikos ūkio ministro 1999 m. gruodžio 31 d. įsakymu Nr. 449 „Dėl Dujas deginančių prietaisų saugos techninio reglamento tvirtinimo“;

4.6.6. Įrangos ir apsaugos sistemų, naudojamų potencialiai sprogioje aplinkoje, techninis reglamentas, patvirtintas Lietuvos Respublikos ūkio ministro 1999 m. gruodžio 27 d įsakymu Nr. 432 „Dėl Įrangos ir apsaugos sistemų, naudojamų potencialiai sprogioje aplinkoje, techninio reglamento tvirtinimo“;

4.7. įrangai, kuriai taikomi Sutarties dėl Europos Sąjungos veikimo (OL 2010 C 83, p. 47) 346 straipsnio 1 dalies b punkto reikalavimai, ir kuri nurodyta Bendrajame karinės įrangos sąraše, patvirtintame Lietuvos Respublikos krašto apsaugos ministro 2009 m. gruodžio 29 d. įsakymu Nr. V-1216 „Dėl Bendrojo karinės įrangos sąrašo patvirtinimo“;

4.8. įrenginiams, kurie specialiai suprojektuoti naudoti branduolinės energetikos objektuose ir kuriems sugedus gali pasklisti radioaktyviosios medžiagos;

4.9. gręžinių kontrolės įrenginiams, naudojamiems atliekant naftos, dujų arba geoterminio žvalgymo bei gavybos darbus ir išlaikant ir (arba) reguliuojant slėgį požeminėse saugyklose. Šiems įrenginiams priskiriami gręžinio žiotyse įrengiami įtaisai, nuo dujų, susidariusių gręžinyje, išmetimo saugantys įtaisai, vamzdynų kolektoriai ir visa kita iki jų esanti įranga;

4.10. įrangai su korpusais arba mechanizmams, jeigu tokios įrangos arba mechanizmų matmenų nustatymas, medžiagų pasirinkimas ir gamybos reikalavimai pirmiausia grindžiami pakankamo stiprumo, standumo ir stabilumo reikalavimais, atitinkančiais statinės ir dinaminės apkrovos poveikį arba kitas naudojimo charakteristikas, kurioms slėgis nėra svarbus projektavimo veiksnys. Šiai įrangai gali būti priskiriami:

4.10.1.varikliai, įskaitant turbinas ir vidaus degimo variklius;

4.10.2. garo mašinos, dujų (garų) turbinos, turbogeneratoriai, kompresoriai, siurbliai ir paleidimo įtaisai;

4.11. aukštakrosnės, įskaitant ir jų aušinimo sistemą, rekuperatoriai, dulkių atskirtuvai ir aukštakrosnių išmetamųjų dujų plautuvai bei šachtinės lydkrosnės, įskaitant aukštakrosnių pakuros aušinimo sistemą, dujų konverterius ir kaušus plienui, geležiai bei spalvotiesiems metalams lydyti, perlydyti, šalinti dujas ir lieti;

4.12. aukštos įtampos elektros įrenginiai, pvz., skirstomieji įrenginiai, valdymo mechanizmai, transformatoriai ir rotacinių mašinų korpusai;

4.13. slėginiai vamzdžiai, naudojami perdavimo sistemoms apsaugoti, pvz., elektros energijos ir telefono kabeliai;

4.14. laivai, raketos, orlaiviai ir mobilūs jūroje naudojami įrenginiai bei įrenginiai, kurie skirti montuoti laivuose, raketose, orlaiviuose ir mobiliuose jūroje naudojamuose įrenginiuose arba jiems varyti;

4.15. slėginė įranga, kurios korpusai yra lankstūs, t. y. padangos, oro pagalvės, žaidimo kamuoliai, pripučiamos valtys ir kita panaši slėginė įranga;

4.16. dujų išmetimo ir įleidimo duslintuvai;

4.17. buteliai ar skardinės, į kurias pilstomi prisotinti angliarūgštės galutiniam vartojimui skirti gėrimai;

4.18. indai, kurių didžiausio leidžiamojo slėgio (PS) ir tūrio (V) sandauga neviršija 500 bar L, didžiausias leidžiamasis slėgis (PS) neviršija 7 barų ir kurie yra skirti gėrimams gabenti ir tiekti;

4.19. įranga, kuriai taikomi Lietuvos Respublikos pavojingų krovinių vežimo automobilių, geležinkelių ir vidaus vandenų keliais įstatymo, Gabenamųjų slėginių įrenginių techninio reglamento, patvirtinto Lietuvos Respublikos ūkio ministro 2011 liepos 7 d. įsakymu Nr. 4-472 „Dėl Gabenamųjų slėginių įrenginių techninio reglamento patvirtinimo“, Tarptautinio jūra gabenamų pavojingų krovinių kodekso (IMDG) ir Tarptautinės civilinės aviacijos konvencijos reikalavimai;

4.20. karštą vandenį naudojantys šildymo sistemų vamzdžiai ir radiatoriai;

4.21. indai, suprojektuoti skysčiams laikyti, virš kurių išsiskiriančios dujos sudaro ne didesnį nei 0,5 baro slėgį.

III SKYRIUS

SĄVOKOS

5. Šiame Reglamente vartojamos sąvokos:

5.1. Asmuo – fizinis arba juridinis asmuo, kita organizacija, neturinti juridinio asmens statuso, ir juridinio asmens ar kitos organizacijos padalinys.

5.2. Agregatas – keletas slėginės įrangos dalių, kurias gamintojas surenka į sudėtinį veikiantį įrenginį.

5.3. Atitikties įvertinimas – procesas, kurio metu nustatoma, ar slėginė įranga ir agregatai atitinka šiame Reglamente nustatytus esminius saugos reikalavimus.

5.4. Atšaukimas – bet kokia priemonė, kuria siekiama, kad būtų grąžinta vartotojams ar kitiems naudotojams jau pateikta slėginė įranga ar agregatai.

5.5. CE ženklas – ženklas, kuriuo gamintojas nurodo, kad slėginė įranga ar agregatas atitinka taikytinus derinamųjų Europos Sąjungos teisės aktų dėl žymėjimo šiuo ženklu reikalavimus.

5.6. Darnusis standartas – kaip apibrėžta Europos Parlamento ir Tarybos reglamento (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL 2012 L 316, p. 12), 2 straipsnio 1 dalies c punkte.

5.7. Derinamieji Europos Sąjungos teisės aktai – Europos Sąjungos teisės aktai, kuriais suderinamos gaminių (slėginių indų ir agregatų) pardavimo sąlygos.

5.8. Didžiausia leidžiamoji temperatūra (TS) – didžiausia temperatūra, kuriai, kaip nurodo gamintojas, yra suprojektuota slėginė įranga.

5.9. Didžiausias leidžiamasis slėgis (PS) – maksimalus slėgis, kuriam, kaip nurodo gamintojas, yra suprojektuota slėginė įranga. Šis slėgis žymimas gamintojo nurodytoje vietoje: saugos ir (arba) ribojamųjų įtaisų jungimo vietoje, slėginės įrangos viršuje arba bet kurioje kitoje gamintojo nurodytoje vietoje, jeigu nė viena iš anksčiau gamintojo nurodytų vietų slėgio žymėjimui nėra tinkama.

5.10. Ekonominės veiklos vykdytojai – gamintojas, įgaliotasis atstovas, importuotojas ir platintojas.

5.11. Eksploatacijos pradžia – pirmas kartas, kai naudotojas panaudoja slėginę įrangą ar agregatą.

5.12. Europos medžiagų patvirtinimo dokumentas – techninis dokumentas, kuriame apibūdintos medžiagų, skirtų pakartotinai naudoti gaminant slėginę įrangą ir kurioms netaikomi jokie darnieji standartai, charakteristikos.

5.13. Gamintojas – asmuo, kuris pagamina slėginę įrangą ar agregatą arba užsako suprojektuoti ar pagaminti minėtą įrangą ar agregatą ir parduoda juos savo vardu arba naudodamas savo prekių ženklą, arba naudoja minėtą įrangą ar agregatą savo tikslais.

5.14. Importuotojas – Europos Sąjungoje įsisteigęs arba nuolat gyvenantis asmuo, kuris Europos Sąjungos rinkai pateikia slėginę įrangą ar agregatus iš trečiosios valstybės.

5.15. Indas – suslėgtoms takiosioms medžiagoms laikyti suprojektuota ir pagaminta talpykla, kuri gali būti sudaryta daugiau nei iš vienos sekcijos, įskaitant ir įrangą iki jungties, skirtos talpyklai prie kito įrenginio prijungti.

5.16. Įgaliotasis atstovas – Europos Sąjungoje įsisteigęs arba nuolat gyvenantis asmuo, turintis gamintojo rašytinį įgaliojimą veikti jo vardu, atliekant šiame Reglamente gamintojui nustatytus įpareigojimus.

5.17. Mažiausia leidžiamoji temperatūra (TS) – mažiausia temperatūra, kuriai, kaip nurodo gamintojas, yra suprojektuota slėginė įranga.

5.18. Nacionalinė akreditacijos įstaiga – nacionalinė akreditacijos įstaiga, kaip apibrėžta 2008 m. liepos 9 d. Europos Parlamento ir Tarybos reglamento (EB) Nr. 765/2008, nustatančio su gaminių prekyba susijusius akreditavimo ir rinkos priežiūros reikalavimus ir panaikinančio Reglamentą (EEB) Nr. 339/93 (toliau − Reglamentas (EB) Nr. 765/2008) 2 straipsnio 11 punkte.

5.19. Pagalbiniai saugos įtaisai – įtaisai, naudojami siekiant apsaugoti, kad slėgis įrangoje neviršytų leidžiamųjų dydžių, įskaitant tiesiogiai slėgį ribojančius įtaisus, pvz., apsauginius vožtuvus, saugos įtaisus su trūkiąja membrana, lenkiamuosius strypus, reguliuojamos saugaus slėgio užtikrinimo sistemas ir ribojamuosius įtaisus, įjungiančius reguliuojamuosius prietaisus arba užtikrinančius, kad įranga išsijungtų arba jos veikimas būtų nutrauktas ir blokuotas, pvz., slėgio jungikliai, temperatūros jungikliai, takiųjų medžiagų lygio jungikliai, su sauga susijusių matavimų kontrolės ir reguliavimo įtaisai.

5.20. Pagalbiniai slėginiai įtaisai – funkcinės paskirties įtaisai su slėgį išlaikančiais korpusais.

5.21. Pastoviosios jungtys – jungtys, kurias išmontuoti galima tik jas sulaužant.

5.22. Pašalinimas – bet kokia priemonė, kuria siekiama užkirsti kelią slėginės įrangos ar agregatų tiekimui rinkai tiekimo grandinėje.

5.23. Pateikimas rinkai – slėginės įrangos ar agregatų tiekimas Europos Sąjungos rinkai pirmą kartą.

5.24. Platintojas – tiekimo grandinėje veikiantis asmuo, kuris tiekia rinkai slėginę įrangą ar agregatus, ir nėra nei gamintojas, nei importuotojas.

5.25. Slėginė įranga – slėginiai indai, vamzdynai, pagalbiniai saugos ir slėginiai įtaisai, įskaitant prie slėginių dalių tvirtinamas sudedamąsias dalis, pvz., junges, atvamzdžius, movas, atramas, montavimo ąsas.

5.26. Slėgis – perteklinis slėgis, nustatytas atmosferos slėgio atžvilgiu. Vakuumas laikomas neigiamu dydžiu.

5.27. Takiosios medžiagos – skysčiai, kuriuose gali būti skendinčiųjų kietųjų dalelių, dujos, garai be priemaišų arba skysčių, dujų ir (arba) garų mišinys.

5.28. Techninė specifikacija – dokumentas, nustatantis techninius reikalavimus, kuriuos turi atitikti slėginė įranga ar agregatai.

5.29. Tiekimas rinkai – slėginės įrangos ar agregatų, skirtų platinti ar naudoti Europos Sąjungos rinkoje, tiekimas vykdant komercinę veiklą už atlygį arba be jo.

5.30. Trečioji valstybė – valstybė, kuri nėra Europos Sąjungos valstybė narė, taip pat nėra Europos ekonominės erdvės susitarimo valstybė.

5.31. Tūris (V) – vidinis sekcijos ir atvamzdžių iki pirmosios jungties arba suvirinimo siūlės tūris, išskyrus pastovių vidaus sudedamųjų dalių tūrį.

5.32. Vamzdynas – takiosioms medžiagoms gabenti skirta slėginė sistema, kurią gali sudaryti vamzdžiai ar jų sistema, siurblių–kompresorių vamzdžiai, pagalbiniai įtaisai, kompensacinės jungtys, lankstieji vamzdžiai, kitos slėginių įrenginių dalys, vamzdiniai šilumokaičiai, skirti orui šaldyti ar šildyti.

5.33. Vardinis dydis (DN) – skaitmenimis nurodytas dydis (žymimas DN, po kurio nurodomas skaičius), kuris yra bendras visoms vamzdyno sistemos dalims, išskyrus dalis, kurioms nurodyti išoriniai skersmenys arba sriegio dydis.

5.34. Kitos šiame Reglamente vartojamos sąvokos suprantamos taip, kaip jos apibrėžtos Lietuvos Respublikos atitikties įvertinimo įstatyme.

IV SKYRIUS

PATEIKIMAS RINKAI IR EKSPLOATACIJOS PRADŽIA

6. Rinkos priežiūros institucijos pagal kompetenciją imasi visų reikiamų priemonių siekdamos užtikrinti, kad slėginė įranga ir agregatai būtų pateikiami rinkai ir pradedami eksploatuoti tik jeigu jie atitinka šio Reglamento reikalavimus, yra tinkamai įrengti, prižiūrimi ir naudojami pagal paskirtį.

7. Šio Reglamento nuostatos neturi įtakos galimybei kituose teisės aktuose nustatyti papildomus reikalavimus, būtinus siekiant užtikrinti žmonių ir ypač darbuotojų saugą, jiems naudojant slėginę įrangą ar agregatą, jeigu tokiais reikalavimais nenumatomas slėginės įrangos ar agregato pakeitimas šiame Reglamente nenumatytu būdu.

8. Mugėse, parodose, pristatymuose ir panašiuose renginiuose galima eksponuoti šio Reglamento reikalavimų neatitinkančią slėginę įrangą ar agregatus su sąlyga, kad bus pateiktas matomas ženklas, aiškiai nurodantis, kad tokios slėginės įrangos ar agregatų negalima pateikti rinkai ir (arba) pradėti eksploatuoti tol, kol nėra užtikrinta jų atitiktis šio Reglamento reikalavimams.

Asmenys turi užtikrinti, kad, eksponuojant šio Reglamento reikalavimų neatitinkančią slėginę įrangą ar agregatus, būtų laikomasi kompetentingos rinkos priežiūros institucijos nustatytų saugos priemonių, kad būtų užtikrinta žmonių sauga tokių renginių metu.

V SKYRIUS

SLĖGINĖ ĮRANGA IR AGREGATAI, KURIEMS YRA TAIKOMI ESMINIAI SAUGOS REIKALAVIMAI

9. Slėginė įranga, nurodyta šiame skyriuje, turi atitikti šio Reglamento 1 priede nustatytus esminius saugos reikalavimus:

9.1. indai, išskyrus nurodytus šio Reglamento 9.2 papunktyje, skirti:

9.1.1. dujoms, suskystintosioms dujoms, dujoms, ištirpintoms suslegiant, garams, skysčiams, kurių garų slėgis, esant didžiausiai leidžiamajai temperatūrai (TS), yra 0,5 baro didesnis už normalų atmosferos slėgį (1 013 mbar), apsiribojant:

9.1.1.1. pirmos grupės takiosiomis medžiagomis, kurių tūris (V) didesnis kaip l litras, o didžiausio leidžiamojo slėgio (PS) ir tūrio (V) sandauga didesnė kaip 25 bar×l arba kurių didžiausias leidžiamasis slėgis (PS) didesnis kaip 200 barų (šio Reglamento 2 priedo 1 lentelė);

9.1.1.2. antros grupės takiosiomis medžiagomis, kurių tūris (V) didesnis negu 1 litras, o didžiausio leidžiamojo slėgio (PS) ir tūrio (V) sandauga didesnė nei 50 bar×l arba kurių didžiausias leidžiamasis slėgis (PS) didesnis kaip 1 000 barų, ir visais nešiojamais gesintuvais ir kvėpavimo aparatų dujų balionais (šio Reglamento 2 priedo 2 lentelė);

9.1.2. skysčiams, kurių garų slėgis, esant didžiausiai leidžiamajai temperatūrai (TS), yra ne daugiau kaip 0,5 baro didesnis už normalų atmosferos slėgį (1 013 mbar), apsiribojant:

9.1.2.1. pirmos grupės takiosiomis medžiagomis, kurių tūris (V) didesnis kaip l litras, o didžiausio leidžiamojo slėgio (PS) ir tūrio (V) sandauga didesnė kaip 200 bar×l arba kurių didžiausias leidžiamasis slėgis (PS) didesnis kaip 500 barų (šio Reglamento 2 priedo 3 lentelė);

9.1.2.2. antros grupės takiosiomis medžiagomis, kurių didžiausias leidžiamasis slėgis (PS) didesnis kaip 10 barų, o didžiausio leidžiamojo slėgio (PS) ir tūrio (V) sandauga didesnė kaip 10 000 bar×l arba kurių didžiausias leidžiamasis slėgis (PS) yra didesnis kaip 1 000 barų (šio Reglamento 2 priedo 4 lentelė);

9.2. slėginė įranga, kurios tūris (V) didesnis kaip 2 litrai ir kuri kūrenama arba kitaip šildoma gali pernelyg įkaisti, skirta garui ir perkaitintam vandeniui ruošti esant aukštesnei kaip 110 °C temperatūrai, ir visi greitviriai (šio Reglamento 2 priedo 5 lentelė);

9.3. vamzdynai, skirti:

9.3.1. dujoms, suskystintosioms dujoms, dujoms, ištirpintoms suslegiant, garams ir skysčiams, kurių garų slėgis, esant didžiausiai leidžiamajai temperatūrai (TS), yra 0,5 baro didesnis už normalų atmosferos slėgį (1 013 mbar), apsiribojant:

9.3.1.1. pirmos grupės takiosiomis medžiagomis, kai vamzdyno sistemų dalių vardinis dydis (DN) yra didesnis kaip 25 (šio Reglamento 2 priedo 6 lentelė);

9.3.1.2. antros grupės takiosiomis medžiagomis, kai vamzdyno sistemų dalių vardinis dydis (DN) yra didesnis kaip 32, o didžiausio leidžiamojo slėgio (PS) ir vamzdyno sistemų dalių vardinio dydžio (DN) sandauga didesnė kaip 1 000 barų (šio Reglamento 2 priedo 7 lentelė);

9.3.2. skysčiams, kurių garų slėgis, esant didžiausiai leidžiamajai temperatūrai (TS), yra ne daugiau kaip 0,5 baro didesnis už normalų atmosferos slėgį (1 013 mbar), apsiribojant:

9.3.2.1. pirmos grupės takiosiomis medžiagomis, kai vamzdyno sistemų dalių vardinis dydis (DN) didesnis kaip 25, o didžiausio leidžiamojo slėgio (PS) ir vamzdyno sistemų dalių vardinis dydis (DN) sandauga didesnė kaip 2 000 barų (šio Reglamento 2 priedo 8 lentelė);

9.3.2.2. antros grupės takiosiomis medžiagomis, kurių didžiausias leidžiamasis slėgis (PS) didesnis kaip 10 barų, vamzdyno sistemų dalių vardinis dydis (DN) didesnis kaip 200, o didžiausio leidžiamojo slėgio (PS) bei vamzdyno sistemų dalių vardinio dydžio (DN) sandauga didesnė kaip 5 000 barų (šio Reglamento 2 priedo 9 lentelė);

9.4. pagalbiniai saugos ir slėginiai įtaisai, skirti šio Reglamento 9.1–9.3 papunkčiuose nurodytai įrangai, įskaitant atvejus, kai ši įranga yra agregatų dalis.

10. Agregatai, nurodyti šio Reglamento 10.1–10.2 papunkčiuose, kuriuose yra bent vienas slėginės įrangos vienetas, kuriam taikomas šio Reglamento 9 punktas, turi atitikti šio Reglamento 1 priede nustatytus esminius saugos reikalavimus, išskyrus agregatus, kurie yra skirti ruošti ne didesnės kaip 110 °C temperatūros karštam vandeniui, kūrenant kietuoju kuru rankiniu būdu ir kurių didžiausio leidžiamojo slėgio (PS) bei tūrio (V) sandauga didesnė kaip 50 bar×l, – tokiu atveju jie turi atitikti tik šio Reglamento 1 priedo II skyriaus dešimtajame, vienuoliktajame skirsniuose, III skyriaus ketvirtajame skirsnyje, ir šio Reglamento 1 priedo 65.1 ir 65.4 papunkčiuose nurodytus esminius saugos reikalavimus:

10.1. agregatai, skirti garui arba perkaitintam aukštesnės kaip 110 °C temperatūros vandeniui ruošti, kurių konstrukcijoje yra bent vienas kūrenamas ar kitaip šildomas slėginės įrangos vienetas, kurį galima perkaitinti;

10.2. kiti šio Reglamento 10.1 papunktyje nenurodyti agregatai, jeigu gamintojas planuoja juos tiekti rinkai kaip agregatus ir yra numatęs, kad jie turi būti eksploatuojami kaip agregatai;

11. Slėginė įranga ir agregatai, kurių parametrai yra mažesni už šio Reglamento 9.1–9.3 papunkčiuose ir 10 punkte nustatytas ribines vertes arba sutampa su jomis, privalo būti suprojektuoti ir pagaminti pagal Lietuvos Respublikoje taikomą patikimą inžinerinę praktiką, kad būtų užtikrinamas saugus jų naudojimas. Šios slėginės įrangos ir agregatų atžvilgiu taikomi šie reikalavimai:

11.1. su slėgine įranga ir agregatais turi būti pateikiamos jų naudojimo instrukcijos lietuvių arba kitos Europos Sąjungos valstybės narės, kurios rinkai pateikiama slėginė įranga ar agregatas, kalba;

11.2. slėginė įranga ar agregatai negali būti žymimi šio Reglamento 96 punkte nurodytu CE ženklu, nepažeidžiant kitų derinamųjų Europos Sąjungos teisės aktų, numatančių tokios įrangos žymėjimą, reikalavimų.

VI SKYRIUS

LAISVAS GAMINIŲ JUDĖJIMAS

12. Slėginės įrangos ar agregatų, atitinkančių šio Reglamento reikalavimus, atžvilgiu, dėl su slėgiu susijusios rizikos, negali būti nustatomi reikalavimai, draudžiantys, ribojantys ar trukdantys juos teikti rinkai ir pradėti eksploatuoti gamintojo nurodytomis sąlygomis.

Slėginės įrangos ar agregatų, atitinkančių šio Reglamento 11 punkto nuostatas, atžvilgiu, dėl su slėgiu susijusios rizikos, negali būti nustatomi reikalavimai, draudžiantys, ribojantys ar trukdantys juos teikti rinkai ir pradėti eksploatuoti.

13. Jeigu slėginės įrangos ar agregatų atitiktį įvertino kitos Europos Sąjungos valstybės narės paskirtas ūkio subjekto įsteigtas atitikties įvertinimo padalinys, atitinkantis šio Reglamento X skyriaus antrojo skirsnio reikalavimus, tokios slėginės įrangos ar agregatų atžvilgiu, dėl su slėgiu susijusios rizikos, negali būti nustatomi reikalavimai, draudžiantys, ribojantys ar trukdantys juos teikti rinkai ir pradėti eksploatuoti.

14. Informacija, nurodyta šio Reglamento 1 priedo III skyriaus trečiajame ir ketvirtajame skirsniuose, būtina siekiant saugiai ir teisingai naudoti slėginę įrangą ir agregatus, pateikiama lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalba.

VII SKYRIUS

EKONOMINĖS VEIKLOS VYKDYTOJŲ PAREIGOS

PIRMASIS SKIRSNIS

GAMINTOJŲ PAREIGOS

15. Gamintojai, pateikdami šio Reglamento V skyriuje nurodytą slėginę įrangą ar agregatus rinkai ir (arba) naudodami juos savo reikmėms, turi užtikrinti, kad jie būtų suprojektuoti ir pagaminti pagal šio Reglamento 1 priede nustatytus esminius saugos reikalavimus.

16. Gamintojai, pateikdami šio Reglamento 11 punkte nurodytą slėginę įrangą ar agregatus rinkai arba naudodami juos savo reikmėms, turi užtikrinti, kad jie būtų suprojektuoti ir pagaminti pagal Lietuvos Respublikoje arba kitoje Europos Sąjungos valstybėje narėje, kurios rinkai pateikiamas slėginis įrenginys ar agregatas, taikomą patikimą inžinerinę praktiką.

17. Gamintojai, parengę šio Reglamento V skyriuje nurodytos slėginės įrangos ar agregatų techninius dokumentus, kaip nurodyta šio Reglamento 3 priede, privalo atlikti atitinkamą atitikties įvertinimo procedūrą pagal šio Reglamento IX skyriaus antrajame skirsnyje nustatytus reikalavimus arba pavesti ją atlikti.

Jei, atlikus atitikties įvertinimo procedūrą pagal šio Reglamento IX skyriaus antrajame skirsnyje punktuose nustatytus reikalavimus, nustatoma, kad šio Reglamento V skyriuje nurodyta slėginė įranga ar agregatai atitinka šio Reglamento reikalavimus, gamintojas parengia Europos Sąjungos atitikties deklaraciją (toliau – ES atitikties deklaracija) ir pažymi gaminį CE ženklu.

18. Gamintojai saugo techninius dokumentus ir ES atitikties deklaraciją 10 metų nuo slėginės įrangos ar agregatų pateikimo rinkai dienos.

19. Gamintojai užtikrina, kad būtų įdiegtos procedūros, užtikrinančios slėginės įrangos ar agregatų serijinės gamybos atitiktį šio Reglamento reikalavimams. Diegiant šias procedūras, turi būti atsižvelgiama į slėginės įrangos ar agregatų projekto ar charakteristikų pakeitimus, darniųjų standartų ar kitų techninių specifikacijų, pagal kurias deklaruojama slėginės įrangos ar agregatų atitiktis, pakeitimus.

20. Gamintojai, atsižvelgdami į slėginės įrangos ar agregatų keliamą riziką ir siekdami užtikrinti vartotojų ir kitų naudotojų sveikatos apsaugą ir saugą:

20.1. atlieka rinkai pateikiamos slėginės įrangos ar agregatų bandymus;

20.2. nagrinėja ir, jei būtina, registruoja skundus bei informaciją apie šio Reglamento reikalavimų neatitinkančią ir atšauktą slėginę įrangą ir agregatus;

20.3. informuoja platintojus apie vykdomą stebėseną, nurodytą šio Reglamento 20.2 papunktyje.

21. Gamintojai turi užtikrinti, kad:

21.1. ant jų gaminamos slėginės įrangos ar agregatų būtų nurodytas tipo, partijos ar serijos numeris arba kita informacija, leidžianti nustatyti slėginės įrangos ar agregatų tapatumą;

21.2. informacija, nurodyta šio Reglamento 21.1 papunktyje, būtų pateikta ant slėginės įrangos ar agregato pakuotės ar prie slėginės įrangos ar agregato pridėtame dokumente, jeigu dėl slėginės įrangos ar agregato dydžio ar veikimo pobūdžio atitinkamos informacijos neįmanoma pridėti šio Reglamento 21.1 papunktyje nurodytu būdu.

22. Gamintojai ant slėginės įrangos ar agregato arba, jeigu to neįmanoma padaryti, ant pakuotės arba prie slėginės įrangos ar agregato pridėtame dokumente nurodo savo pavadinimą (jeigu gamintojas fizinis asmuo – vardą pavardę), registruotą prekės pavadinimą arba registruotą prekių ženklą ir pašto adresą, kuriuo su jais galima susisiekti. Būtina nurodyti vieną adresą, kuriuo būtų galima susisiekti su gamintoju. Gamintojo kontaktiniai duomenys vartotojams, kitiems naudotojams ir rinkos priežiūros institucijoms pateikiami lietuvių arba kitos Europos Sąjungos valstybės narės, kurios rinkai pateikiamas slėginis įrengys ar agregatas, kalba arba kita minėtiems subjektams lengvai suprantama kalba.

23. Gamintojai turi užtikrinti, kad prie šio Reglamento V skyriuje nurodytos slėginės įrangos ar agregatų pagal šio Reglamento 1 priedo III skyriaus trečiojo ir ketvirtojo skirsnių reikalavimus ir prie šio Reglamento 11 punkte nurodytos slėginės įrangos ar agregatų, kaip nurodyta šio Reglamento 11 punkte, vartotojams ir kitiems naudotojams būtų pridėtos lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalba arba kita minėtiems subjektams lengvai suprantama kalba parengtos naudojimo instrukcijos ir saugos informacija.

24. Gamintojai turi nedelsdami imtis taisomųjų priemonių, būtinų siekiant užtikrinti, kad rinkai jų pateikta slėginės įranga ar agregatai atitiktų šio Reglamento reikalavimus, jeigu yra pagrindo manyti, kad minėta įranga ir agregatai šio Reglamento reikalavimų neatitinka, ir, jeigu tikslinga, juos pašalinti arba atšaukti. Jei slėginė įranga ar agregatai kelia pavojų, gamintojai turi nedelsdami apie tai pranešti rinkos priežiūros institucijoms ir kitų Europos Sąjungos valstybių narių, kuriose jie tiekė rinkai tą slėginę įrangą ar tuos agregatus, rinkos priežiūros institucijoms, ir pateikti išsamią informaciją apie neatitiktį bei visas taikytas taisomąsias priemones.

25. Rinkos priežiūros institucijoms motyvuotai pareikalavus, gamintojas turi:

25.1. elektroniniu paštu ar raštu pateikti lietuvių arba kita rinkos priežiūros institucijoms priimtina kalba joms visą informaciją ir dokumentus, būtinus įrodyti, kad slėginė įranga ar agregatas atitinka šio Reglamento reikalavimus.

25.2. bendradarbiauti su jomis dėl visų veiksmų, kurių imamasi siekiant pašalinti slėginės įrangos ar agregato, kurį jie pateikė rinkai, keliamą pavojų.

ANTRASIS SKIRSNIS

ĮGALIOTŲJŲ ATSTOVŲ PAREIGOS

26. Gamintojas rašytiniu įgaliojimu gali paskirti įgaliotąjį atstovą atlikti tam tikras šiame Reglamente gamintojui nustatytas pareigas. Įgaliotasis atstovas negali būti įgaliotas vykdyti šio Reglamento 15–16 punktuose nustatytų pareigų ir pareigos rengti šio Reglamento 17 punkte nurodytus techninius dokumentus.

27. Įgaliotajam atstovui gali būti pavedama atlikti bent šiuos veiksmus:

27.1. saugoti ES atitikties deklaraciją ir techninius dokumentus 10 metų nuo slėginės įrangos ar agregato pateikimo rinkai dienos, kad rinkos priežiūros institucijos galėtų juos patikrinti;

27.2. pateikti, rinkos priežiūros institucijų ar kitos nacionalinės institucijos motyvuotu prašymu, visą informaciją ir dokumentus, būtinus slėginės įrangos ar agregato atitikčiai šio Reglamento reikalavimams įrodyti;

27.3. bendradarbiauti su rinkos priežiūros institucijomis ar kitomis nacionalinėmis institucijomis jų prašymu dėl visų veiksmų, atliekamų siekiant pašalinti slėginės įrangos ar agregato, dėl kurių įgaliotasis atstovas gavo rašytinius įgaliojimus, keliamą pavojų.

TREČIASIS SKIRSNIS

IMPORTUOTOJŲ PAREIGOS

28. Importuotojai rinkai pateikia tik šio Reglamento reikalavimus atitinkančią slėginę įrangą ar agregatus.

29. Importuotojai, prieš pateikdami rinkai šio Reglamento V skyriuje nurodytą slėginę įrangą ar agregatus, privalo užtikrinti, kad gamintojas:

29.1. pagal šio Reglamento IX skyriaus antrojo skirsnio reikalavimus atliko atitinkamą atitikties įvertinimo procedūrą;

29.2. parengė techninius dokumentus ir paženklino slėginę įrangą arba agregatus CE ženklu;

29.3. pridėjo prie slėginės įrangos arba agregatų naudojimo instrukcijas ir saugos informaciją pagal šio Reglamento 1 priedo III skyriaus trečiojo ir ketvirtojo skirsnių reikalavimus;

29.4. įvykdė šio Reglamento 21–22 punktuose nustatytus reikalavimus.

30. Importuotojai, prieš pateikdami rinkai šio Reglamento 11 punkte nurodytą slėginę įrangą ar agregatus, privalo užtikrinti, kad gamintojas:

30.1. parengė techninius dokumentus;

30.2. pridėjo prie slėginės įrangos ar agregatų naudojimo instrukcijas;

30.3. įvykdė šio Reglamento 21–22 punktuose nustatytus reikalavimus.

31. Importuotojai, manantys ar turintys pagrindo manyti, kad slėginė įranga ar agregatas neatitinka šio Reglamento 1 priede nustatytų esminių saugos reikalavimų, neteikia tokios slėginės įrangos ir agregatų rinkai, kol nėra užtikrinama jų atitiktis šio Reglamento reikalavimams.

32. Jeigu slėginė įranga ar agregatai kelia pavojų, importuotojas privalo nedelsdamas apie tai pranešti rinkos priežiūros institucijoms ir kitų Europos Sąjungos valstybių narių, kuriose jis tiekė rinkai tą slėginę įrangą ar tuos agregatus, rinkos priežiūros institucijoms ir gamintojui.

33. Importuotojai ant slėginės įrangos ar agregato arba, jeigu to neįmanoma padaryti, ant pakuotės arba prie slėginės įrangos ar agregato pridėtame dokumente nurodo savo pavadinimą (arba vardą pavardę), registruotą prekės pavadinimą arba registruotą prekių ženklą ir pašto adresą, kuriuo su jais galima susisiekti. Importuotojų kontaktiniai duomenys vartotojams, kitiems naudotojams ir rinkos priežiūros institucijoms pateikiami lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalba arba kita minėtiems subjektams lengvai suprantama kalba.

34. Importuotojai privalo užtikrinti, kad:

34.1. prie šio Reglamento V skyriuje nurodytos slėginės įrangos ar agregatų pagal šio Reglamento 1 priedo III skyriaus trečiojo ir ketvirtojo skirsnių reikalavimus ir prie šio Reglamento 11 punkte nurodytos slėginės įrangos ar agregatų, kaip nurodyta šio Reglamento 11 punkte, vartotojams ir kitiems naudotojams būtų pridėtos lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalba arba kita minėtiems subjektams lengvai suprantama kalba parengtos naudojimo instrukcijos ir saugos informacija;

34.2. laikymo ir transportavimo sąlygos nepakenktų slėginės įrangos ar agregatų atitikčiai šio Reglamento 1 priede nustatytiems esminiams saugos reikalavimams tuo atveju, kai atsakomybė už šio Reglamento V skyriuje nurodytą slėginę įrangą ar agregatus tenka importuotojams.

35. Importuotojai, siekdami apsaugoti vartotojų ir kitų naudotojų sveikatą ir užtikrinti jų saugą, atsižvelgdami į slėginės įrangos ar agregatų keliamą pavojų, privalo:

35.1. tirti rinkai tiekiamos slėginės įrangos ir agregatų bandinius;

35.2. nagrinėti ir, jei būtina, registruoti skundus bei informaciją apie šio Reglamento reikalavimų neatitinkančią ir atšauktą slėginę įrangą ir agregatus;

35.3. informuoti platintojus apie vykdomą stebėseną, nurodytą šio Reglamento 35.2 papunktyje.

36. Importuotojai, manantys arba turintys pagrindo manyti, kad rinkai jų pateikta slėginė įranga ar agregatai neatitinka šio Reglamento reikalavimų, nedelsdami turi imtis taisomųjų priemonių, būtinų siekiant užtikrinti, kad rinkai jų pateikta slėginė įranga ar agregatai atitiktų šio Reglamento reikalavimus, ir, jeigu tikslinga, juos pašalinti arba atšaukti. Jei slėginė įranga ar agregatai kelia pavojų, importuotojai turi nedelsdami apie tai pranešti rinkos priežiūros institucijoms ir kitų Europos Sąjungos valstybių narių, kuriose jie tiekė rinkai tą slėginę įrangą ar tuos agregatus, rinkos priežiūros institucijoms ir pateikti išsamią informaciją apie neatitiktį bei visas taikytas taisomąsias priemones.

37. Importuotojai 10 metų nuo slėginės įrangos ar agregato pateikimo rinkai dienos privalo:

37.1. saugoti ES atitikties deklaracijos kopiją, kad rinkos priežiūros institucijos ar kitų Europos Sąjungos valstybių narių rinkos priežiūros institucijos galėtų ją patikrinti;

37.2. užtikrinti, kad, rinkos priežiūros institucijų ar kitų Europos Sąjungos valstybių narių rinkos priežiūros institucijos prašymu, joms būtų pateikti slėginės įrangos ar agregato techniniai dokumentai.

38. Importuotojai, rinkos priežiūros institucijų motyvuotu prašymu privalo:

38.1. elektroniniu paštu ar raštu pateikti lietuvių ar kitos nacionalinės institucijos kalba arba kita minėtų subjektų lengvai suprantama kalba joms visą informaciją ir dokumentus, būtinus įrodyti, kad slėginė įranga ar agregatas atitinka šio Reglamento reikalavimus;

38.2. bendradarbiauti su jomis dėl visų veiksmų, kurių imamasi siekiant pašalinti slėginės įrangos ar agregato, kurį jie pateikė rinkai, keliamą pavojų.

KETVIRTASIS skirsnis

PLATINTOJŲ PAREIGOS

39. Platintojai, tiekdami rinkai slėginę įrangą ar agregatus, privalo laikytis šio Reglamento reikalavimų.

40. Platintojai, prieš tiekdami rinkai šio Reglamento V skyriuje nurodytą slėginę įrangą ar agregatus, privalo patikrinti, ar:

40.1. slėginė įranga arba agregatas pažymėti CE ženklu;

40.2. prie jų pagal šio Reglamento 1 priedo III skyriaus trečiojo ir ketvirtojo skirsnių reikalavimus pridėti reikalaujami dokumentai;

40.3. vartotojams ir kitiems galutiniams naudotojams, kuriems tiekiama slėginė įranga ar agregatas, pateiktos tinkamos, lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalba arba kita minėtiems subjektams lengvai suprantama kalba parengtos naudojimo instrukcijos ir saugos informacija;

40.4. gamintojas bei importuotojas įvykdė šio Reglamento 21–22 ir 33 punktų reikalavimus.

41. Platintojui, manant ar turint pagrindo manyti, kad slėginė įranga ar agregatai neatitinka šio Reglamento 1 priede nustatytų esminių saugos reikalavimų, jis privalo rinkai netiekti slėginės įrangos ar agregato, kol nėra užtikrinama jų atitiktis.

42. Platintojas privalo nedelsdamas pranešti gamintojui, importuotojui ir rinkos priežiūros institucijoms, jei slėginė įranga ar agregatai kelia pavojų.

43. Platintojai prieš tiekdami rinkai šio Reglamento 11 punkte nurodytą slėginę įrangą ar agregatą, privalo patikrinti, ar:

43.1.vartotojams ir kitiems galutiniams naudotojams prie slėginės įrangos ar agregato pridėtos tinkamos lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalba arba kita minėtiems subjektams lengvai suprantama kalba parengtos naudojimo instrukcijos ir saugos informacija;

43.2. gamintojas bei importuotojas įvykdė šio Reglamento 21–22 ir 33 punktų reikalavimus.

44. Platintojai, kai jiems tenka atsakomybė už šio Reglamento V skyriuje nurodytą slėginę įrangą ar agregatus, privalo užtikrinti, kad laikymo ir transportavimo sąlygos nepakenktų slėginės įrangos ar agregatų atitikčiai šio Reglamento 1 priede nustatytiems esminiams saugos reikalavimams.

45. Platintojai, manantys arba turintys pagrindo manyti, kad jų rinkai patiekta slėginė įranga ar agregatai neatitinka šio Reglamento reikalavimų, pasirūpina, kad būtų imamasi taisomųjų priemonių rinkai patiektos slėginės įrangos ar agregatų atitikčiai šio Reglamento reikalavimams užtikrinti ir, jeigu tikslinga, juos pašalinti arba atšaukti. Jei slėginė įranga ar agregatai kelia pavojų, platintojai turi nedelsdami apie tai pranešti rinkos priežiūros institucijoms ir kitų Europos Sąjungos valstybių narių, kuriose jie tiekė rinkai tą slėginę įrangą ar tuos agregatus, rinkos priežiūros institucijoms, ir pateikti išsamią informaciją apie neatitiktį bei visas taikytas taisomąsias priemones.

46. Platintojai, rinkos priežiūros institucijų motyvuotu prašymu, turi:

46.1. elektroniniu paštu ar raštu pateikti lietuvių ar kitos nacionalinės institucijos kalba arba kita minėtiems subjektams lengvai suprantama kalba joms visą informaciją ir dokumentus, būtinus įrodyti, kad slėginė įranga ar agregatas atitinka šio Reglamento reikalavimus;

46.2. bendradarbiauti su jomis dėl visų veiksmų, kurių imamasi siekiant pašalinti slėginės įrangos ar agregato, kurį jie pateikė rinkai, keliamą pavojų.

PENKTASIS SKIRSNIS

ATVEJAI, KAI IMPORTUOTOJAMS IR PLATINTOJAMS TENKA GAMINTOJŲ PAREIGOS. EKONOMINĖS VEIKLOS VYKDYTOJŲ IDENTIFIKAVIMAS

47. Importuotojas arba platintojas pagal šio Reglamento nuostatas laikomas gamintoju, įgijusiu šio Reglamento VII skyriaus 1 skirsnyje nustatytas gamintojo pareigas, jei jis atitinka bent vieną iš šių sąlygų:

47.1. slėginę įrangą ar agregatą pateikia rinkai savo vardu ar naudodamas savo prekių ženklą;

47.2. taip pakeičia rinkai jau pateiktą slėginę įrangą ar agregatą, kad gali pasikeisti jų atitiktis šio Reglamento reikalavimams.

48. Rinkos priežiūros institucijų prašymu ekonominės veiklos vykdytojai, 10 metų nuo slėginės įrangos ar agregato pateikimo rinkai dienos ar kai jie patys pateikė slėginę įrangą ar agregatą, privalo identifikuoti kiekvieną ekonominės veiklos vykdytoją:

48.1. kuris jiems pateikė slėginę įrangą ar agregatą;

48.2. kuriam jie pateikė slėginę įrangą ar agregatą.

VIII SKYRIUS

SLĖGINĖS ĮRANGOS KLASIFIKAVIMAS

49. Šio Reglamento 9 punkte nurodyta slėginė įranga, atsižvelgiant į slėginės įrangos keliamą pavojaus lygį, priskiriama atitinkamoms kategorijoms pagal šio Reglamento 2 priedo nuostatas.

50. Klasifikuojant takiosios medžiagos skirstomos į šias dvi grupes:

50.1. pirmai grupei priskiriamos medžiagos ir mišiniai, kurias sudaro 2008 m. gruodžio 16 d. Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiančio ir panaikinančio direktyvas 67/548/EEB bei 1999/45/EB ir iš dalies keičiančio Reglamentą (EB) Nr. 1907/2006 (OL 2008 L 353, p. 1) (toliau – Reglamentas Nr. 1272/2008) 2 straipsnio 7 ir 8 punktuose apibrėžtos medžiagos ir mišiniai, priskiriami prie pavojingų medžiagų pagal toliau nurodytas fizinių pavojų ar pavojų sveikatai klases, nustatytas Reglamento Nr. 1272/2008 1 priedo 2 ir 3 dalyse:

50.1.1. nestabilieji sprogmenys arba 1.1, 1.2, 1.3, 1.4 ir 1.5 poklasiams priskiriami sprogmenys;

50.1.2. degiosios dujos, priskiriamos 1 ir 2 kategorijoms;

50.1.3. oksiduojančiosios dujos, priskiriamos 1 kategorijai;

50.1.4. degieji skysčiai, priskiriami 1 ir 2 kategorijoms;

50.1.5. degieji skysčiai, priskiriami 3 kategorijai, jeigu didžiausia leidžiamoji temperatūra viršija pliūpsnio temperatūrą;

50.1.6. degiosios kietosios medžiagos, priskiriamos 1 ir 2 kategorijoms;

50.1.7. savaime reaguojančiosios medžiagos ir mišiniai, priskiriami A–F tipams;

50.1.8. piroforiniai skysčiai, priskiriami 1 kategorijai;

50.1.9. piroforinės kietosios medžiagos, priskiriamos 1 kategorijai;

50.1.10. medžiagos ir mišiniai, kurie, reaguodami su vandeniu, išskiria degiąsias dujas, priskiriami 1, 2 ir 3 kategorijoms;

50.1.11. oksiduojantieji skysčiai, priskiriami 1, 2 ir 3 kategorijoms;

50.1.12. oksiduojančiosios kietosios medžiagos, priskiriamos 1, 2 ir 3 kategorijoms;

50.1.13. organiniai peroksidai, priskiriami A–F tipams;

50.1.14. ūmaus toksiškumo prarijus, priskiriami 1 ir 2 kategorijoms;

50.1.15. ūmaus toksiškumo susilietus su oda, priskiriami 1 ir 2 kategorijoms;

50.1.16. ūmaus toksiškumo įkvėpus, priskiriami 1, 2 ir 3 kategorijoms;

50.1.17. specifinio toksiškumo konkrečiam veikiamam organui (vienkartinis poveikis), priskiriami 1 kategorijai.

50.2. pirmai grupei taip pat priskiriamos medžiagos ir mišiniai, esantys slėginėje įrangoje, ir kurių didžiausia leidžiamoji temperatūra (TS) viršija takiosios medžiagos pliūpsnio temperatūrą;

50.3. antrai grupei priklauso šio Reglamento 50.1 papunktyje nenurodytos medžiagos ir mišiniai.

51. Jeigu slėginis indas sudarytas iš keleto sekcijų, toks indas priskiriamas prie atskiroms sekcijoms taikomos aukščiausios pavojingumo kategorijos.

52. Slėginio indo sekcijoje laikant keletą takiųjų medžiagų, tokį indą priskiriant tam tikrai kategorijai, atsižvelgiama į aukščiausiai pavojingumo kategorijai priskiriamą takiąją medžiagą.

IX SKYRIUS

ATITIKTIES PRIELAIDA. ATITIKTIES ĮVERTINIMAS. EUROPOS MEDŽIAGŲ PATVIRTINIMO DOKUMENTAS

PIRMASIS SKIRSNIS

ATITIKTIES PRIELAIDA

53. Slėginė įranga ar agregatai, nurodyti šio Reglamento V skyriuje, atitinkantys darniuosius standartus arba jų dalis, kurių nuorodos buvo paskelbtos Europos Sąjungos oficialiame leidinyje, laikomi atitinkantys šio Reglamento 1 priede nustatytus esminius saugos reikalavimus, kuriuos apima tie darnieji standartai ar jų dalys.

54. Medžiagos, naudojamos slėginei įrangai ar agregatams gaminti ir atitinkančios Europos medžiagų patvirtinimo dokumentus, kurių nuorodos pagal šio Reglamento 71 punktą buvo paskelbtos Europos Sąjungos oficialiajame leidinyje, laikomos atitinkančiomis šioms medžiagoms taikytinus esminius saugos reikalavimus, nustatytus šio Reglamento 1 priede.

ANTRASIS SKIRSNIS

SLĖGINĖS ĮRANGOS IR AGREGATŲ ATŽVILGIU TAIKOMOS ATITIKTIES ĮVERTINIMO PROCEDŪROS

55. Slėginei įrangai taikomos šio Reglamento 3 priede nustatytos atitikties įvertinimo procedūros. Gamintojas atitikties įvertinimo procedūrą parenka, atsižvelgdamas į slėginės įrangos ar agregato pavojingumo kategoriją, numatytą šio Reglamento VIII skyriuje, ir vadovaudamasis tai kategorijai priskirta atitikties įvertinimo procedūra, kaip nurodyta šio Reglamento 2 priede.

56. Gamintojas taip pat gali pasirinkti taikyti vieną iš atitikties įvertinimo procedūrų, jei tokia yra, taikomą aukštesnei pavojingumo kategorijai.

57. Taikydama kokybės užtikrinimo procedūrą III ir IV kategorijų slėginei įrangai, nurodytai šio Reglamento 9.1.1, 9.1.2 ir 9.2 papunkčiuose, įstaiga, Lietuvos Respublikos Vyriausybės ir šio Reglamento nustatyta tvarka paskirta atlikti šiame Reglamente nurodytas atitikties įvertinimo procedūras (toliau – paskelbtoji įstaiga) neplaninių patikrinimų metu iš gamybos patalpų arba iš patalpų, kuriose įranga sandėliuojama, privalopaimti slėginės įrangos pavyzdį, kad būtų atliktas šio Reglamento 1 priedo III skyriaus antrajame skirsnyje nurodytas baigiamasis įvertinimas arbaimtis veiksmų, kad šis įvertinimas būtų atliktas.

58. Siekdamas sudaryti sąlygas paskelbtajai įstaigai atlikti veiksmus, nurodytus šio Reglamento 57 punkte, gamintojas paskelbtajai įstaigai turi pranešti apie numatomą gamybos tvarkaraštį.

59. Taikydama kokybės užtikrinimo procedūrą, paskelbtoji įstaiga per pirmuosius gamybos metus turi apsilankyti pas gamintoją ne mažiau kaip du kartus. Paskelbtoji įstaiga, atsižvelgdama į šio Reglamento 3 priedo 104, 161, 243 ir 292 punktuose nustatytus kriterijus, privalo nustatyti tolesnių, einančių po pirmųjų gamybos metų, apsilankymų periodiškumą.

60. Gaminant vienetinius slėginius indus ir šio Reglamento 9.2 papunktyje nurodytą III kategorijos slėginę įrangą, pagal šio Reglamento 3 priedo H modulio procedūrą paskelbtoji įstaiga privaloatlikti šio Reglamento 1 priedo III skyriaus antrajame skirsnyje nurodytą kiekvieno produkcijos gaminio baigiamąjį įvertinimą arba imtis veiksmų, kad šis įvertinimas būtų atliktas.

61. Siekdamas sudaryti sąlygas paskelbtajai įstaigai atlikti veiksmus, nurodytus šio Reglamento 60 punkte, gamintojas privalo pranešti paskelbtajai įstaigai apie numatomą gamybos tvarkaraštį.

62. Šio Reglamento 10 punkte nurodytiems agregatams taikoma visuotinė atitikties įvertinimo procedūra, apimanti:

62.1. kiekvieno šio Reglamento 9 punkte nurodyto slėginės įrangos vieneto, esančio agregato sudedamąja dalimi, kuriai atitikties įvertinimo procedūra anksčiau nebuvo taikyta ir kuri nebuvo žymima atskiru CE ženklu, įvertinimą. Atitikties įvertinimo procedūra nustatoma pagal kiekvieno slėginės įrangos vieneto pavojingumo kategoriją;

62.2. šio Reglamento 1 priedo II skyriaus trečiajame, aštuntajame ir devintajame skirsniuose nurodytą iš atskirų sudedamųjų dalių surinkto agregato įvertinimą, nustatomą pagal aukščiausią atitinkamai įrangai taikomą pavojingumo kategoriją. Šis reikalavimas netaikomas pagalbiniams saugos įtaisams;

62.3. atitikties įvertinimą, siekiant nustatyti, ar garantuojama, kad agregatas negali viršyti šio Reglamento 1 priedo II skyriaus dešimtajame skirsnyje ir III skyriaus antrojo skirsnio 3 punkte nurodytų leidžiamo naudojimo apribojimų. Šis įvertinimas atliekamas atsižvelgiant į slėginės įrangos, kuri turi būti apsaugota, sudedamosioms dalims taikomą aukščiausią pavojingumo kategoriją.

63. Rinkos priežiūros institucija gali, jeigu tai yra pagrįsta, nesilaikydama šio Reglamento 55–62 punktų reikalavimų, leisti tiekti rinkai ir pradėti eksploatuoti atskirus slėginės įrangos vienetus ir agregatus, kuriems netaikytos šio Reglamento 55–62 punktuose nurodytos procedūros ir kurie yra naudojami bandymams.

Kriterijus, kuriais vadovaujantis rinkos priežiūros institucija gali priimti šio punkto pirmojoje pastraipoje minimą sprendimą, nustato ir šio sprendimo priėmimo tvarką tvirtina rinkos priežiūros institucija.

64. Protokolai ir susirašinėjimo dokumentai dėl atitikties įvertinimo procedūrų rengiami lietuvių kalba arba, jeigu atitikties įvertinimo procedūras atliekanti paskelbtoji įstaiga yra įsteigta kitoje Europos Sąjungos valstybėje narėje, – tos Europos Sąjungos valstybės narės oficialiąja kalba arba šios paskelbtosios įstaigos nustatyta kalba.

TREČIASIS SKIRSNIS

EUROPOS MEDŽIAGŲ PATVIRTINIMO DOKUMENTAS

65. Vieno ar kelių medžiagas arba slėginę įrangą gaminančių gamintojų prašymu Europos medžiagų patvirtinimo dokumentą išduoda šio Reglamento 105 punkte nurodytos paskelbtosios įstaigos, kurios yra paskirtos atlikti šią funkciją.

66. Paskelbtoji įstaiga, paskirta atsakinga už Europos medžiagų patvirtinimo dokumentų išdavimą, nustato ir atlieka arba paveda atlikti reikiamus patikrinimus ir bandymus, kuriais patvirtinama medžiagų tipų atitiktis šio Reglamento reikalavimams. Medžiagų, kurios buvo pripažintos saugiomis naudoti iki 1999 m. lapkričio 29 d., naudojimo atveju paskelbtoji įstaiga, tvirtindama šią atitiktį, turi atsižvelgti į duomenis, kuriais buvo vadovaujamasi tuo metu, kai buvo patvirtinta tokių medžiagų atitiktis.

67. Paskelbtoji įstaiga, prieš išduodama Europos medžiagų patvirtinimo dokumentą, turi pranešti Ūkio ministerijai, Europos Sąjungos valstybėms narėms ir Europos Komisijai apie ketinimą išduoti tokį dokumentą, pateikdama pagal šio Reglamento 66 punkto nuostatas gautus patikrinimų ir bandymų duomenis.

68. Jeigu, pateikus šio Reglamento 67 punkte nurodytą pranešimą, per tris mėnesius yra pateikiamos kitų Europos Sąjungos valstybių narių ar Europos Komisijos pastabos, Europos medžiagų patvirtinimo dokumentą paskelbtoji įstaiga gali išduoti atsižvelgusi į gautas pastabas.

69. Ūkio ministerija, gavusi Europos Sąjungos valstybės narės paskelbtosios įstaigos pateiktą pranešimą apie ketinamą išduoti Europos medžiagų patvirtinimo dokumentą, pasikonsultavusi su rinkos priežiūros institucijomis ir (arba) paskelbtosiomis įstaigomis, gali per 3 mėnesius nuo šio pranešimo gavimo dienos pateikti argumentuotas priežastis ir pastabas planuojamam išduoti Europos medžiagų patvirtinimo dokumentui.

Ūkio ministerija taip pat gali pateikti argumentuotas priežastis ir pastabas išduotam Europos medžiagų patvirtinimo dokumentui, kurio nuorodos buvo paskelbtos Europos Sąjungos oficialiajame leidinyje, jeigu mano, kad šis dokumentas neatitinka jam taikytinų šio Reglamento 1 priede nustatytų esminių saugos reikalavimų.

70. Paskelbtoji įstaiga, išdavusi Europos medžiagų patvirtinimo dokumentą, privalo šio dokumento kopiją nusiųsti Ūkio ministerijai ir kitoms Europos Sąjungos valstybėms narėms bei Europos Komisijai.

71. Europos medžiagų patvirtinimo dokumentų nuorodos skelbiamos Europos Sąjungos oficialiajame leidinyje.

72. Paskelbtoji įstaiga, išdavusi Europos medžiagų patvirtinimo dokumentą, jį privalo atšaukti, jeigu nustato, kad:

72.1. šis dokumentas neturėjo būti išduotas, t. y. nustatoma, kad Europos medžiagų patvirtinimo dokumentas ar juo patvirtinamos medžiagos neatitinka šio Reglamento 65–68 punktų nuostatų;

72.2. medžiagų tipui taikomas darnusis standartas.

73. Paskelbtoji įstaiga apie atšaukiamą Europos medžiagų patvirtinimo dokumentą nedelsdama praneša Ūkio ministerijai, kitoms Europos Sąjungos valstybėms narėms bei Europos Komisijai.

X SKYRIUS

ŪKIO SUBJEKTŲ ATITIKTIES ĮVERTINIMO PADALINIAI

PIRMASIS SKIRSNIS

BENDROSIOS NUOSTATOS

74. Rinkai pateikiamos slėginės įrangos ar agregatų atitiktį šiame Reglamente nustatytiems esminiams saugos reikalavimams gali įvertinti ūkio ministro įsakymu paskirtas ūkio subjekto savarankiškas ir atskiras struktūrinis padalinys, esantis šio ūkio subjekto dalimi (toliau – padalinys).

Padalinys skiriamas tik tuo atveju, jeigu pateikia tinkamai įformintus dokumentus, įrodančius jo atitiktį šio Reglamento 80 punkte nustatytiems reikalavimams.

75. Slėginė įranga ir agregatai, kurių atitiktį įvertina padalinys, CE ženklu nežymimi. Tokia slėginė įranga ar agregatai gali būti naudojami tik ūkio subjekto ar jų grupės, kuriai padalinys priklauso.

76. Ūkio subjektų grupė privalo taikyti bendrą saugos politiką, apimančią technines slėginės įrangos ir agregatų projektavimo, gamybos, tikrinimo, priežiūros ir naudojimo sąlygas.

77. Padalinys gali atlikti atitikties įvertinimo procedūras tik pagal A2, C2, F ir G modulius.

78. Ūkio ministerija Europos Komisijai ir kitoms Europos Sąjungos valstybėms narėms privalo pranešti:

78.1. apie paskirtus padalinius, kuriems ūkio ministro įsakymu yra suteikti įgaliojimai įvertinti rinkai pateikiamos slėginės įrangos ar agregatų atitiktį šio Reglamento 1 priede nustatytiems esminiams saugos reikalavimams;

78.2. apie padaliniams paskirtas užduotis;

78.3. su padaliniais susijusių ir šio Reglamento 75–76 punktų nuostatas atitinkančių ūkio subjektų ar jų grupių sąrašą.

79. Ūkio ministerija, paskirdama padalinį, jo atžvilgiu taiko šio Reglamento 80 punkte nustatytus reikalavimus, taip pat įvertina, ar ūkio subjektas ar jų grupė, kuriai jis priklauso, yra pateikęs dokumentus, patvirtinančius, kad bus laikomasi šio Reglamento 76 punkto nuostatų.

ANTRASIS SKIRSNIS

PADALINIAMS, NORINTIEMS BŪTI PASKIRTAIS ATLIKTI TAM TIKRAS ATITIKTIES ĮVERTINIMO PROCEDŪRAS PAGAL ŠĮ REGLAMENTĄ, TAIKOMI REIKALAVIMAI

80. Padalinys, norintis būti paskirtas atlikti tam tikras atitikties įvertinimo procedūras pagal šį Reglamentą, turi atitikti šiame skirsnyje nustatytus reikalavimus.

81. Padalinys turi būti įsteigtas pagal Lietuvos Respublikos įstatymus ir turi turėti teisinį subjektiškumą. Turi būti užtikrintas padalinio ir jį paskyrusio ūkio subjekto organizacinis atskirtinumas, o ūkio subjekto ar jų grupės, kuriai padalinys priklauso, taikomos atskaitomybės taisyklės privalo užtikrinti padalinio nešališkumą.

82. Padalinys, jo vadovai, atsakingi už padalinio valdymą, ir už atitikties įvertinimo užduotis atsakingi darbuotojai negali būti vertinamos slėginės įrangos arba agregato projektuotojai, gamintojai, tiekėjai, montuotojai, pirkėjai, savininkai, naudotojai ar prižiūrėtojai arba jų įgalioti atstovai. Tačiau padalinys gali naudoti savo veikloje įvertintą slėginę įrangą ar agregatus arba tokią įrangą naudoti asmeniniais tikslais.

83. Padalinys, jo vadovai, atsakingi už padalinio valdymą, ir už atitikties įvertinimo užduočių atlikimą atsakingi darbuotojai negali tiesiogiai dalyvauti projektuojant, gaminant ar konstruojant, parduodant, montuojant ir naudojant tą slėginę įrangą ar agregatus arba atliekant jų techninę priežiūrą, jie taip pat negali atstovauti toje veikloje dalyvaujantiems ūkio subjektams. Šie asmenys negali imtis veiklos, ypač konsultavimo, kuri prieštarautų jų sprendimo nepriklausomumui ar sąžiningumui, jiems vykdant atitikties įvertinimo veiklą dėl kurios jie yra paskirti.

84. Padaliniai ir jo darbuotojai atitikties įvertinimo veiklą privalo vykdyti:

84.1. pagal griežčiausius profesinio sąžiningumo reikalavimus;

84.2. turėdami reikiamą konkrečios srities techninę kompetenciją;

84.3. nepasiduodami jokiam spaudimui ir kitoms paskatoms, ypač finansinėms, kurios galėtų paveikti jų sprendimą ar atitikties įvertinimo veiklos rezultatus, ypač jei spaudimą daro ir paskatas siūlo tos veiklos rezultatais suinteresuoti asmenys ar asmenų grupės.

85. Padalinys turi būti pajėgus atlikti visas atitikties įvertinimo užduotis, jai pavestas pagal šio Reglamento 74–79 punktų reikalavimus, ir kurioms atlikti apie ją yra pranešta, neatsižvelgiant į tai, ar tas užduotis atlieka pats padalinys, ar jos yra atliekamos padalinio vardu ir atsakomybe.

86. Visais atvejais kiekvienai atitikties įvertinimo procedūrai ir kiekvienai slėginės įrangos rūšiai ar kategorijai, kurios atžvilgiu yra pranešta apie padalinį, padalinys privalo:

86.1. turėti darbuotojų, turinčių techninių žinių ir pakankamos tinkamos patirties atitikties įvertinimo užduotims atlikti;

86.2. parengti procedūrų, pagal kurias atliekama atitikties įvertinimo veikla, aprašymus, kurie užtikrintų procedūrų skaidrumą ir galimybę tas procedūras atkurti;

86.3. taikyti tinkamą veiklos vadybą ir procedūras, užtikrinančias užduočių, kurias jis atlieka kaip padalinys, ir kitų jos užduočių atskyrimą;

86.4. parengti procedūras, pagal kurias jis galėtų vykdyti savo veiklą tinkamai, atsižvelgdamas į ūkio subjekto, kuriam priklauso, dydį, veiklos sektorių ir struktūrą, atitinkamo gaminio technologijos sudėtingumą ir į tai, ar gamybos procesas yra masinis, ar serijinis.

86.5. turėti priemones, būtinas su atitikties įvertinimo veikla susijusioms techninėms ir administracinėms užduotims atlikti, ir galimybę naudotis visa kita reikiama įranga ar įrenginiais.

87. Darbuotojai, atsakingi už atitikties įvertinimo užduočių vykdymą, privalo:

87.1. turėti techninį ir profesinį parengimą, apimantį visą atitikties įvertinimo veiklą, kurios atžvilgiu yra pranešta apie padalinį;

87.2. gerai išmanyti atliekamo įvertinimo reikalavimus ir turėti įgaliojimus tiems įvertinimams atlikti;

87.3. turėti reikiamų žinių ir išmanyti šio Reglamento 1 priede nustatytus esminius saugos reikalavimus, taikomus darniuosius standartus, atitinkamas derinamųjų Europos Sąjungos teisės aktų ir Lietuvos Respublikos atitinkamų aktų nuostatas;

87.4. mokėti rengti pažymėjimus, įrašus ir ataskaitas, patvirtinančias įvertinimo atlikimą.

88. Padalinių, jų vadovų, atsakingų už padalinio valdymą, ir darbuotojų, atsakingų už atitikties įvertinimo užduočių atlikimą, nešališkumas privalo būti užtikrintas šiems asmenims pasirašant nešališkumo deklaracijas. Padaliniai negali vykdyti jokios veiklos, kuri pakenktų jų gebėjimui priimti objektyvius ir sąžiningus sprendimus, susijusius su jų vykdomu tikrinimu. Padalinių vadovų, atsakingų už padalinio valdymą, ir darbuotojų, atsakingų už atitikties įvertinimo užduočių atlikimą, atlyginimas negali priklausyti nuo atliktų įvertinimų skaičiaus arba nuo jų rezultatų.

89. Padalinys privalo būti apsidraudęs civilinės atsakomybės draudimu, išskyrus atvejus, kai ūkio subjekto ar jų grupės, kuriai jis priklauso, sudaryta civilinės atsakomybės draudimo sutartis apima ir padalinio bei jo darbuotojų civilinę atsakomybę.

90. Padalinių darbuotojai privalo laikytis profesinės (gamybinės) paslapties reikalavimo, taikomo visai informacijai, sužinotai atliekant užduotis pagal šio Reglamento 74–79 punktų reikalavimus, arba pagal bet kurią Lietuvos Respublikos teisės aktų nuostatą, kuria vadovaujantis minėti šio Reglamento punktai yra įgyvendinami, išskyrus atvejus, kai atitinkamos informacijos Lietuvos Respublikos teisės aktų nustatytais pagrindais prašo kompetentingos institucijos ar įstaigos. Turi būti užtikrinta nuosavybės teisių apsauga.

91. Padaliniai turi dalyvauti atitinkamoje standartizacijos veikloje, paskelbtųjų įstaigų koordinavimo grupės, sudarytos pagal atitinkamus derinamuosius Europos Sąjungos teisės aktus, veikloje arba užtikrinti, kad jų darbuotojai, atsakingi už atitikties įvertinimo užduočių atlikimą, būtų apie šią veiklą informuoti, ir taikytų šios grupės priimtus administracinius sprendimus ir parengtus dokumentus kaip bendrąsias gaires.

XI SKYRIUS

ES ATITIKTIES DEKLARACIJA. ŽYMĖJIMAS CE ŽENKLU

PIRMASIS SKIRSNIS

REIKALAVIMAI ES ATITIKTIES DEKLARACIJAI

92. ES atitikties deklaracijoje nurodoma, kad įrodyta, jog slėginė įranga ir agregatai atitinka šio Reglamento 1 priede nustatytus esminius saugos reikalavimus.

93. ES atitikties deklaracija privalo būti parengta pagal šio Reglamento 4 priede nustatytą formą ir šiuos reikalavimus:

93.1. deklaracijoje turi būti pateikiama atitinkamose šio Reglamento 3 priede aprašytose atitikties įvertinimo procedūrose nurodyta informacija ir ji turi būti nuolat atnaujinama;

93.2. ES atitikties deklaracija turi būti parengta ar išversta į lietuvių arba kitos Europos Sąjungos valstybės narės, kurios rinkai pateikiamas slėginis įrenginys ar agregatas, kalbą.

94. Jeigu slėginei įrangai ar agregatui yra taikomi keli Europos Sąjungos teisės aktai, nustatantys reikalavimą parengti ES atitikties deklaraciją, rengiama viena bendra ES atitikties deklaracija, kurioje nurodomi visi atitinkami Europos Sąjungos teisės aktai ir jų paskelbimo Europos Sąjungos oficialiajame leidinyje nuorodos.

95. Gamintojas, parengdamas ES atitikties deklaraciją, prisiima atsakomybę už slėginės įrangos ar agregato atitiktį šiame Reglamente nustatytiems reikalavimams.

ANTRASIS SKIRSNIS

ŽYMĖJIMO CE ŽENKLU REIKALAVIMAI

96. Slėginės įrangos ir agregatų žymėjimui CE ženklu taikomi bendrieji principai, nustatyti Reglamento (EB) Nr. 765/2008, 30 straipsnyje.

97. Slėginė įranga ir agregatai CE ženklu žymimi taip, kad šis ženklas būtų matomas, įskaitomas ir neištrinamas. Ženklas žymimas ant:

97.1. kiekvieno šio Reglamento 9 punkte nurodytos slėginės įrangos vieneto arba jo duomenų lentelėje, tvirtinamoje ant slėginės įrangos;

97.2. kiekvieno šio Reglamento 10 punkte nurodyto agregato arba jo duomenų lentelėje, tvirtinamoje ant agregato.

98. Jeigu CE ženklu slėginės įrangos ar agregato žymėti šio Reglamento 97 punkte nurodytu būdu neįmanoma arba negalima dėl slėginės įrangos ar agregato pobūdžio, CE ženklu žymima slėginės įrangos vieneto ar agregato pakuotė ir prie slėginės įrangos ar agregato pridedami dokumentai.

99. Slėginės įrangos vienetas arba agregatas, nurodyti šio Reglamento 97 punkte, žymimi tada, kai yra:

99.1. arba užbaigtas gaminti;

99.2. arba tokios būklės, kad būtų galima atlikti jo baigiamąjį įvertinimą pagal šio Reglamento 1 priedo III skyriaus antrojo skirsnio nuostatas.

100. Kiekvieno atskiro slėginės įrangos vieneto, kuris yra sudedamoji agregato dalis, žymėti CE ženklu neprivaloma. Atskirų slėginės įrangos vienetų, montuojamų į agregatus ir pažymėtų CE ženklu, ženklinimas nekeičiamas.

101. Slėginė įranga ar agregatas CE ženklu pažymimi prieš juos pateikiant rinkai.

102. Jeigu paskelbtoji įstaiga dalyvauja gamybos kontrolės procese, ant slėginės įrangos ar agregato greta CE ženklo nurodomas šios įstaigos identifikacinis numeris. Paskelbtosios įstaigos identifikacinį numerį pažymi pati paskelbtoji įstaiga arba, jos pavedimu, tą atlieka gamintojas ar jo įgaliotasis atstovas.

103. Prie CE ženklo ir paskelbtosios įstaigos identifikacinio numerio, jeigu jis nurodomas, gali būti bet koks kitas ženklas, nurodantis konkrečią slėginės įrangos ar agregato riziką ar jo naudojimo atvejus.

104. Rinkos priežiūros institucijos, siekdamos užtikrinti, kad būtų teisingai taikomi ženklinimą CE ženklu nustatantys šio Reglamento reikalavimai:

104.1. teikia Ūkio ministerijai siūlymus dėl šio Reglamento nuostatų, nustatančių slėginės įrangos ir agregatų ženklinimą, tobulinimo;

104.2. teisės aktų nustatyta tvarka ir pagrindais taiko taisomuosius veiksmus netinkamo CE ženklinimo atveju.

XII SKYRIUS

SKELBIANČIOSIOS INSTITUCIJOS FUNKCIJOS IR JAI TAIKOMI REIKALAVIMAI

PIRMASIS SKIRSNIS

PRANEŠIMO APIE ATITIKTIES ĮVERTINIMO ĮSTAIGAS TEIKIMAS

105. Ūkio ministerija Europos Komisijai ir kitoms Europos Sąjungos valstybėms narėms Lietuvos Respublikos Vyriausybės ir šio Reglamento nustatyta tvarka praneša apie paskelbtąsias įstaigas ir padalinius, įgaliotus atlikti atitikties įvertinimo užduotis pagal šio Reglamento IX skyriaus antrojo ir trečiojo skirsnių ir X skyriaus pirmojo skirsnio reikalavimus, bei trečiųjų šalių įstaigas, kurias Ūkio ministerija pripažino tinkamomis šio Reglamento 1 priedo 38–44 punktuose nurodytoms užduotims, susijusioms su neišardomaisias jungimais ir neardomaisias bandymais, atlikti (toliau kartu – atitikties įvertinimo įstaigos).

ANTRASIS SKIRSNIS

ŪKIO MINISTERIJOS IR NACIONALINĖS AKREDITACIJOS ĮSTAIGOS FUNKCIJOS

106. Ūkio ministerija yra atsakinga už procedūrų, kurios yra būtinos atitikties įvertinimo įstaigoms paskirti atitinkamoms atitikties įvertinimo užduotims atlikti ir informacijai apie šį paskyrimą paskelbti Europos Komisijai ir kitoms Europos Sąjungos valstybėms narėms, nustatymą.

107. Nacionalinė akreditacijos įstaiga, vadovaudamasi savo patvirtinta tvarka, atlieka atitikties įvertinimo įstaigų įvertinimą ir stebėseną.

108. Ūkio ministerija, paskirdama atitikties įvertinimo įstaigą atlikti šiame Reglamente nustatytas atitikties įvertinimo procedūras ir teikdama pranešimą Europos Komisijai dėl atitikties įvertinimo įstaigos paskelbimo, užtikrina, kad nekiltų jos ir atitikties įvertinimo įstaigų interesų konfliktas.

TREČIASIS SKIRSNIS

ŪKIO MINISTERIJAI TAIKOMI REIKALAVIMAI, ATLIEKANT ŠIAME REGLAMENTE NUSTATYTAS SKELBIANČIOSIOS INSTITUCIJOS FUNKCIJAS

109. Ūkio ministerijos organizacinė struktūra ir veiklos pagrindai privalo užtikrinti:

109.1. jos objektyvią ir nešališką veiklą, paskiriant atitikties vertinimo įstaigą atlikti šiame Reglamente nustatytas atitikties įvertinimo procedūras ir teikiant pranešimą Europos Komisijai dėl atitikties įvertinimo įstaigos paskelbimo;

109.2. kad kiekvieną sprendimą dėl įstaigos paskyrimo atlikti šiame Reglamente nustatytas atitikties įvertinimo procedūras ir dėl pranešimo Europos Komisijai dėl atitikties įvertinimo įstaigos paskelbimo priimtų ir (arba) rengtų šių sprendimų projektus su konkrečia atitikties įvertinimo įstaiga nesusiję kompetentingi darbuotojai.

110. Ūkio ministerija turi saugoti informacijos, susijusios su atitikties įvertinimo įstaigomis, konfidencialumą.

111. Ūkio ministerijos darbuotojai turi būti kompetentingi pagal šį Reglamentą pavedamoms užduotims atlikti.

112. Ūkio ministerija arba nacionalinė akreditacijos įstaiga pagal kompetenciją informuoja Europos Komisiją apie atitikties įvertinimo įstaigų įvertinimo, jų pranešimo bei jų stebėsenos procedūras ir šių procedūrų pakeitimus.

XIII SKYRIUS

PASKELBTOSIOMS ĮSTAIGOMS IR PRIPAŽINTOMS TREČIŲJŲ ŠALIŲ ĮSTAIGOMS TAIKOMI REIKALAVIMAI

PIRMASIS SKIRSNIS

BENDROSIOS NUOSTATOS

113. Įstaiga, norinti būti paskirta arba pripažinta kaip trečiosios šalies įstaiga, galinčia atlikti atitikties įvertinimo procedūras pagal šį Reglamentą ir atitinkamai – būti paskelbta Europos Komisijai ir kitoms Europos Sąjungos valstybėms narėms (toliau kartu – įstaiga) turi atitikti šiame skyriuje ir Bandymų laboratorijų, sertifikacijos ir kontrolės įstaigų paskyrimo ir paskelbimo taisyklėse, patvirtintose Lietuvos Respublikos Vyriausybės 2006 m. liepos 4 d. nutarimu Nr. 674 „Dėl Bandymų laboratorijų, sertifikacijos ir kontrolės įstaigų paskyrimo ir paskelbimo taisyklių patvirtinimo“, nustatytus reikalavimus.

ANTRASIS SKIRSNIS

ĮSTAIGOMS TAIKOMI REIKALAVIMAI

114. Įstaiga turi būti įsteigta pagal Lietuvos Respublikos įstatymų reikalavimus ir turi turėti teisinį subjektiškumą, taip pat būti nepriklausoma nuo jos vertinamos įmonės, slėginės įrangos ar agregato.

115. Įstaiga, priklausanti verslo asociacijai arba profesinei sąjungai, atstovaujančiai įmonėms, susijusioms su jos vertinamos slėginės įrangos ar agregatų projektavimu, gamyba, tiekimu, surinkimu, naudojimu ar priežiūra, laikoma nepriklausoma, jeigu pateikia pasirašytą nešališkumo deklaraciją, įrodančią jos nešališkumą ir tai, kad nėra interesų konflikto.

116. Įstaiga, jos vadovai, atsakingi už įstaigos valdymą, ir už atitikties įvertinimo užduočių atlikimą atsakingi darbuotojai negali būti vertinamos slėginės įrangos ar agregato projektuotojai, gamintojai, tiekėjai, montuotojai, pirkėjai, savininkai, naudotojai ar prižiūrėtojai arba jų atstovai. Tačiau įstaiga gali naudoti jos veiklai būtiną įvertintą slėginę įrangą ar agregatus arba tokią įrangą naudoti asmeniniais tikslais.

117. Įstaiga, jos vadovai, atsakingi už įstaigos valdymą, ir už atitikties įvertinimo užduočių atlikimą atsakingi darbuotojai negali tiesiogiai dalyvauti projektuojant, gaminant ar konstruojant, parduodant, montuojant ir naudojant slėginę įrangą ar agregatą arba atliekant jų techninę priežiūrą, jie taip pat negali atstovauti toje veikloje dalyvaujantiems ūkio subjektams. Šie asmenys negali imtis veiklos, ypač konsultavimo, prieštaraujančios jų sprendimo, susijusio su atitikties įvertinimo veikla, dėl kurios apie juos pranešta, nepriklausomumui ar sąžiningumui.

118. Įstaiga privalo užtikrinti, kad joms pavaldžių įstaigų ar subrangovų veikla nedarytų poveikio jų atitikties įvertinimo veiklos konfidencialumui, objektyvumui ar nešališkumui.

119. Įstaiga ir jų darbuotojai atitikties įvertinimo veiklą privalo vykdyti:

119.1. pagal griežčiausius profesinio sąžiningumo reikalavimus;

119.2. turėdami reikiamą konkrečios srities techninę kompetenciją;

119.3. nepasiduodami jokiam spaudimui ir kitoms paskatoms, ypač finansinėms, kurios galėtų paveikti jų sprendimą ar atitikties įvertinimo veiklos rezultatus, ypač jei spaudimą daro ir paskatas siūlo tos veiklos rezultatais suinteresuoti asmenys ar asmenų grupės.

120. Įstaiga turi būti pajėgi atlikti visas atitikties įvertinimo užduotis, jai pavestas pagal šio Reglamento IX skyriaus antrojo ir trečiojo skirsnių arba šio Reglamento 1 priedo 38–44 punktų reikalavimus, ir kurioms atlikti apie ją yra pranešta, neatsižvelgiant į tai, ar tas užduotis atlieka pati įstaiga, ar jos yra atliekamos įstaigos vardu ir atsakomybe.

121. Visais atvejais kiekvienai atitikties įvertinimo procedūrai ir kiekvienai slėginės įrangos rūšiai ar kategorijai, kuriai apie įstaigą yra pranešta, įstaiga privalo:

121.1. turėti darbuotojų, turinčių techninių žinių ir pakankamos tinkamos patirties atitikties įvertinimo procedūroms atlikti;

121.2. parengti procedūrų, pagal kurias atliekama atitikties įvertinimo veikla, aprašymus, užtikrinančius procedūrų skaidrumą ir galimybę tas procedūras atkurti;

121.3. taikyti tinkamą veiklos vadybos sistemą ir procedūras, užtikrinančias užduočių, kurias ji atlieka kaip paskelbtoji įstaiga, ir kitų jos atliekamų užduočių atskyrimą;

121.4. parengti procedūras, pagal kurias ji galėtų vykdyti savo veiklą tinkamai, atsižvelgdama į įstaigos dydį, veiklos sektorių ir struktūrą, atitinkamo gaminio technologijos sudėtingumą ir į tai, ar gamybos procesas yra masinis, ar serijinis;

121.5. turėti priemones, būtinas su atitikties įvertinimo veikla susijusioms techninėms ir administracinėms užduotims atlikti, ir galimybę naudotis visa kita reikiama įranga ar įrenginiais.

122. Įstaiga privalo būti apsidraudusi civilinės atsakomybės draudimu.

123. Įstaiga turi dalyvauti atitinkamoje standartizacijos veikloje, paskelbtųjų įstaigų koordinavimo grupės, sudarytos pagal atitinkamus derinamuosius Europos Sąjungos teisės aktus, veikloje arba užtikrinti, kad jų darbuotojai, atsakingi už atitikties įvertinimo užduočių atlikimą, būtų apie šią veiklą informuoti ir taikytų šios grupės priimtus administracinius sprendimus ir parengtus dokumentus kaip bendrąsias gaires.

Nacionalinė akreditacijos įstaiga, vertindama įstaigų, apie kurias Ūkio ministerija pranešė, veiklą, įvertina, ar įstaigos tiesiogiai ar per atstovus dalyvauja atitinkamoje standartizacijos veikloje ar paskelbtųjų įstaigų koordinavimo ir bendradarbiavimo grupės veikloje.

TREČIASIS SKIRSNIS

PAPILDOMI ĮSTAIGOS VADOVAMS IR DARBUOTOJAMS TAIKOMI REIKALAVIMAI

124. Darbuotojai, atsakingi už atitikties įvertinimo užduočių vykdymą, privalo:

124.1. turėti techninį ir profesinį parengimą, apimantį visą atitikties įvertinimo veiklą, kurios atžvilgiu yra pranešta apie įstaigą;

124.2. gerai išmanyti atliekamo įvertinimo reikalavimus ir turėti įgaliojimus tiems įvertinimams atlikti;

124.3. turėti reikiamų žinių ir išmanyti šio Reglamento 1 priede nustatytus esminius saugos reikalavimus, taikomus darniuosius standartus, atitinkamas derinamųjų Europos Sąjungos teisės aktų ir Lietuvos Respublikos atitinkamų teisės aktų nuostatas;

124.4. mokėti rengti pažymėjimus, įrašus ir ataskaitas, patvirtinančias įvertinimo atlikimą.

125. Įstaigų, jų vadovų, atsakingų už įstaigos valdymą, ir darbuotojų, atsakingų už atitikties įvertinimo užduočių atlikimą nešališkumas užtikrinamas pasirašant nešališkumo deklaracijas.

126. Įstaigų vadovų, atsakingų už įstaigos valdymą, ir darbuotojų, atsakingų už atitikties įvertinimo užduočių atlikimą, atlyginimas negali priklausyti nuo atliktų įvertinimų skaičiaus arba nuo jų rezultatų.

127. Įstaigos darbuotojai privalo laikytis profesinės (gamybinės) paslapties reikalavimo, taikomo visos informacijos, gautos, atliekant užduotis pagal šio Reglamento IX skyriaus antrojo ir trečiojo skirsnių arba šio Reglamento I priedo 38–44 punktų reikalavimus, atžvilgiu arba pagal bet kurią Lietuvos Respublikos teisės aktų nuostatą, kuria šie reikalavimai įgyvendinami, išskyrus atvejus, kai atitinkamos informacijos Lietuvos Respublikos teisės aktų nustatytais pagrindais prašo kompetentingos institucijos ar įstaigos. Turi būti saugomos nuosavybės teisės.

XIV SKYRIUS

SUBRANGA IR PAVALDŽIOS ĮSTAIGOS

128. Atitikties įvertinimo įstaiga, pavedusi konkrečias užduotis, susijusias su atitikties įvertinimu, atlikti subrangovui arba pavaldžiai įstaigai, privalo užtikrinti, kad subrangovas ar pavaldžioji įstaiga atitiktų šio Reglamento X skyriuje arba XIII skyriuje nustatytus reikalavimus, ir apie pranešti Ūkio ministerijai.

129. Atitikties įvertinimo įstaigos visiškai atsako už subrangovų ar pavaldžiųjų įstaigų atliekamas užduotis, neatsižvelgiant į tai, kur pastarieji yra įsteigti.

130. Atitikties įvertinimo įstaigos subrangovui arba pavaldžiajai įstaigai gali pavesti atlikti užduotis, susijusias su atitikties įvertinimu tik gavusios subjekto, pateikusio prašymą atlikti atitikties įvertinimą, sutikimą.

131. Atitikties įvertinimo įstaigos privalo saugoti dokumentus, susijusius su subrangovo ar pavaldžiosios įstaigos kvalifikacijos įvertinimu ir jų pagal šio Reglamento IX skyriaus antrojo ir trečiojo skirsnių arba šio Reglamento 1 priedo 38–44 punktų reikalavimus atliktu darbu, kad Ūkio ministerija galėtų juos patikrinti.

XV SKYRIUS

ĮGALIOJIMŲ VYKDYTI ATITIKTIES ĮVERTINIMO VEIKLĄ SUTEIKIMAS, APRIBOJIMAS, LAIKINAS SUSTABDYMAS IR PANAIKINIMAS.

PIRMASIS SKIRSNIS

PARAIŠKA DĖL ATITIKTIES ĮVERTINIMO ĮSTAIGOS PASKELBIMO. PRANEŠIMO PROCEDŪRA

132. Atitikties įvertinimo įstaiga, norinti būti paskirta ir paskelbta atlikti atitikties įvertinimą šio Reglamento nustatyta tvarka, paraišką elektroniniu paštu ar raštu pateikia Ūkio ministerijai ir prie jos prideda:

132.1. atitikties įvertinimo veiklos aprašymą;

132.2. atitikties įvertinimo modulio ar modulių ir slėginės įrangos, kurią įvertinti įstaiga teigia turinti kompetencijos, aprašymą;

132.3. Nacionalinės akreditacijos įstaigos akreditavimo pažymėjimą, patvirtinantį atitikties įvertinimo įstaigos atitikimą šio Reglamento X skyriuje arba XIII skyriuje nustatytiems reikalavimams.

133. Atitikties įvertinimo įstaigai įrodžius, kad ji atitinka reikalavimus, nustatytus atitinkamuose darniuosiuose standartuose arba jų dalyse, kurių nuorodos paskelbtos Europos Sąjungos oficialiajame leidinyje, daroma prielaida, kad įstaiga atitinka šio Reglamento X skyriuje arba XIII skyriuje nustatytus reikalavimus tiek, kiek taikytini darnieji standartai apima tuos reikalavimus.

134. Jeigu yra pateikti visi tinkamai įforminti šio Reglamento 132 punkte nurodyti dokumentai, kurie patvirtina, kad atitikties įvertinimo įstaiga atitinka šio Reglamento X skyriuje arba XIII skyriuje nustatytus reikalavimus, ji ūkio ministro įsakymu skiriama atlikti atitinkamas šiame Reglamente nustatytas funkcijas.

Pranešimas pagal šio Reglamento 105 punktą teikiamas tik dėl atitikties įvertinimo įstaigų, kurių atžvilgiu yra priimtas ūkio ministro įsakymas.

135. Ūkio ministerija pranešimus Europos Komisijai ir kitoms Europos Sąjungos valstybėms narėms siunčia naudodamasi Europos Komisijos parengta ir prižiūrima elektronine pranešimo priemone.

136. Pranešime pateikiama išsami informacija apie atitikties įvertinimo įstaigos:

136.1. vykdomą atitikties įvertinimo veiklą;

136.2. atitikties įvertinimo modulį ar modulius;

136.3. atitinkamą slėginę įrangą;

136.4. atitinkamą kompetencijos patvirtinimą.

137. Atitikties įvertinimo įstaiga, dėl kurios per 14 dienų (arba du mėnesius, jei atitikties įvertinimo įstaigai nėra išduotas akreditavimo pažymėjimas) nuo pranešimo išsiuntimo nėra pateikti Europos Komisijos ir Europos Sąjungos valstybių narių prieštaravimai, laikoma paskelbtąja ir įgyja atitinkamas šiame Reglamente paskelbtosioms įstaigoms suteikiamas teises.

Ūkio ministerija nedelsdama raštu informuoja atitikties įvertinimo įstaigą, dėl kurios pateiktas paskelbimo pranešimas, kad Europos Komisijos, Europos Sąjungos valstybių narių prieštaravimų negauta ir atitikties įvertinimo įstaiga gali pradėti vykdyti paskelbtosios įstaigos veiklą.

138. Ūkio ministerija Europos Komisijai ir kitoms Europos Sąjungos valstybėms narėms praneša apie visus vėlesnius pranešimo pakeitimus, taip pat teikia Europos Komisijai jos prašymu visą su šiuo pranešimu susijusią informaciją.

139. Paskelbtajai įstaigai identifikacinį numerį suteikia Europos Komisija.

ANTRASIS SKIRSNIS

ATITIKTIES ĮVERTINIMO ĮSTAIGŲ VEIKLOS APRIBOJIMAS, LAIKINAS SUSTABDYMAS AR PANAIKINIMAS

140. Ūkio ministerija, gavusi pagrįstą informaciją, kad įstaiga nebeatitinka šio Reglamento XIII skyriuje nustatytų reikalavimų arba nevykdo savo pareigų, o padalinys nebeatitinka šio X skyriuje nustatytų reikalavimų arba nevykdo savo pareigų:

140.1. laikinai sustabdo arba apriboja tokios atitikties įvertinimo įstaigos įgaliojimus atlikti veiklą, kuriai apie ją buvo pranešta, arba atšaukia tokios atitikties įvertinimo įstaigos paskelbimo galiojimą Lietuvos Respublikos Vyriausybės nustatyta tvarka;

140.2. nedelsdama informuoja Europos Komisiją ir kitas Europos Sąjungos valstybes nares apie šio Reglamento 140.1 papunktyje nurodytus veiksmus.

141. Laikinai sustabdžius arba apribojus atitikties įvertinimo įstaigos įgaliojimus atlikti veiklą, kuriai apie ją buvo pranešta, arba atšaukus tokios įstaigos paskelbimo galiojimą arba atitikties įvertinimo įstaigai nutraukus veiklą, Ūkio ministerija užtikrina, kad šios įstaigos dokumentai, susiję su vykdytu atitikties įvertinimu, dėl kurio apie ją buvo pranešta, būtų perduoti tvarkyti ir saugoti kitai paskelbtajai įstaigai, kad su jais galėtų susipažinti suinteresuoti subjektai.

XVI SKYRIUS

ATITIKTIES ĮVERTINIMO ĮSTAIGŲ PAREIGOS

PIRMASIS SKIRSNIS

ATITIKTIES ĮVERTINIMO ĮSTAIGŲ VYKDOMAI VEIKLAI, SUSIJUSIAI SU ATITIKTIES ĮVERTINIMU, TAIKOMI REIKALAVIMAI. ATITIKTIES ĮVERTINIMO ĮSTAIGŲ SPRENDIMAI IR JŲ APSKUNDIMAS.

142. Atitikties įvertinimo įstaigos atitikties įvertinimą atlieka pagal šio Reglamento IX skyriaus antrajame ir trečiajame skirsniuose, X skyriaus pirmajame skirsnyje arba šio Reglamento 1 priedo 38–44 punktuose numatytas atitikties įvertinimo procedūras, laikydamosios proporcingumo principo ir siekdamos išvengti papildomų laiko ir finansinių išlaidų bei administracinės naštos, tenkančios ekonominės veiklos vykdytojams.

143. Atitikties įvertinimo įstaigos savo veiklą turi vykdyti:

143.1. atsižvelgdamos į ekonominės veiklos vykdytojo ir (arba) ūkio subjekto dydį, jo veiklos sektorių ir struktūrą;

143.2. atsižvelgdamos į vertinamos slėginės įrangos gamybos technologijos sudėtingumo lygį;

143.3. įvertindamos slėginės įrangos gamybos proceso pobūdį: ar jis yra masinis, ar serijinis;

143.4. pakankamai griežtai, kad būtų užtikrintas tinkamas apsaugos, reikalingos slėginės įrangos atitikčiai šio Reglamento reikalavimams užtikrinti, lygis.

144. Atitikties įvertinimo įstaigai nustačius, kad gamintojas, kuris kreipėsi dėl slėginės įrangos ar agregatų atitikties įvertinimo, neįvykdė šio Reglamento 1 priede, atitinkamuose darniuosiuose standartuose ar kitose techninėse specifikacijose nustatytų esminių saugos reikalavimų, ji turi reikalauti, kad toks gamintojas imtųsi tinkamų taisomųjų priemonių, nustatydama terminą, per kurį neatitikimai turi būti pašalinti. Tokiu atveju atitikties sertifikatas neišduodamas.

145. Atitikties įvertinimo įstaigai, po atitikties sertifikato išdavimo atliekant atitikties stebėseną, nustačius, kad slėginė įranga nebeatitinka šio Reglamento 1 priede, atitinkamuose darniuosiuose standartuose ar kitose techninėse specifikacijose nustatytų esminių saugos reikalavimų, ji turi reikalauti, kad gamintojas imtųsi taisomųjų priemonių, nustatydama terminą, per kurį neatitikimai turi būti pašalinti.

146. Jeigu šio Reglamento 145 punkte nurodytu atveju per atitikties įvertinimo įstaigos nustatytą terminą slėginės įrangos neatitiktis nėra pašalinama, atitikties įvertinimo įstaiga priima vieną iš šitų sprendimą:

146.1. apriboti arba laikinai sustabdyti sertifikato galiojimą, nustatant ne trumpesnį kaip 1 mėnesio ir ne ilgesnį kaip 3 mėnesių terminą nustatytiems trūkumams pašalinti;

146.2. panaikinti sertifikato galiojimą, jeigu gamintojas per atitikties įvertinimo įstaigos nurodytą terminą nustatytų trūkumų nepašalina.

147. Apie šio Reglamento 146 punkte nurodytų sprendimų priėmimą atitikties įvertinimo įstaiga ne vėliau kaip per 3 darbo dienas nuo sprendimo priėmimo raštu informuoja gamintoją, Ūkio ministeriją ir rinkos priežiūros institucijas, taip pat apie tai paskelbia savo įstaigos interneto svetainėje.

148. Atitikties įvertinimo įstaigų priimti sprendimai skundžiami Lietuvos Respublikos atitikties įvertinimo įstatymo 22 straipsnio nustatyta tvarka.

ANTRASIS SKIRSNIS

PAREIGA TEIKTI INFORMACIJĄ ŪKIO MINISTERIJAI

149. Atitikties įvertinimo įstaigos privalo informuoti Ūkio ministeriją apie:

149.1. kiekvieną atsisakymą išduoti atitikties sertifikatą, atitikties sertifikato galiojimo apribojimą, laikiną atitikties sertifikato galiojimo sustabdymą ar galiojimo panaikinimą;

149.2. bet kokias aplinkybes, turinčias įtakos pranešimo taikymo sričiai ar sąlygoms;

149.3. kiekvieną prašymą suteikti informacijos, kurį jos gavo iš rinkos priežiūros institucijų dėl atitikties įvertinimo veiklos;

149.4. atskiru Ūkio ministerijos prašymu – atitikties įvertinimo veiklą, vykdytą pranešime nurodytoje taikymo srityje pagal šio Reglamento 136 punkto reikalavimus, ir apie bet kokią kitą veiklą, įskaitant ir ne Lietuvos Respublikos teritorijoje vykdytą veiklą ir subrangą.

150. Atitikties įvertinimo įstaigos kitoms pagal šį Reglamentą paskelbtosioms įstaigoms, vykdančioms panašią tokios pačios slėginės įrangos atitikties įvertinimo veiklą, teikia informaciją dėl klausimų, susijusių su neigiamais ir, jei prašoma, – teigiamais atitikties įvertinimo rezultatais.

XVII SKYRIUS

RINKOS PRIEŽIŪRA

151. Be šiame Reglamente nustatytų slėginės įrangos ir agregatų rinkos priežiūros reikalavimų, taip pat taikomi Reglamento (EB) Nr. 765/2008 15 straipsnio 3 punkto ir 16–29 straipsnių reikalavimai.

PIRMASIS SKIRSNIS

REIKALAVIMŲ NEATITINKANČIOS SLĖGINĖS ĮRANGOS IR AGREGATŲ, KELIANČIŲ PAVOJŲ, ATŽVILGIU TAIKOMA PROCEDŪRA

152. Rinkos priežiūros institucijos, pagrįstai manančios, kad slėginė įranga arba agregatai, kuriems taikomos šio Reglamento nuostatos, kelia pavojų žmonių sveikatai ar saugai, naminiams gyvūnams ar turtui, privalo atlikti tokios slėginės įrangos arba agregato įvertinimą pagal šio Reglamento reikalavimus.

Ekonominės veiklos vykdytojai, rinkos priežiūros institucijoms atliekant šio punkto pirmojoje pastraipoje nurodytus veiksmus, turi su jomis bendradarbiauti.

153. Rinkos priežiūros institucijos, atlikusios šio Reglamento 152 punkte nurodytą įvertinimą, ir nustačiusios, kad slėginė įranga arba agregatas neatitinka šio Reglamento reikalavimų, privalo nedelsdamos, bet ne vėliau kaip per rinkos priežiūros institucijos nustatytą terminą, reikalauti, kad atitinkamas ekonominės veiklos vykdytojas:

153.1. imtųsi visų būtinų taisomųjų veiksmų, kad užtikrintų slėginės įrangos arba agregato atitiktį šio Reglamento reikalavimams;

153.2. pašalintų slėginę įrangą arba agregatą iš rinkos;

153.3. slėginę įrangą arba agregatą iš rinkos pašalintų per pagrįstą laikotarpį, kurį rinkos priežiūros institucija nustato atsižvelgdama į pavojaus pobūdį.

154. Rinkos priežiūros institucijos, ėmusios veiksmų pagal šio Reglamento 153 punktą, nedelsdamos apie tai praneša atitinkamai paskelbtajai įstaigai.

155. Šio Reglamento 153 punkte nurodytos priemonės taikomos laikantis Reglamento (EB) Nr. 765/2008 21 straipsnio reikalavimų.

156. Rinkos priežiūros institucijoms pagrįstai manant, kad neatitinkančios šio Reglamento reikalavimų slėginės įrangos arba agregato tiekimas neapsiriboja Lietuvos Respublikos rinka, apie gautus įvertinimo rezultatus ir veiksmus, kurių jų nurodymu privalo imtis atitinkami ekonominės veiklos vykdytojai, jos privalo nedelsdamos informuoti Ūkio ministeriją, Europos Komisiją ir kitų Europos Sąjungos valstybių narių rinkos priežiūros institucijas.

157. Atitinkamas ekonominės veiklos vykdytojas privalo užtikrinti, kad jo atliekami taisomieji veiksmai būtų nukreipti visos jo pateikiamos į Europos Sąjungos rinką slėginės įrangos ir agregatų atžvilgiu.

158. Atitinkamam ekonominės veiklos vykdytojui neatliekant taisomųjų veiksmų per šio Reglamento 153 punkte nurodytą laikotarpį, rinkos priežiūros institucijos imasi visų tinkamų laikinųjų priemonių, kad:

158.1. būtų uždraustas arba apribotas slėginės įrangos arba agregato pateikimas rinkai;

158.2. slėginė įranga arba agregatas būtų pašalinti iš rinkos arba atšaukti.

159. Rinkos priežiūros institucijos apie šio Reglamento 158 punkte nurodytas taikytas priemones nedelsdamos praneša Europos Komisijai ir kitų Europos Sąjungos valstybių narių rinkos priežiūros institucijoms, pateikdamos visą susijusią informaciją, įskaitant:

159.1. reikalavimų neatitinkančios slėginės įrangos arba agregato identifikavimui nustatyti būtinus duomenis;

159.2. informaciją apie slėginės įrangos arba agregatų kilmę;

159.3. informaciją apie tariamos neatitikties pobūdį ir susijusią riziką;

159.4. taikomų Lietuvos Respublikos teisės aktuose nustatytų priemonių pobūdį ir taikymo trukmę;

159.5. atitinkamo ekonominės veiklos vykdytojo pateiktus argumentus;

159.6. paaiškinimą, ar nustatyta neatitiktis priskirtina vienai iš šių priežasčių:

159.6.1. slėginė įranga arba agregatas neatitinka reikalavimų, susijusių su žmonių sveikata ar sauga arba su naminių gyvūnų ar turto apsauga;

159.6.2. darnieji standartai, nurodyti šio Reglamento 53–54 punktuose, pagal kuriuos daryta atitikties prielaida, turi trūkumų.

160. Rinkos priežiūros institucijos, gavusios pranešimą apie kitų Europos Sąjungos valstybių narių inicijuotą pavojų keliančios slėginės įrangos ar agregatų atveju taikomą procedūrą, Europos Komisijai, Ūkio ministerijai, minėtą pranešimą pateikusios Europos Sąjungos valstybės narės ir kitų Europos Sąjungos valstybių narių rinkos priežiūros institucijoms:

160.1. pateikia visą turimą papildomą informaciją, susijusią su atitinkamos slėginės įrangos arba agregato neatitiktimi;

160.2. pareiškia prieštaravimus, jei nesutinka su priimta atitinkamos Europos Sąjungos valstybės narės taikyta nacionaline priemone.

161. Rinkos priežiūros institucijos taikyta laikinoji priemonė laikoma pagrįsta, jei per tris mėnesius nuo šio Reglamento 159 punkte nurodytos informacijos išsiuntimo dienos nei kitų Europos Sąjungos valstybių narių rinkos priežiūros institucijos, nei Europos Komisija nepareiškia prieštaravimų. Šiuo atveju rinkos priežiūros institucijos užtikrina, kad neatitinkančios šio Reglamento reikalavimų slėginės įrangos arba agregato atžvilgiu nedelsiant būtų imtasi visų reikiamų ribojamųjų priemonių (slėginė įranga arba agregatas būtų pašalinami iš rinkos) nedelsiant pranešant apie tai Europos Komisijai. Rinkos priežiūros institucijos taip pat turi užtikrinti, kad būtų nedelsiant taikomos ribojamosios priemonės slėginei įrangai, kuriai kitos Europos Sąjungos valstybės narės taikyta laikinoji priemonė Europos Komisijos buvo pripažinta pagrįsta.

Jeigu laikinoji priemonė Europos Komisijos yra pripažįstama nepagrįsta, rinkos priežiūros institucija tokią priemonę privalo atšaukti.

ANTRASIS SKIRSNIS

REIKALAVIMUS ATITINKANTI SLĖGINĖ ĮRANGA AR AGREGATAI, KURIE KELIA PAVOJŲ

162. Rinkos priežiūros institucijoms, atliekančioms įvertinimą pagal šio Reglamento 152 punkto nuostatas, nustačius, kad šio Reglamento reikalavimus atitinkanti slėginė įranga arba agregatas vis dėlto kelia pavojų žmonių sveikatai ar saugai, naminiams gyvūnams ar turtui, jos privalo reikalauti, kad atitinkamas ekonominės veiklos vykdytojas:

162.1. taikytų visas tinkamas priemones, siekdamas užtikrinti, kad rinkai pateikta slėginė įranga arba agregatas nebekeltų pavojaus;

162.2. pašalintų slėginę įrangą arba agregatą iš rinkos arba;

162.3. atšauktų slėginę įrangą arba agregatą iš rinkos per pagrįstą laikotarpį, kurį rinkos priežiūros institucija nustato atsižvelgdama į rizikos pobūdį.

163. Atitinkamas ekonominės veiklos vykdytojas privalo užtikrinti, kad jo atliekami taisomieji veiksmai būtų nukreipti visos jo Europos Sąjungos rinkai tiekiamos slėginės įrangos ir agregatų atžvilgiu.

164. Rinkos priežiūros institucijos nedelsdamos apie pagal šio Reglamento 162 punktą priimtus sprendimus informuoja Europos Komisiją ir kitų Europos Sąjungos valstybių narių rinkos priežiūros institucijas, pateikdamos joms visą susijusią informaciją, įskaitant:

164.1. minėtos slėginės įrangos arba agregato identifikavimui būtinus duomenis;

164.2. minėtos slėginės įrangos arba agregato kilmės dokumentus, tiekimo grandinės schemą ir nurodo susijusių ekonominės veiklos vykdytojų identifikavimui būtinus duomenis;

164.3. susijusios rizikos pobūdį;

164.4. taikomų Lietuvos Respublikos teisės aktais nustatytų taisomųjų priemonių pobūdį ir trukmę.

TREČIASIS SKIRSNIS

FORMALI NEATITIKTIS ŠIO REGLAMENTO REIKALAVIMAMS

165. Rinkos priežiūros institucijoms nustačius vieną iš šiame punkte išvardintų pagrindų, jos, nepažeisdamos šio skyriaus pirmajame skirsnyje nustatytų įpareigojimų, reikalauja, kad atitinkamas ekonominės veiklos vykdytojas per rinkos priežiūros institucijos nustatytą terminą pašalintų slėginės įrangos ar agregato neatitiktį, kai:

165.1. slėginė įranga ar agregatas CE ženklu pažymėtas pažeidžiant Reglamento (EB) Nr. 765/2008 30 straipsnio arba šio Reglamento XI skyriaus antrojo skirsnio reikalavimus;

165.2. nepritvirtintas CE ženklas;

165.3. slėginė įranga ar agregatas paskelbtosios įstaigos identifikaciniu numeriu, jeigu ši įstaiga dalyvavo atliekant gamybos kontrolę, pažymėtas pažeidžiant šio Reglamento XI skyriaus antrojo skirsnio reikalavimus arba nepažymėtas;

165.4. slėginė įranga ar agregatas nepažymėtas šio Reglamento 1 priedo III skyriaus trečiajame skirsnyje nurodytais ženklais ir etiketėmis arba pažymėtas pažeidžiant šio Reglamento XI skyriaus antrojo skirsnio arba šio Reglamento 1 priedo III skyriaus trečiojo skirsnio reikalavimus;

165.5. neparengta ES atitikties deklaracija;

165.6. ES atitikties deklaracija parengta neteisingai;

165.7. techninių dokumentų nėra arba yra ne visi techniniai dokumentai;

165.8. šio Reglamento 22 ir 33 punktuose punkte nurodyta informacija nepateikta, yra neteisinga ar neišsami;

165.9. neįvykdyti bet kurie kiti šio Reglamento VII skyriaus pirmajame ir trečiajame skirsniuose nustatyti reikalavimai.

166. Rinkos priežiūros institucijos, susijusiam ekonominės veiklos vykdytojui nepašalinus šio Reglamento 165 punkte nurodytų slėginės įrangos ar agregatų ar su jais teikiamų dokumentų trūkumų per rinkos priežiūros institucijų nustatytą terminą, privalo imtis visų tinkamų priemonių, kad būtų:

166.1. apribotas ar uždraustas slėginės įrangos arba agregato pateikimas rinkai;

166.2. užtikrinta, kad slėginė įranga arba agregatas būtų atšaukti ar pašalinti iš rinkos.

XVIII SKYRIUS

BAIGIAMOSIOS NUOSTATOS

167. Ekonominės veiklos vykdytojai, pažeidę šio Reglamento reikalavimus, atsako teisės aktų nustatyta tvarka.

168. Slėginė įranga ir agregatai, kurie atitiko Slėginių įrenginių techninio reglamento, patvirtinto Lietuvos Respublikos ūkio ministro 2000 m. spalio 6 d. įsakymu Nr. 349 „Dėl Slėginių įrenginių techninio reglamento tvirtinimo“ (toliau – Techninis reglamentas) reikalavimus ir buvo pateikti rinkai iki 2002 m. gegužės 29 d., gali būti toliau naudojami.

169. Slėginė įranga ir agregatai, kurie atitiko Techninio reglamento reikalavimus ir kurie buvo pateikti rinkai iki 2016 m. liepos 19 d., gali būti toliau tiekiami rinkai ir (arba) naudojami.

170. Atitikties įvertinimo įstaigų pagal Techninio reglamento reikalavimus priimti sprendimai ir išduoti sertifikatai galioja pagal šio Reglamento nuostatas.

___________

Slėginės įrangos techninio reglamento

1 priedas

SLĖGINEI ĮRANGAI TAIKOMI ESMINIAI SAUGOS REIKALAVIMAI

I SKYRIUS

BENDROSIOS NUOSTATOS

1. Slėginei įrangai taikomi esminiai saugos reikalavimai, nustatyti šiame Slėginės įrangos techninio reglamento priede (toliau – šis priedas), taip pat taikomi ir agregatams, jeigu jie kelia pavojų žmonių sveikatai ar saugai, naminiams gyvūnams ar turtui.

2. Esminiai saugos reikalavimai yra privalomi. Reikalavimai, susiję su šiame priede nustatytais esminiais saugos reikalavimais, taikomi tik tada, jeigu slėginė įranga, naudojama gamintojo numatytomis sąlygomis, kelia pavojų žmonių sveikatai ar saugai, naminiams gyvūnams ar turtui.

3. Gamintojas privalo:

3.1. imtis veiksmų, kad galėtų nustatyti jo gaminamos įrangos dėl slėgio keliamus pavojus ir riziką;

3.2. slėginę įrangą projektuoti ir gaminti atsižvelgdamas į šio priedo 3.1 papunkčio pagrindu atliekamo tyrimo rezultatus.

4. Esminiai reikalavimai aiškinami ir taikomi taip, kad projektuojant ir gaminant slėginę įrangą būtų atsižvelgiama į:

4.1. projektavimo, gamybos naujoves;

4.2. šiuolaikinę projektavimo ir gamybos praktiką;

4.3. techninius ir ekonominius aspektus, suderintus su sveikatos ir saugos reikalavimais.

5. Slėginė įranga projektuojama, gaminama ir tikrinama, o, prireikus, parengiama ir sumontuojama taip, kad būtų užtikrinta, jog ji, pradėjus ją naudoti pagal gamintojo nurodymus arba sąlygomis, kurias galima numatyti, nekels pavojaus.

6. Gamintojas, parinkdamas tinkamiausius sprendimus, galimus pritaikyti jo gaminamai slėginei įrangai, privalo laikytis šių pateikiamų taisyklių, išdėstytų prioritetine tvarka:

6.1. pagal galimybes panaikinti arba mažinti minėtos įrangos keliamus pavojus;

6.2. taikyti tokiai įrangai atitinkamas saugos priemones nuo pavojų, kurių negalima pašalinti;

6.3. nedelsiant pranešti slėginės įrangos naudotojams apie pavojus, kurių nepavyko pašalinti, ir nurodyti, ar reikia imtis kokių nors ypatingų priemonių, kad montuojant ir (arba) naudojant būtų sumažinta tokios įrangos keliama rizika.

7. Gamintojui žinant, kad yra galimybė gaminį panaudoti netinkamai arba jis gali tokią galimybę lengvai numatyti, slėginė įranga turi būti suprojektuota taip, kad netinkamai panaudota, ji nekeltų pavojaus, arba, jei neįmanoma to pasiekti, turi būti aiškiai nurodyti įspėjamieji ženklai, kad tokiu būdu, keliančiu pavojų, slėginės įrangos negalima naudoti.

II SKYRIUS

PROJEKTAVIMAS

PIRMASIS SKIRSNIS

BENDROSIOS NUOSTATOS

8. Slėginė įranga privalo atitikti saugos reikalavimus per visą numatomą jos naudojimo laiką, todėl ji turi būti suprojektuota atsižvelgiant į visus veiksnius, užtikrinančius tokį reikalavimą.

9. Siekiant garantuoti tinkamą saugą visų galimų gedimų atvejais, projektuojant būtina naudoti metodus ir saugos koeficientus, užtikrinančius tokį reikalavimą.

ANTRASIS SKIRSNIS

REIKIAMO STIPRUMO PROJEKTAVIMAS

10. Slėginė įranga projektuojama taip, kad pakeltų apkrovas, atitinkančias jos numatomą panaudojimą, kitas numatomas šios įrangos veikimo sąlygas ir atsižvelgiant į:

10.1. vidinį ir išorinį slėgį;

10.2. aplinkos ir veikimo temperatūras;

10.3. statinį slėgį ir šios įrangos medžiagos masę, kai įranga veikia ir yra bandoma;

10.4. transporto judėjimo, vėjo ir žemės drebėjimo sukeliamas apkrovas;

10.5. reaktyviąsias jėgas ir momentus, kuriuos sukelia atramos, tvirtinimai, vamzdynai ir pan.;

10.6. koroziją ir eroziją, medžiagų nuovargį ir pan.;

10.7. nepatvarių takiųjų medžiagų irimą;

10.8. į įvairias apkrovas, galinčias atsirasti vienu metu, įskaitant atvejus, kai jos gali imti veikti vienu metu.

11. Projektuojant slėginės įrangos reikiamą stiprumą, turi būti taikomas vienas iš šių metodų:

11.1. skaičiavimo metodas, aprašytas šio priedo 12–14 punktuose, ir, prireikus, papildomai naudojant šio priedo 15–19 punktuose aprašytą eksperimentinį projektavimo metodą;

11.2. eksperimentinio projektavimo metodas, nenaudojant šio priedo 15–19 punktuose aprašyto skaičiavimo, kai didžiausio leidžiamojo slėgio (PS) ir tūrio (V) sandauga yra mažesnė kaip 6 000 bar·L arba didžiausio leidžiamojo slėgio (PS) ir vamzdyno sistemų dalių vardinio dydžio (DN) sandauga yra mažesnė kaip 3 000 barų.

Skaičiavimo metodas

12. Slėgio apkrovos neutralizavimas ir kiti apkrovos aspektai:

12.1. Slėginės įrangos leidžiamieji įtempiai yra ribojami, atsižvelgiant į galimas numatyti gedimų, atsirandančių įrangai veikiant, rūšis.

12.2. Siekiant įvykdyti šio priedo 12.1 papunkčio reikalavimus, būtina taikyti atsargos koeficientus, kuriais būtų įvertinami visi reikalavimai, susiję su slėginės įrangos gamyba, realiomis veikimo sąlygomis, įtempiais, skaičiavimo modeliais, medžiagų savybėmis ir jų būviu.

12.3. Taikomas skaičiavimo metodas turi užtikrinti pakankamą saugos atsargą, atitinkančią šio priedo 67–75 punktų reikalavimus, jeigu jie yra taikytini.

12.4. Skaičiavimo metodui taikomi reikalavimai laikomi tinkamai įvykdytais, jeigu yra naudojamas vienas iš pateiktų metodų, kurį, esant poreikiui, galima papildyti arba suderinti su kitu metodu:

12.4.1. projektavimas pagal formulę;

12.4.2. projektavimas pagal analizės rezultatus;

12.4.3. projektavimas vadovaujantis įtrūkių mechanika.

13. Atsparumas:

13.1. Siekiant nustatyti slėginės įrangos atsparumą, turi būti atliekami projektiniai skaičiavimai:

13.1.1. apskaičiuojami slėgiai negali būti mažesni nei didžiausias leidžiamasis slėgis;

13.1.2. turi būti atsižvelgiama į takiųjų medžiagų statinį ir dinaminį slėgius bei nepatvarių takiųjų medžiagų skaidymąsi;

13.1.3. slėginiam indui esant padalintam į atskiras slėgines sekcijas, indo bei atskirų sekcijų sienelių storis privalo būti suprojektuotas atsižvelgiant į didžiausią galimą slėgį inde arba indo tam tikroje sekcijoje ir mažiausią galimą slėgį gretimoje slėginio indo sekcijoje;

13.1.4. apskaičiuojamos temperatūros turi užtikrinti pakankamą saugos atsargą;

13.1.5. projektuojant būtina atsižvelgti į visus įmanomus temperatūrų ir slėgio derinius, kurie gali atsirasti naudojant slėginę įrangą įmanomomis numatyti sąlygomis;

13.1.6. didžiausieji įtempiai ir įtempių koncentracijų didžiausioji vertė negali viršyti saugos ribinių verčių;

13.1.7. apskaičiuojant gebėjimą išlaikyti slėgį, taikomos reikšmės, atitinkančios medžiagos savybes, pagrįstas dokumentuose užfiksuotais duomenimis, atsižvelgiant į šio priedo IV skyriaus nuostatas bei atitinkamus atsargos koeficientus. Būtina atsižvelgti į šias medžiagos savybes:

13.1.7.1. takumo ribą, kurios dydis nustatomas 0,2 proc. arba 1,0 proc. nuo nustatyto stiprumo, kaip priimtiniausią esant skaičiuotinai temperatūrai;

13.1.7.2. tempiamąjį stiprį;

13.1.7.3. valkšnumo ribą;

13.1.7.4. medžiagų nuovargį apibūdinančius duomenis;

13.1.7.5. Jungo modulį, apibūdinantį medžiagos tamprumą;

13.1.7.6. plastinės deformacijos atitinkamą dydį;

13.1.7.7. pažeidimo lenkiant energija;

13.1.7.8. atsparumą plyšio (įtrūkio) plitimui;

13.1.8. medžiagų savybėms vienu metu būtina taikyti keletą veiksnių įvertinant, pvz., neardomojo bandymo tipą, vienas su kitomis jungiamas medžiagas ir numatomas įrangos veikimo sąlygas;

13.1.9. projektavimo metu turi būti tinkamai įvertinti visi numatomi irimo procesai, pvz., korozija, valkšnumas, medžiagų nuovargis, vykstantys pagal paskirtį naudojant slėginę įrangą. Naudojimo instrukcijose, nurodytose šio priedo 56 punkte, turi būti pateikta informacija apie projektavimo ypatybes, turinčias įtakos įrangos naudojimo trukmei, pvz.:

13.1.9.1. dėl valkšnumo (nurodant pagal projektą numatytą slėginės įrangos veikimo laiką tam tikrose temperatūrose);

13.1.9.2. dėl medžiagų nuovargio (nurodant pagal projektą numatytą ciklų skaičių, kai veikia tam tikri įtempiai);

13.1.9.3. dėl korozijos (nurodant pagal projektą numatytą leidžiamąjį korozijos lygį).

14. Slėginės įrangos stabilumo aspektai: jeigu apskaičiuotas slėginės įrangos sienelės storis neužtikrina tinkamo konstrukcinio stabilumo, gamintojas privalo imtis priemonių padėčiai ištaisyti, atsižvelgdamas į nesklandumus, kurių gali atsirasti vežant, pakraunant ir iškraunant slėginę įrangą.

Eksperimentinis projektavimo metodas

15. Slėginės įrangos konstrukcija gali būti visiškai ar iš dalies pripažinta tinkama atlikus tokios įrangos ar tos kategorijos įrangos pavyzdžių bandymus.

16. Bandymo programa, kuria vadovaujantis atliekami slėginės įrangos bandymai, turi būti patvirtinta paskelbtosios įstaigos, kuri yra paskirta atsakinga už slėginės įrangos projekto atitikties įvertinimo modulį, jeigu jis yra.

17. Bandymo programoje apibrėžiamos bandymo sąlygos ir kriterijai, pagal kuriuos slėginė įranga yra pripažįstama tinkama ar netinkama gaminti. Medžiagų, iš kurių pagaminta bandomoji slėginė įranga, pagrindiniai matmenys ir savybės yra nustatomi prieš bandymą.

18. Esant poreikiui, atliekant bandymus, turi būti sudaromos galimybės stebėti pavojingas slėginės įrangos vietas, jose sumontavus atitinkamus daviklius, galinčius pakankamai tiksliai fiksuoti deformacijas ir įtempimus.

19. Bandymo programa turi apimti:

19.1. stiprumo ir sandarumo bandymą slėgiu, kurio metu patikrinama, ar, tuo atveju, kai yra naudojamas nustatytos saugos atsargos slėgis, palyginti su didžiausiu leidžiamuoju slėgiu, įrangoje neatsiranda pratekėjimų ir deformacijų, viršijančių nustatytas ribines vertes. Bandymo slėgis nustatomas vadovaujantis skirtumais tarp geometrinių ir medžiagų savybių charakteristikų verčių, išmatuotų bandymo sąlygomis, ir tų pačių dydžių verčių, naudotų projektuojant slėginę įrangą; taip pat atsižvelgiama į bandymo metu esančios temperatūros ir temperatūros, numatytos pagal slėginės įrangos techninį projektą, skirtumus;

19.2. bandymus pagal numatomas įrangos naudojimo sąlygas, jeigu yra pavojus, kad gali prasidėti plastinė deformacija arba pasireikšti medžiagų nuovargis, kurie gali apimti pvz., įrangos veikimo esant tam tikrai temperatūrai patikrą, įrangos ciklišką poveikį tam tikrais įtempiais;

19.3. papildomus bandymus, jei būtina, susijusius su kitais šio priedo 10 punkte nurodytais veiksniais, pvz., korozija ar išoriniu sugadinimu.

TREČIASIS SKIRSNIS

SLĖGINĖS ĮRANGOS SAUGI PRIEŽIŪRA IR NAUDOJIMAS

20. Prie slėginės įrangos pridedamuose dokumentuose nurodytas įrangos naudojimo būdas turi užkirsti kelią bet kokiai pagrįstai numatomai rizikai. Užtikrinant slėginės įrangos saugią priežiūrą ir naudojimą, ypatingas dėmesys turi būti skiriamas:

20.1. slėginės įrangos dangčiams ir angoms;

20.2. pavojingam takiųjų medžiagų ištekėjimui mažinant slėgį prapūtimu;

20.3. saugos įtaisams, ribojantiems galimybę fiziškai patekti į slėginės įrangos skyrius, kol juose yra slėgis arba vakuumas;

20.4. slėginės įrangos paviršiaus temperatūrai, atsižvelgiant į numatomą slėginės įrangos naudojimą;

20.5. nepatvarių takiųjų medžiagų skaidymuisi.

21. Slėginėje įrangoje, kurios angos yra su dangčiais, turi būti sumontuoti:

21.1. automatiniai ar rankomis valdomi įtaisai, naudotojui leidžiantys lengvai įsitikinti, kad, atidengus dangtį, nekils jokio pavojaus;

21.2. įtaisai, neleidžiantys atidaryti angos dangčio, jeigu skysčio slėgis arba temperatūra kelia pavojų. Šie įtaisai slėginėje įrangoje sumontuojami jeigu šį dangtį paprastai atidaryti yra lengva.

KETVIRTASIS SKIRSNIS

Tyrimo priemonės

22. Slėginė įranga projektuojama ir konstruojama taip, kad būtų galima atlikti visus būtinus tyrimus, garantuojančius slėginės įrangos saugą.

23. Jei reikia užtikrinti nuolatinę slėginės įrangos saugą, būtina numatyti priemones, skirtas vidinei įrangos būklei nustatyti, pvz., apžiūros angas, per kurias galima patekti į slėginės įrangos vidų, kad saugiai ir palankiomis darbo sąlygomis būtų atliktas patikrinimas.

24. Užtikrinant slėginės įrangos saugią būklę, žemiau nurodytais atvejais gali būti taikomos kitos nei nurodyta šio priedo 22–23 punktuose tyrimo priemones:

24.1. slėginė įranga yra pernelyg mažų matmenų, kad būtų galima fiziškai patekti į jos vidų;

24.2. slėginę įrangą atidarius, jos vidus bus veikiamas nepalankių faktorių;

24.3. įrodžius, kad slėginėje įrangoje esanti takioji medžiaga nėra pavojinga medžiagoms, iš kurių pagaminta slėginė įranga, ir pagrįstai manant, kad negali vykti joks vidinis irimo procesas.

PENKTASIS SKIRSNIS

VANDENS IŠLEIDIMAS IŠ SLĖGINĖS ĮRANGOS IR JOS VĖDINIMAS

25. Jeigu yra būtina, turi būti numatytos priemonės, leidžiančios iš slėginės įrangos išleisti vandenį ir ją vėdinti tokiu būdu, kad būtų:

25.1. išvengta žalingų veiksnių, pvz., hidraulinio smūgio, vakuumo pažeidimo, korozijos ir nekontroliuojamų cheminių reakcijų. Atliekami visi slėginės įrangos veikimo bei kiti, ypač slėgio, bandymai;

25.2. galima slėginę įrangą saugiai išvalyti, patikrinti ir prižiūrėti.

ŠEŠTASIS SKIRSNIS

KOROZIJA ARBA KITOKS CHEMINIS POVEIKIS

26. Atsižvelgiant į slėginės įrangos panaudojimo būdą, jeigu būtina, turi būti numatytos pakankamos tolerancijos arba apsauga nuo korozijos ar kitokio cheminio poveikio.

SEPTINTASIS SKIRSNIS

DILIMAS

27. Esant galimybei atsirasti eroziniam arba abrazyviniam dilimui, turi būti imamasi tinkamų priemonių, kad:

27.1. dilimo poveikis būtų sumažintas projektavimo priemonėmis, pvz., nustatant didesnį medžiagos storį ar panaudojant slėginės įrangos padengimui iš vidaus ar išorės medžiagas, atsparias dilimui;

27.2. būtų galima pakeisti didžiausią dilimo poveikį patiriančias dalis;

27.3. naudojimo instrukcijose, nurodytose šio priedo 56 punkte, būtų nurodytos priemonės, garantuojančios nuolatinį saugų slėginės įrangos naudojimą.

AŠTUNTASIS SKIRSNIS

AGREGATAI

28. Agregatai turi būti projektuojami taip, kad visos sudedamosios dalys, surinktos į agregatą, atitiktų numatomą jų paskirtį ir naudojant būtų patikimos bei būtų tinkamai sujungtos ir surinktos.

DEVINTASIS SKIRSNIS

SLĖGINĖS ĮRANGOS PRIPILDYMAS IR IŠLEIDIMAS

29. Kai tas būtina, slėginė įranga turi būti taip suprojektuota ir aprūpinta pagalbiniais įtaisais arba sudarytos sąlygos, kad šiuos pagalbinius įtaisus būtų galima įmontuoti, kad būtų užtikrintas saugus jos pripildymas ir takiųjų medžiagų išleidimas. Tas turi būti daroma ypač atsižvelgiant į šias rizikas:

29.1. pripildant:

29.1.1. kad takiosios medžiagos nebūtų pripildoma per daug arba, įvertinus pripildymo normą ir garų slėgį, esant rekomenduojamai temperatūrai, nesusidarytų per didelis slėgis;

29.1.2. slėginės įrangos nestabilumą;

29.2. išleidžiant: kad nereguliuojama suslėgta takioji medžiaga neištekėtų;

29.3. pripildant arba išleidžiant: nesaugius sujungimus ir atjungimus.

DEŠIMTASIS SKIRSNIS

LEIDŽIAMŲJŲ SLĖGINĖS ĮRANGOS NORMŲ UŽTIKRINIMAS

30. Jeigu galimomis numatyti sąlygomis leidžiamosios normos gali būti viršijamos ir jeigu saugaus įrangos naudojimo kiti agregate esantys saugos įtaisai neužtikrins, slėginėje įrangoje būtina sumontuoti tinkamus saugos įtaisus arba sudaryti sąlygas, kad tokie įtaisai būtų sumontuoti.

31. Saugos įtaisai ar jų grupė, užtikrinantys saugų slėginės įrangos naudojimą, parenkami pagal konkrečias įrangos arba agregato savybes. Šiems įtaisams ar jų grupėms priskiriami:

31.1. pagalbiniai saugos įtaisai;

31.2. kai tinkama – kontrolės įtaisai, pvz., indikatoriai ir (arba) signalizatoriai, užtikrinantys, kad automatiškai arba rankiniu būdu atliekant reikiamus veiksmus, naudojant slėginę įrangą nebūtų viršijamos nustatytos normos.

VIENUOLIKTASIS SKIRSNIS

Pagalbiniai saugos įtaisai

Reikalavimai pagalbiniams saugos įtaisams

32. Pagalbiniai saugos įtaisai:

32.1. projektuojami ir gaminami, kad būtų saugūs ir tinkami naudoti pagal projekte nustatytą paskirtį. Juos projektuojant ir gaminant turi būti įvertinti įtaisų priežiūrai ir bandymams taikomi reikalavimai;

32.2. negali būti susiję su kitomis funkcijomis, jeigu pastarosios gali turėti įtakos saugos įtaisų veikimui;

32.3. turi atitikti nustatytus projektavimo principus (pvz., veikimą be sutrikimų, dubliavimą, skirtingumą ir autodiagnostiką), kad būtų užtikrinta tinkama ir patikima šių įtaisų naudojimo sauga.

Slėgį ribojantys įtaisai

33. Slėgį ribojantys įtaisai projektuojami taip, kad slėginėje įrangoje slėgis visą laiką negalėtų viršyti didžiausio leidžiamojo slėgio (PS). Tačiau, jeigu reikia, leidžiama, nepažeidžiant šio priedo 73 punkte nustatytų reikalavimų, kad slėgis trumpai padidėtų.

Temperatūros reguliavimo įtaisai

34. Kad nekiltų pavojus saugumui, temperatūros reguliavimo įtaisai turi turėti tinkamą reakcijos į temperatūros pokytį trukmę, kuri atitinka įtaiso atliekamą temperatūros matavimo funkciją.

DVYLIKTASIS SKIRSNIS

IŠORĖS UGNIS

35. Esant poreikiui, slėginė įranga turi būti taip suprojektuota ir aprūpinta pagalbiniais įtaisais arba sudarytos sąlygos, kad šiuos pagalbinius įtaisus būtų joje galima įmontuoti, kad, įvertinus numatomą įrangos naudojimą, slėginė įranga, veikiama atviros ugnies, atitiktų reikalavimus, numatančius techninių gedimų pašalinimą.

III SKYRIUS

GAMYBA

PIRMASIS SKIRSNIS

GAMYBOS PROCEDŪROS

36. Gamintojas, taikydamas aukščiau aprašytus metodus, taip pat atsižvelgdamas į šiame skirsnyje aprašytas procedūras, privalo užtikrinti, kad slėginės įrangos gamyba bus vykdoma laikantis projektinių reikalavimų.

Sudedamųjų dalių paruošimas

37. Sudedamųjų dalių paruošimo metu, pvz., jas formuojant, nusklembiant, šiose dalyse neturi atsirasti defektų, įtrūkimų, o jų mechaninės savybės negali pasikeisti taip, kad sumažėtų slėginės įrangos saugumas.

Neišardomasis jungimas

38. Neišardomųjų jungčių ir prie šių jungčių esančių slėginės įrangos paviršiaus plote arba viduje negali būti slėginės įrangos saugą mažinančių defektų.

39. Neišardomųjų jungčių savybės privalo atitikti jungtinoms medžiagoms taikomus būtinuosius reikalavimus, nebent, atliekant projektinius skaičiavimus, turi būti atsižvelgiama ir į kitas medžiagų savybes.

40. Slėginės įrangos sudedamųjų dalių, turinčių įtakos įrangos slėgio išlaikymui, ir dalių, tiesiogiai montuojamų prie nurodytų sudedamųjų dalių, neišardomąjį sujungimą privalo atlikti darbuotojai, turintys tinkamą kvalifikaciją.

41. Su II, III ir IV kategorijų slėgine įranga susijusias veikimo procedūras ir darbuotojų kvalifikaciją turi patvirtinti kompetentinga trečioji šalis, kuri gamintojo pageidavimu gali būti:

41.1. paskelbtoji įstaiga;

41.2. trečiosios šalies įstaiga, pripažinta Ūkio ministerijos pagal Slėginės įrangos techninio reglamento (toliau – šis Reglamentas) 105 punktą.

42. Šio priedo 41.1 ar 41.2 papunkčiuose nurodyti subjektai, siekdami patikrinti už atitikties įvertinimą atsakingų darbuotojų kvalifikaciją ir parengtų įvertinimo procedūrų tinkamumą, privalo atlikti tyrimus ir bandymus, aprašytus atitinkamuose darniuosiuose standartuose, ar lygiaverčius tyrimus ir bandymus arba pavesti juos atlikti.

Neardomieji bandymai

43. Slėginėje įrangoje esančių neišardomųjų jungčių neardomuosius bandymus turi atlikti reikiamos kvalifikacijos darbuotojai.

44. III ir IV kategorijos slėginės įrangos bandymus gali atlikti tik tie darbuotojai, kurių kvalifikaciją juos atlikti patvirtino Ūkio ministerijos pripažinta trečiosios šalies įstaiga.

Terminis apdorojimas

45. Esant pavojui, kad gamybos proceso metu slėginės įrangos medžiagų savybės gali pakisti taip, kad sumažėtų slėginės įrangos saugumas, atitinkamu gamybos proceso metu turi būti atliktas tinkamas terminis apdorojimas.

Atsekamumas

46. Siekiant identifikuoti slėginės įrangos medžiagą, iš kurios gaminamos slėginės įrangos sudedamosios dalys, turinčios įtakos slėginės įrangos gebėjimui išlaikyti slėgį, gamintojas turi nustatyti ir taikyti procedūras, įgalinančias tokią medžiagą identifikuoti visuose slėginės įrangos gamybos proceso etapuose: nuo medžiagos išgavimo, jos naudojimo gamybai iki tol, kol bus atliekamas baigiamasis pagamintos slėginės įrangos bandymas.

ANTRASIS SKIRSNIS

BAIGIAMASIS ĮVERTINIMAS

47. Slėginei įrangai privaloma taikyti šiame skirsnyje aprašytą baigiamojo įvertinimo procedūrą.

Baigiamasis patikrinimas

48. Slėginei įrangai taikoma baigiamojo patikrinimo procedūra, kurią atliekant slėginė įranga yra apžiūrima ir patikrinami pateikti slėginės įrangos dokumentai, siekiant nustatyti slėginės įrangos atitiktį šio Reglamento reikalavimams. Taip pat gali būti įvertinamas gamybos metu atliktas bandymas.

49. Jeigu to reikia dėl su sauga susijusių priežasčių, slėginės įrangos bet kurios detalės baigiamasis patikrinimas iš išorės arba iš vidaus gali būti atliekamas gamybos proceso metu, pvz., jeigu apžiūrėti slėginės įrangos sudedamąsias dalis per baigiamąjį patikrinimą nebėra galimybės.

Atsparumo bandymas

50. Baigiamojo slėginės įrangos įvertinimo metu atliekamas bandymas, kuriuo nustatomas slėginės įrangos gebėjimas išlaikyti slėgį. Paprastai toks bandymas atliekamas hidrostatiniu slėgiu, jeigu reikia, naudojant slėgį, kuris yra bent jau ne mažesnis už šio priedo 74 punkte nustatytą slėgio vertę.

51. Šio priedo 50 punkte nurodytas bandymas gali būti atliekamas vadovaujantis statistikos principais, jeigu yra tikrinama serijiniu būdu gaminama I kategorijos slėginė įranga.

52. Nustačius, kad baigiamojo slėginės įrangos įvertinimo metu atliekamas bandymas hidrostatiniu slėgiu yra pavojingas arba netikslingas, gali būti atliekami kiti patvirtinti bandymai. Prieš atliekant pastaruosius bandymus, taikomos papildomos priemonės, pvz., neardomieji ar kiti lygiaverčiai bandymai.

Saugos įtaisų tikrinimas

53. Baigiamojo agregatų įvertinimo metu atliekamas ir saugos įtaisų patikrinimas, kurio metu nustatoma, ar yra laikomasi šio priedo 30–31 punktuose nurodytų reikalavimų.

TREČIASIS SKIRSNIS

ŽYMĖJIMAS IR ŽENKLINIMAS ETIKETĖMIS

54. Kartu su šio Reglamento 96–104 punktuose nurodytu CE ženklu ir informacija, kuri turi būti pateikta pagal šio Reglamento 22 ir 33 punktų reikalavimus, papildomai pateikiama ši informacija:

54.1. taikoma visai slėginei įrangai:

54.1.1. pagaminimo metai;

54.1.2. slėginės įrangos identifikavimas pagal tipą, seriją arba jos partijos ar serijos numerį;

54.1.3. didžiausios (mažiausios) esminės leidžiamosios ribos;

54.2. taikoma atsižvelgiant į slėginės įrangos tipą – informacija apie jos saugų surinkimą, veikimą arba naudojimą, ir, kai taikoma, priežiūrą bei periodišką tikrinimą:

54.2.1. slėginės įrangos tūris V (litrais, l);

54.2.2. vardinis vamzdyno dydis (DN);

54.2.3. bandymo metu taikytas slėgis (barais, bar) ir bandymo data;

54.2.4. slėgis, kurį viršijus saugos įtaisas pradeda veikti (barais, bar);

54.2.5. slėginės įrangos galia (kilovatais, kW);

54.2.6. maitinimo šaltinio įtampa (voltais, V);

54.2.7. numatoma naudojimo sritis;

54.2.8. įrangos užpildymo takiąja medžiaga norma (kilogramais litrui, kg/l);

54.2.9. didžiausia užpildomos takiosios medžiagos masė (kilogramais, kg);

54.2.10. tuščios slėginės įrangos masė (kilogramais, kg);

54.2.11. takiosios medžiagos grupė.

54.3. jeigu būtina, perspėjimas, nurodantis neteisingą slėginės įrangos naudojimo būdą, kuris, atsižvelgiant į jos naudojimo patirtį, gali atsirasti.

55. Informacija, nurodyta šio priedo 54 punkte, pateikiama ant slėginės įrangos arba tvirtai prie jos pritvirtintoje duomenų lentelėje, išskyrus šiuos atvejus:

55.1. siekiant išvengti, kad pakartotinai nebūtų žymimos atskiros dalys, pvz., vamzdyno detalės, naudojamos tame pačiame agregate, atitinkama informacija gali būti pateikiama prie slėginės įrangos pridedamuose dokumentuose, pvz., naudojimo instrukcijose;

55.2. ši informacija gali būti pateikiama etiketėje, tvirtinamoje prie slėginės įrangos, jeigu slėginė įranga yra pernelyg maža, pvz., pagalbiniai įtaisai;

55.3. nurodant užpildomos takiosios medžiagos masę ir šio priedo 54.3 papunktyje išvardintus įspėjimus, prie slėginės įrangos gali būti pritvirtinama etiketė arba naudojamos kitos tinkamos priemonės, jeigu naudojant kitas priemones ar etiketę, jose įrašyti duomenys išliks įskaitomi nustatytą įrangos naudojimo laikotarpį.

KETVIRTASIS SKIRSNIS

Naudojimo instrukcijos

56. Slėginę įrangą pateikiant rinkai, kartu pateikiamos ir lietuvių arba kitos Europos Sąjungos valstybės narės, kurios rinkai pateikiama slėginė įranga ar agregatas, kalba parengtos naudojimo instrukcijos, kuriose:

56.1. nurodomi visi būtini saugos duomenys, susiję su:

56.1.1. slėginės įrangos atskirų dalių įrengimu ir surinkimu;

56.1.2. eksploatavimo pradžia;

56.1.3. naudojimu;

56.1.4. naudotojo atliekama priežiūra ir patikrinimais.

56.2. nurodomi etiketėje ir duomenų lentelėje, tvirtinamoje prie slėginės įrangos, įrašomi duomenys pagal šio priedo 54–55 punktų reikalavimus, išskyrus duomenis, identifikuojančius slėginę įrangą pagal serijos numerį. Kartu gali būti pateikiami, jei reikia, techniniai dokumentai, brėžiniai ir schemos, kuriais vadovaujantis būtų galima lengviau suprasti nurodytas instrukcijas;

56.3. prireikus, pagal šio priedo 7 punkto reikavimus nurodomi pavojai, kylantys neteisingai naudojant slėginę įrangą, ir konkrečios projektavimo ypatybės, aprašytos šio priedo 12–14 punktuose.

IV SKYRIUS

MEDŽIAGOS

57. Slėginei įrangai gaminti naudojamos medžiagos privalo būti tinkamos naudoti pagal šią paskirtį per visą slėginės įrangos naudojimo laikotarpį, jeigu nenumatyta, kad šios medžiagos bus keičiamos.

58. Medžiagos, naudojamos suvirinti ir jungti, kai jos naudojamos ir pavieniui, ir sandūrose, turi atitikti tik šio priedo 59 punkte, 60.1 papunktyje ir 61 punkto pirmojoje pastraipoje nustatytus reikalavimus.

59. Slėginėms dalims gaminti naudojamos medžiagos privalo:

59.1. būti tokių savybių, kurios atitiktų visas numatomas veikimo ir bandymų sąlygas, būti pakankamai tąsios ir patvarios. Esant poreikiui, šių medžiagų savybės taip pat turi atitikti šio priedo 75 punkte nustatytus reikalavimus. Parenkant medžiagas turi būti skiriamas ypatingas dėmesys, kad būtų išvengta trapiųjų medžiagų, galinčių turėti įtaką slėginės įrangos suirimui. Jeigu vis dėlto slėginėje įrangoje turi būti naudojama trapioji medžiaga, turi būti imamasi atitinkamų saugumo priemonių;

59.2. būti atsparios cheminiam slėginėje įrangoje naudojamų takiųjų junginių poveikiui. Šių medžiagų cheminės ir fizinės savybės, būtinos slėginės įrangos veikimo saugai, per nustatytą įrangos naudojimo laiką neturi labai pakisti;

59.3. labai nepasikeisti dėl senėjimo;

59.4. būti tinkamos numatomiems apdirbimo procesams atlikti;

59.5. būti parenkamos tik tarpusavyje suderinamos, kad, naudojant kartu skirtingas medžiagas, būtų išvengta didelio nepageidaujamo poveikio.

60. Slėginės įrangos gamintojas privalo:

60.1. tinkamai nustatyti dydžius, būtinus atliekant šio priedo 12–14 punktuose nurodytus su slėginės įrangos projektavimu susijusius apskaičiavimus, pagrindines medžiagų savybes ir jų atitiktį šio priedo 59 punkte nurodytiems reikalavimams;

60.2. pateikti techniniuose dokumentuose informaciją apie atitiktį medžiagų specifikacijai ir reikalavimams, nustatytiems šiame Reglamente. Atitiktis pagrindžiama nurodant, kad naudodamos medžiagos, atitinkančios darniuosius standartus, arba medžiagos, kurioms šio Reglamento IX skyriaus trečiojo skirsnio nustatyta tvarka yra taikomas Europos medžiagų patvirtinimo dokumentas, arba medžiagos, kurių atitiktis yra įvertinta atskirai;

60.3. paskelbtoji įstaiga, atsakinga už slėginės įrangos atitikties įvertinimą, privalo atlikti atskirą III ir IV kategorijų slėginės įrangos medžiagų įvertinimą.

61. Slėginės įrangos gamintojas privalo užtikrinti, kad naudojamos medžiagos atitiktų technines specifikacijas. Tuo tikslu gamintojas privalo turėti medžiagų gamintojo parengtus dokumentus, patvirtinančiais visų jo naudojamų medžiagų atitiktį specifikacijoms.

Pagrindinių dalių, kurios II, III ir IV kategorijų slėginiuose įrenginiuose patiria slėgio apkrovas, medžiagų atveju, medžiagų gamintojas turi išduoti konkretaus gaminio tikrinimo sertifikatus.

62. Medžiagų gamintojo išduoti gaminio tikrinimo sertifikatai patvirtina, jog yra laikomasi šiame skirsnyje nustatytų reikalavimų, jei medžiagų gamintojas taiko tinkamą kokybės sistemą, patvirtintą Europos Sąjungoje įsisteigusios paskelbtosios įstaigos, ir buvo atliktas konkretus slėginės įrangos medžiagų įvertinimas.

V SKYRIUS

KONKRETŪS SLĖGINEI ĮRANGAI TAIKOMI REIKALAVIMAI

63. Atskiroms slėginės įrangos kategorijoms, be bendrųjų reikalavimų, nustatytų šio priedo 1–62 punktuose, taikomi specialieji reikalavimai, nustatyti šio priedo 64–66 punktuose.

PIRMASIS SKIRSNIS

SLĖGINĖ ĮRANGA, KURI KŪRENAMA ARBA KITAIP ŠILDOMA GALI PERKAISTI

64. Šio Reglamento 9 punkte nurodytai slėginei įrangai, kuri kūrenama arba kitaip šildoma, gali perkaisti, priskiriami:

64.1. Šio Reglamento 9.2 papunktyje nurodyti garo ir karšto vandens generatoriai: kūrenami garo ir karšto vandens katilai, perkaitintuvai ir šildytuvai, katilai utilizatoriai, atliekų deginimo katilai, elektrodiniai arba panardinamų elementų elektra kaitinami katilai, greitviriai bei jų pagalbiniai įtaisai ir, kai taikoma, jų vandens ir kuro tiekimo priežiūros sistemos;

64.2. gamybiniams procesams šilumą tiekianti įranga, tačiau nenaudojama garui ir karštam vandeniui ruošti, kuriai taikomi šio Reglamento 9.1 papunktyje nurodyti reikalavimai, t. y. cheminiams ir kitiems panašiems procesams naudojami šildytuvai ir slėginė maisto produktų gamyboje naudojama įranga.

65. Ši slėginė įranga projektuojama ir konstruojama pagal atliktų paskaičiavimų rezultatus taip, kad būtų galima išvengti arba sumažinti pavojų, kuris atsiranda įrangai perkaitus ir dėl to labai sumažėjus jos gebėjimui išlaikyti slėgį. Tokiais atvejais privaloma užtikrinti, kad būtų:

65.1. numatomos saugos priemonės, ribojančios įrangos veikimo parametrus, t. y. tiekiamą šilumą, šilumos nuvedimą ir, jei taikytina, takiųjų medžiagų lygį, siekiant išvengti vietinio ar bendrojo įrangos perkaitimo;

65.2. numatomos bandinių paėmimo vietos, įgalinančios įvertinti takiųjų medžiagų savybes, siekiant išvengti nuosėdų ir (arba) korozijos keliamo pavojaus;

65.3. pašalintas nuosėdų keliamas pavojus;

65.4. numatomos priemonės, kurios, išjungus įrangą, leistų saugiai pašalinti liekamąją šilumą;

65.5. imamasi priemonių, neleidžiančių kauptis degiesiems mišiniams, sudarytiems iš degiųjų medžiagų ir oro, arba kad liepsna nebūtų įtraukiama į degiklį.

ANTRASIS SKIRSNIS

VAMZDYNAS

66. Projektuojant ir konstruojant šio Reglamento 9.3 papunktyje nurodytą vamzdyną, privaloma užtikrinti, kad:

66.1. rizika, kurią sukelia per dideli įtempiai, kylantys esant neleistinam laisvam vamzdyno dalių judėjimui arba per didelėms vamzdyną veikiančioms jėgoms, pvz., jungėse, jungtyse, silfonuose arba lanksčiuosiuose vamzdžiuose, būtų kontroliuojama naudojant atramas, ribotuvus, inkarus, centravimą (išlyginimą) ir išankstinį įtempimą;

66.2. būtų numatytos priemonės, leidžiančios iš žemiausių įrangos vietų pašalinti skystį ir nuosėdas, kad būtų išvengta hidraulinio smūgio arba korozijos sukeliamos žalos, jeigu yra tikimybė, jog vamzdynuose gali kondensuotis dujinės takiosios medžiagos;

66.3. būtų įvertintas galimas turbulencijos ir susiformuojančių sūkurių sukeliamas pavojus ir taikomi šio priedo 27 punkto reikalavimai;

66.4. būtų įvertintas vamzdyno medžiagų nuovargio, atsirandančio dėl vamzdžius veikiančios vibracijos, keliamas pavojus;

66.5. būtų numatytos priemonės, izoliuojančios (atskiriančios) dėl savo dydžio rimtą pavojų keliančius atjungiamuosius vamzdžius, jei vamzdynuose laikomos I grupės takiosios medžiagos;

66.6. būtų iki minimumo sumažintas takiųjų medžiagų išleidimo per klaidą pavojus. Vamzdyno atjungimo vietos turi būti aiškiai pažymimos ant neardomosios įrangos dalies detalių, nurodant takiąsias medžiagas, kurios yra slėginėje įrangoje;

66.7. požeminių vamzdynų padėtis ir jų trasa būtų pažymėti techniniuose dokumentuose, siekiant juos saugiai prižiūrėti, tikrinti arba remontuoti.

TREČIASIS SKIRSNIS

TAM TIKRAI SLĖGINEI ĮRANGAI TAIKOMI KONKRETŪS KIEKYBINIAI REIKALAVIMAI

67. Šiame skirsnyje nustatyti konkretūs kiekybiniai reikalavimai papildo šiame priede nustatytus esminius slėginei įrangai taikomus saugos reikalavimus.

68. Šie konkretūs kiekybiniai reikalavimai nėra privalomi, tačiau gamintojas privalo įrodyti, kad, siekdamas garantuoti slėginės įrangos bendrą saugos lygį, jis ėmėsi tinkamų priemonių tuo atveju, jeigu šiame skirsnyje nurodyti reikalavimai nėra taikomi, įskaitant ir tuos atvejus, kai netaikomi darnieji standartai ir medžiagos konkrečiai nenurodytos.

Leidžiamieji įtempiai

69. Simboliai:

69.1. Re/t – takumo riba, kuri esant skaičiuotinajai temperatūrai, nurodo:

69.1.1. medžiagos, turinčios viršutinę ir žemutinę takumo ribas, viršutinę takumo ribą;

69.1.2. austenitinio plieno ir nelegiruoto aliuminio 1,0 % nustatyto stiprumo dydį;

69.1.3. 0,2 % nustatyto stiprumo kitais atvejais.

69.2. Rm/20 – mažiausia tempimo stiprumo maksimaliai leistino dydžio vertė, esant 20 °C.

69.3. Rm/t – didžiausia tempimo stiprumo maksimaliai leistino dydžio vertė, esant skaičiuotinajai temperatūrai.

70. Leidžiamas bendrasis skersinis (tangentinis) įtempis, atsižvelgiant į naudojamą medžiagą ir veikiant tik statinėms apkrovoms ir esant temperatūroms, kurias viršijus valkšnumas labai didėja, neturi būti didesnis, negu mažiausia iš šių verčių:

70.1. feritiniam plienui, įskaitant normalizuotą (normalizuotą ir valcuotą) plieną ir neįskaitant smulkiagrūdės struktūros plieno bei ypatingai terminiu būdu apdoroto plieno – 2/3 Re/t vertės ir 5/12 Rm/20 vertės;

70.2. austenitiniam plienui:

70.2.1. jei, plienui trūkus, santykinis plieno pailgėjimas yra didesnis nei 30 % – 2/3 Re/t vertės;

70.2.2. jei, plienui trūkus, santykinis plieno pailgėjimas yra didesnis nei 35 % – 5/6 Re/t vertės ir 1/3 Rm/t vertės;

70.3. nelegiruotam liejamajam plienui arba mažai legiruotam liejamajam plienui – 10/19 Re/t vertės ir 1/3 Rm/20 vertės;

70.4. aliuminiui – 2/3 Re/t vertės;

70.5. aliuminio lydiniams, išskyrus greito kietinimo lydinius, – 2/3 Re/t vertės ir 5/12 Rm/20 vertės.

Jungčių koeficientai

71. Jungties koeficientas suvirintoms jungtims negali būti didesnis nei nurodyti dydžiai:

71.1. įrangai, tikrinamai ardomaisiais ir neardomaisiais bandymais, patvirtinančiais, kad visų jungčių serijose neaptikta jokių didesnių defektų – 1;

71.2. įrangai, tikrinamai atsitiktiniu neardomuoju bandymu – 0,85;

71.3. įrangai, netikrinamai neardomuoju bandymu, bet taikant tik išorinę apžiūrą – 0,7.

72. Nustatant jungties koeficientą suvirintoms jungtims, pagal poreikį gali būti atsižvelgiama į įtempio tipą bei technologines ir mechanines jungties savybes.

Slėgį ribojantys įtaisai

73. Trumpalaikis slėgio padidėjimas, nurodytas šio priedo 33 punkte, negali viršyti 10 % didžiausio leidžiamojo slėgio (PS).

Bandymas hidrostatiniu slėgiu

74. Atliekant bandymą hidrostatiniu slėgiu, šio priedo 50–52 punktuose nurodytas slėgis slėginiuose induose negali būti mažesnis už bet kurią iš nurodytų verčių:

74.1. už slėgį, atitinkantį naudojamą slėginę įrangą veikiančią didžiausią apkrovą, atsižvelgiant į didžiausią leidžiamąjį slėginei įrangai slėgį ir didžiausią leidžiamąją temperatūrą, padaugintą iš koeficiento 1,25;

74.2. už didžiausią slėginėje įrangoje leistiną slėgį, padaugintą iš koeficiento 1,43.

Medžiagų charakteristikos

75. Jei netaikomi kiti parametrai pagal kituose taikomuose dokumentuose nurodytus kriterijus, plienas laikomas tiek plastišku, kad atitiktų šio priedo 59.1 papunktyje nustatytus reikalavimus, jeigu, atliekant pagal ISO reikalavimus paruošto bandinio tempimo bandymą esant temperatūrai ne didesnei kaip 20 °C, tačiau ne didesnei kaip mažiausia nustatyta veikimo temperatūra, santykinis plieno pailgėjimas trūkus yra ne mažesnis kaip 14 %, o plieno suirimo lenkiant energija yra ne mažesnė kaip 27 J.

_____________

Slėginės įrangos techninio reglamento

2 priedas

SLĖGINĖS ĮRANGOS KATEGORIJOS PAGAL ATITIKTIES ĮVERTINIMO LENTELES

1. Nuorodos į modulių kategorijas šiame Slėginės įrangos techninio reglamento (toliau – šis Reglamentas) priede pateiktose atitikties įvertinimo lentelėse yra šios:

1.1. I kategorija: A modulis;

1.2. II kategorija: A2 modulis, D1 modulis, E1 modulis;

1.3. III kategorija: B modulis (projekto tipas) kartu su D moduliu, B modulis (projekto tipas) kartu su F moduliu, B modulis (produkcijos tipas) kartu su E moduliu, B modulis (produkcijos tipas) kartu su C2 moduliu, H modulis;

1.4. IV kategorija: B modulis (produkcijos tipas) kartu su D moduliu, B modulis (produkcijos tipas) kartu su F moduliu, G modulis, H1 modulis.

2. Šio Reglamento 9.4 papunktyje nurodyti pagalbiniai saugos įtaisai priskiriami IV kategorijai, išskyrus pagalbinius saugos įtaisus, pagamintus konkrečiai slėginei įrangai. Pastarieji įtaisai gali būti priskiriami tai pačiai kategorijai kaip ir slėginė įranga, kuriai apsaugoti jie yra skirti.

3. Šio Reglamento 9.4 papunktyje nurodyti pagalbiniai slėginiai įtaisai skirstomi atsižvelgiant į:

3.1. didžiausią leidžiamąjį slėgį (PS);

3.2. tūrį (V) arba vamzdyno sistemų dalių vardinį dydį (DN);

3.3. takiųjų medžiagų, kurioms šie pagalbiniai slėginiai įtaisai skiriami, grupes.

4. Nustatant slėginių indų arba vamzdynų atitikties įvertinimo kategoriją naudojamos šio priedo 1–9 atitikties įvertinimo lentelės.

5. Pagalbiniai slėginiai įtaisai priskiriami aukščiausiai kategorijai, jeigu jų tūris (V) arba vamzdyno sistemų dalių vardinis dydis (DN) atitinka šiai kategorijai taikomus reikalavimus.

6. Skiriamosios linijos žemiau pateiktose atitikties įvertinimo lentelėse rodo viršutinę kiekvienos slėginės įrangos kategorijos ribą.

7. Šio priedo 1 lentelėje pateikiamos šio Reglamento 9.1.1.1 papunktyje nurodytų slėginių indų kategorijos. Slėginiai indai, skirti laikyti nestabiliosioms dujoms, kurie pagal šią lentelę priskirtini I arba II kategorijai, yra priskiriami III kategorijai.

1 lentelė. Šio Reglamento 9.1.1.1 papunktyje nurodytų slėginių indų kategorijos

8. Šio priedo 2 lentelėje pateikiamos šio Reglamento 9.1.1.2 papunktyje nurodytų slėginių indų kategorijos. Nešiojamieji gesintuvai ir kvėpavimo aparatų dujų cilindrai yra priskiriami bent III kategorijai.

2 lentelė. Šio Reglamento 9.1.1.2 papunktyje nurodytų slėginių indų kategorijos

9. Šio priedo 3 lentelėje pateikiamos Reglamento 9.1.2.1 papunktyje nurodytų slėginių indų kategorijos.

3 lentelė. Šio Reglamento 9.1.2.1 papunktyje nurodytų slėginių indų kategorijos

10. Šio priedo 4 lentelėje pateikiamos Reglamento 9.1.2.2 papunktyje nurodytų slėginių indų kategorijos. Karštam vandeniui ruošti naudojamiems agregatams, nurodytiems šio Reglamento 10.2 papunktyje, siekiant nustatyti, ar šie agregatai atitinka šio Reglamento 1 priedo 30–34, 56 punktuose, 65.1 ir 65.4 papunkčiuose nustatytus esminius saugos reikalavimus, taikoma ES tipo tyrimo atitikties įvertinimo procedūra (B modulis (projekto tipas) arba visišku kokybės užtikrinimu pagrįsta atitikties įvertinimo procedūra (H modulis).

4 lentelė. Šio Reglamento 9.1.2.2 papunktyje nurodytų slėginių indų kategorijos

11. Šio priedo 5 lentelėje pateikiamos šio Reglamento 9.2 papunktyje nurodytų slėginių indų kategorijos. Projektuojant greitvirius, turi būti taikoma bent vienam iš III kategorijos modulių lygiavertė atitikties įvertinimo procedūra.

5 lentelė. Šio Reglamento 9.2 papunktyje nurodytų slėginių indų kategorijos

12. Šio priedo 6 lentelėje pateikiamos šio Reglamento 9.3.1.1 papunktyje nurodytų vamzdynų kategorijos. Nestabiliosioms dujoms skirti vamzdžiai, kurie pagal šią lentelę priskirtini I arba II kategorijai, yra priskiriami III kategorijai.

6 lentelė. Šio Reglamento 9.3.1.1 papunktyje nurodytų vamzdynų kategorijos

13. Šio priedo 7 lentelėje pateikiamos šio Reglamento 9.3.1.2 papunktyje nurodytų vamzdynų kategorijos. 7 Visi vamzdžiai, kuriuose takiosios medžiagos laikomos aukštesnėje kaip 350 °C temperatūroje ir kurie pagal šią lentelę priskirtini II kategorijai, yra priskiriami III kategorijai.

7 lentelė. Šio Reglamento 9.3.1.2 papunktyje nurodytų vamzdynų kategorijos

14. Šio priedo 8 lentelėje pateikiamos šio Reglamento 9.3.2.1 papunktyje nurodytų vamzdynų kategorijos.

8 lentelė. Šio Reglamento 9.3.2.1 papunktyje nurodytų vamzdynų kategorijos

15. Šio priedo 9 lentelėje pateikiamos šio Reglamento 9.3.2.2 papunktyje nurodytų vamzdynų kategorijos.

9 lentelė. Šio Reglamento 9.3.2.2 papunktyje nurodytų vamzdynų kategorijos

________________

Slėginės įrangos techninio reglamento

3 priedas

ATITIKTIES ĮVERTINIMO PROCEDŪROS

1. Šio Slėginės įrangos techninio reglamento (toliau – šis Reglamentas) priedo nuostatos taikomos ir agregatams.

I SKYRIUS

A MODULIS. GAMYBOS VIDAUS KONTROLĖ

2. Gamybos vidaus kontrolė yra atitikties įvertinimo procedūra, kurią taikydamas gamintojas įvykdo šio priedo 3–7 punktuose nustatytus reikalavimus ir, prisiimdamas visą atsakomybę, užtikrina ir patvirtina, kad jo gaminama slėginė įranga atitinka šio Reglamento nustatytus reikalavimus.

PIRMASIS SKIRSNIS

GAMINTOJO RENGIAMI TECHNINIAI DOKUMENTAI

3. Gamintojas privalo parengti techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį šio Reglamento reikalavimams. Techniniuose dokumentuose turi būti:

3.1. pridėta pavojaus (-ų) analizė ir įvertinimas;

3.2. nurodomi taikytini šio Reglamento reikalavimai;

3.3. pateikiama informacija, kiek reikia įvertinimui atlikti, apie gaminamos slėginės įrangos projektavimą, gamybą ir veikimą.

4. Techninius dokumentus turi sudaryti šios dalys:

4.1. bendras slėginės įrangos aprašymas;

4.2. techninio projekto (toliau – projektas) eskizas ir slėginės įrangos sudedamųjų dalių, mazgų, grandinių ir kiti brėžiniai bei schemos;

4.3. aprašymai ir paaiškinimai, kurie reikalingi minėtiems brėžiniams, schemoms ir slėginės įrangos veikimui suprasti;

4.4. visa apimtimi arba iš dalies taikomų darniųjų standartų, kurių nuorodos yra paskelbtos Europos Sąjungos oficialiajame leidinyje, (toliau – darnieji standartai) sąrašas, arba projektavimo sprendimų, kurie užtikrintų atitiktį šiame Reglamente nustatytiems reikalavimams, aprašymas, jeigu darnieji standartai nėra taikomi. Jeigu darnieji standartai taikyti tik iš dalies – techniniuose dokumentuose nurodomos taikytos darniųjų standartų dalys;

4.5. atliktų konstrukcijos projektinių skaičiavimų, patikrinimų ir kiti rezultatai;

4.6. bandymų ataskaitos.

ANTRASIS SKIRSNIS

REIKALAVIMAI GAMYBOS PROCESUI

5. Gamintojas privalo imtis visų būtinų priemonių, kad gamybos procesas ir jo stebėsena užtikrintų slėginės įrangos atitiktį šio priedo 3–4 punktuose nurodytų techninių dokumentų ir šio Reglamento reikalavimams.

TREČIASIS SKIRSNIS

ŽYMĖJIMAS CE ŽENKLU IR EUROPOS SĄJUNGOS ATITIKTIES DEKLARACIJA

6. Gamintojas kiekvieną šio Reglamento reikalavimus atitinkantį slėginės įrangos gaminį privalo pažymėti CE ženklu.

7. Gamintojas privalo parengti rašytinę kiekvieno slėginės įrangos modelio Europos Sąjungos atitikties deklaraciją (toliau – ES atitikties deklaracija), kurioje nurodoma slėginė įranga, kuriai deklaracija buvo parengta, ir, kartu su techniniais dokumentais, ją saugoti 10 metų nuo slėginės įrangos pateikimo rinkai dienos, kad, rinkos priežiūros institucijoms pareikalavus, būtų galima pateikti jos kopiją.

8. Gamintojo įsipareigojimus, nurodytus šio priedo 6–7 punktuose, jo vardu ir esant jo atsakomybei gali vykdyti jo įgaliotasis atstovas, jeigu jie nurodyti rašytiniame įgaliojime.

II SKYRIUS

A2 MODULIS. GAMYBOS VIDAUS KONTROLĖ IR PRIŽIŪRIMAS SLĖGINĖS ĮRANGOS TIKRINIMAS ATSITIKTINIAIS INTERVALAIS

9. Gamybos vidaus kontrolė ir prižiūrimas slėginės įrangos tikrinimas atsitiktiniais intervalais yra atitikties įvertinimo procedūra, kurią taikydamas gamintojas įvykdo šio priedo 10–19 punktuose nustatytus reikalavimus ir, prisiimdamas visą atsakomybę, užtikrina ir patvirtina, kad jo gaminama slėginė įranga atitinka šiame Reglamente nustatytus reikalavimus.

PIRMASIS SKIRSNIS

GAMINTOJO RENGIAMI TECHNINIAI DOKUMENTAI

10. Gamintojas privalo parengti techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį šio Reglamento reikalavimams. Techniniuose dokumentuose turi būti:

10.1. pridėta pavojaus (-ų) analizė ir įvertinimas;

10.2. nurodomi taikytini šio Reglamento reikalavimai;

10.3. pateikiama informacija, kiek reikia įvertinimui atlikti, apie gaminamos slėginės įrangos projektavimą, gamybą ir veikimą.

11. Techninius dokumentus turi sudaryti šios dalys:

11.1. bendras slėginės įrangos aprašymas;

11.2. projekto eskizas ir slėginės įrangos sudedamųjų dalių, mazgų, grandinių ir kiti brėžiniai bei schemos;

11.3. aprašymai ir paaiškinimai, kurie reikalingi minėtiems brėžiniams, schemoms ir slėginės įrangos veikimui suprasti;

11.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti tik iš dalies – techniniuose dokumentuose nurodomos taikytos darniųjų standartų dalys;

11.5. atliktų konstrukcijos projektinių skaičiavimų, patikrinimų ir kiti rezultatai;

11.6. bandymų ataskaitos.

ANTRASIS SKIRSNIS

REIKALAVIMAI GAMYBOS PROCESUI. SLĖGINĖS ĮRANGOS TIKRINIMO TVARKA

12. Gamintojas privalo imtis visų būtinų priemonių, kad gamybos procesas ir jo stebėsena užtikrintų pagamintos slėginės įrangos atitiktį šio priedo 10–11 punktuose nurodytų techninių dokumentų ir šio Reglamento reikalavimams.

13. Gamintojas privalo atlikti baigiamąjį pagamintos slėginės įrangos įvertinimą, kurio stebėseną, rengdama neplaninius apsilankymus, vykdo gamintojo pasirinkta paskelbtoji įstaiga.

14. Paskelbtoji įstaiga, norėdama įvertinti slėginės įrangos vidinių patikrinimų atlikimo kokybę, savo nustatytais intervalais ir atsižvelgdama į slėginės įrangos technologijos sudėtingumą ir gamybos mastą, atlieka neplaninius gaminių patikrinimus arba paveda juos atlikti.

15. Patikrinimų, nurodytų šio priedo 14 punkte, metu paskelbtoji įstaiga turi:

15.1. nustatyti, ar gamintojas iš tikrųjų atlieka slėginės įrangos baigiamąjį įvertinimą pagal šio Reglamento 1 priedo III skyriaus antrojo skirsnio reikalavimus;

15.2. paimti iš gamybos patalpų arba sandėlių slėginės įrangos pavyzdžius, siekiant juos patikrinti. Paskirtoji įstaiga sprendžia, kiek slėginės įrangos pavyzdžių reikia patikrinti ir ar būtina atlikti arba pareikalauti, kad būtų atliktas visas ar dalinis baigiamasis slėginės įrangos pavyzdžių įvertinimas.

16. Atrenkant slėginės įrangos pavyzdžius turi būti siekiama nustatyti, ar šios įrangos gamybos procesas neviršija nustatytų gamybos pajėgumų ribų.

17. Paskelbtoji įstaiga, atlikusi šio priedo 14 punkte nustatytus patikrinimus ir nustačiusi, kad bent vienas ar daugiau slėginės įrangos vienetų ar agregatų neatitinka šio Reglamento reikalavimų, privalo taikyti priemones, kad būtų užtikrinta jų atitiktis šio Reglamento reikalavimams. Jeigu, paskelbtajai įstaigai atlikus šio priedo 14 punkte nustatytus patikrinimus, patvirtinama, kad slėginės įrangos ar agregatų pavyzdžiai atitinka šiame Reglamente nustatytus reikalavimus, gamintojas slėginės įrangos gaminius gamybos metu paskelbtosios įstaigos atsakomybe pažymi paskelbtosios įstaigos identifikaciniu numeriu.

TREČIASIS SKIRSNIS

ŽYMĖJIMAS CE ŽENKLU IR ES ATITIKTIES DEKLARACIJA

18. Gamintojas kiekvieną šio Reglamento reikalavimus atitinkantį slėginės įrangos gaminį privalo pažymėti CE ženklu.

19. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodoma slėginė įranga, kuriai deklaracija buvo parengta, ir kartu su techniniais dokumentais ją saugoti 10 metų nuo slėginės įrangos pateikimo rinkai dienos, kad, rinkos priežiūros institucijoms pareikalavus, būtų galima pateikti jos kopiją.

20. Šio priedo 18–19 punktuose nustatytas gamintojo pareigas jo vardu ir atsakomybe gali vykdyti gamintojo įgaliotasis atstovas, jeigu tai nurodyta rašytiniame įgaliojime.

III SKYRIUS

B MODULIS. EUROPOS SĄJUNGOS TIPO TYRIMAS

PIRMASIS SKIRSNIS

ES TIPO TYRIMAS (PRODUKCIJOS TIPAS)

21. Europos Sąjungos tipo tyrimas (produkcijos tipas) yra atitikties įvertinimo procedūros dalis, kurią taikydama paskelbtoji įstaiga privalo:

21.1. ištirti slėginės įrangos projektą;

21.2. patikrinti ir patvirtinti, kad slėginės įrangos projektas atitinka šio Reglamento reikalavimus.

22. ES tipo tyrimas (produkcijos tipas) susideda iš slėginės įrangos atitikties projektui įvertinimo, atliekant techninių dokumentų ir šio priedo 23–25 punktuose nurodytų duomenų tyrimą, taip pat pagaminto slėginės įrangos gaminio produkcijos tipinio pavyzdžio tyrimą.

23. Gamintojas, siekdamas įvertinti planuojamos gaminti slėginės įrangos atitiktį šio Reglamento reikalavimams, raštu ar elektroniniu paštu vienai pasirinktai paskelbtajai įstaigai pateikia:

23.1. paraišką atlikti ES tipo tyrimą (produkcijos tipas), kurioje turi būti nurodyta:

23.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką atlikti ES tipo tyrimą (produkcijos tipas) pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

23.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl ES tipo tyrimo (produkcijos tipas) sertifikato išdavimo, taip pat kitą paskelbtosios įstaigos siunčiamą informaciją ir (arba) dokumentus;

23.2. rašytinį pareiškimą, kad ta pati paraiška atlikti ES tipo tyrimą (produkcijos tipas) nėra pateikta kitai paskelbtajai įstaigai;

23.3. techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį taikytiniems šio Reglamento reikalavimams. Techniniuose dokumentuose turi būti:

23.3.1. pridėta pavojaus (-ų) analizė ir įvertinimas;

23.3.2. nurodomi taikytini šio Reglamento reikalavimai;

23.3.3. pateikiama informacija, kiek reikia įvertinimui atlikti, apie slėginės įrangos projektavimą, gamybą ir veikimą.

24. Techninius dokumentus turi sudaryti šios dalys:

24.1. bendras slėginės įrangos aprašymas;

24.2. projekto eskizas ir slėginės įrangos konstrukcijos sudedamųjų dalių, mazgų, grandinių ir kiti brėžiniai bei schemos;

24.3. aprašymai ir paaiškinimai, kurie reikalingi minėtiems brėžiniams, schemoms ir slėginės įrangos veikimui suprasti;

24.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti tik iš dalies – techniniuose dokumentuose nurodomos taikytos darniųjų standartų dalys;

24.5. atliktų konstrukcijos projektinių skaičiavimų, patikrinimų ir kiti rezultatai;

24.6. bandymų ataskaitos;

24.7. duomenys apie bandymus, numatomus atlikti gaminant slėginę įrangą;

24.8. duomenys apie darbuotojų kvalifikaciją arba kvalifikacijos patvirtinimai, būtini pagal šio Reglamento 1 priedo 40–41 ir 44 punktų reikalavimus.

25. Kartu su paraiška atlikti ES tipo tyrimą (produkcijos tipas) taip pat pateikiami:

25.1. duomenys, patvirtinantys projekto sprendinių tinkamumą. Pateikiant šiuos duomenis, nurodomi visi naudoti dokumentai, ypač tais atvejais, kai susiję darnieji standartai buvo taikyti ne visa apimtimi, o tik tam tikros jų dalys. Prireikus, kartu su šiais duomenimis pateikiami gamintojo laboratorijos arba kitos bandymų laboratorijos gamintojo vardu ir jo atsakomybe pagal kitas technines specifikacijas atliktų bandymų rezultatai;

25.2. tipiniai slėginės įrangos pavyzdžiai, kurie gali apimti kelis slėginės įrangos tipus, jeigu jų skirtumai neturi įtakos slėginės įrangos saugos lygiui. Paskelbtoji įstaiga gali pareikalauti pateikti daugiau pavyzdžių, jeigu jų reikia siekiant tinkamai atlikti bandymus.

26. Paskelbtoji įstaiga, gavusi šio priedo 23–25 punktuose nurodytus dokumentus, informaciją ir slėginės įrangos pavyzdžius:

26.1. nagrinėja techninius dokumentus ir juose pateiktus duomenis pagrindžiančius dokumentus, siekdama įvertinti slėginės įrangos projekto ir gamybos procedūrų tinkamumą. Tuo tikslu paskelbtoji įstaiga:

26.1.1. įvertina medžiagas, jeigu jos neatitinka atitinkamų darniųjų standartų, nurodytų šio priedo 24.4 papunktyje, arba Europos medžiagų patvirtinimo dokumento reikalavimų, ir patikrina medžiagų gamintojo pagal šio Reglamento 1 priedo 61–62 punktų reikalavimus išduotą sertifikatą;

26.1.2. patvirtina slėginės įrangos neišardomai sujungiamų detalių jungimo procedūras arba patikrina, ar šios procedūros anksčiau buvo patvirtintos pagal šio Reglamento 1 priedo 38–42 punktų reikalavimus;

26.1.3. patikrina, ar slėginės įrangos neišardomai sujungiamų detalių jungimo procedūras ir neardomuosius bandymus atliekantys darbuotojai turi kvalifikacijos pažymėjimus arba jų kvalifikacija yra patvirtinta pagal šio Reglamento 1 priedo 40–41 arba 44 punktų reikalavimus;

26.2. patikrina, ar slėginės įrangos pavyzdys (pavyzdžiai) pagamintas (pagaminti) pagal techninius dokumentus, ir nustato pavyzdžio (pavyzdžių) dalis, suprojektuotas pagal taikytinas atitinkamų darniųjų standartų nuostatas, ir dalis, suprojektuotas pagal kitas susijusias technines specifikacijas, kai darniųjų standartų nuostatos nebuvo taikomos;

26.3. atlieka reikiamus tyrimus ir bandymus, siekdama patikrinti, ar teisingai taikyti gamintojo pasirinkti atitinkamame darniajame standarte nustatyti sprendiniai. Jeigu šie sprendiniai nebuvo taikomi, – paskelbtoji įstaiga atlieka reikiamus tyrimus ir bandymus, siekdama patikrinti, ar gamintojo pasirinkti sprendiniai, kuriais vadovaujantis buvo taikytos kitos atitinkamos techninės specifikacijos, atitinka šio Reglamento esminius saugos reikalavimus;

26.4. suderina su gamintoju vietą, kur bus atliekami atitinkami tyrimai ir reikiami bandymai.

27. Jei gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją ES tipo tyrimo (produkcijos tipas) sertifikatui išduoti ar nepateikė šio priedo 25.2 papunktyje nurodyto slėginės įrangos pavyzdžio, paskelbtoji įstaiga paraiškoje atlikti ES tipo tyrimą (produkcijos tipas) nurodytu būdu turi apie tai informuoti gamintoją, nurodydama konkrečius paraiškos atlikti ES tipo tyrimą (produkcijos tipas) trūkumus ir terminą, per kurį šie trūkumai turi būti pašalinti.

28. Paskelbtoji įstaiga, atlikusi ES tipo tyrimą (produkcijos tipas), parengia įvertinimo ataskaitą, kurioje nurodo pagal šio priedo 26 punktą atliktus veiksmus ir jų rezultatus. Nedarant įtakos pareigos teikti informaciją Ūkio ministerijai vykdymui, paskelbtoji įstaiga visą minėtos įvertinimo ataskaitos turinį arba jo dalį savo internetinėje svetainėje paskelbia tik gavusi gamintojo sutikimą.

29. Jei slėginės įrangos pavyzdys atitinka taikytinus šio Reglamento reikalavimus, paskelbtoji įstaiga paraiškoje atlikti ES tipo tyrimą (produkcijos tipas) nurodytu būdu išduoda gamintojui ES tipo tyrimo (produkcijos tipas) sertifikatą, kuriame nurodomas gamintojo (juridinio asmens) pavadinimas, buveinės adresas arba gamintojo (fizinio asmens) vardas, pavardė ir gyvenamosios vietos adresas; atliktų tyrimų ir bandymų išvados; sertifikatą išdavusios paskelbtosios įstaigos identifikacinis numeris; sertifikato galiojimo sąlygos, jeigu tokios buvo nustatytos, ir duomenys, reikalingi patvirtinto slėginės įrangos tipo identifikavimui.

Prie ES tipo tyrimo (produkcijos tipas) sertifikato pridedamas gamintojo paskelbtajai įstaigai pateiktų šio priedo 23.3 papunktyje nurodytų techninių dokumentų sąrašas. Techninių dokumentų ir jų sąrašo kopijas saugo paskelbtoji įstaiga.

ES tipo tyrimo (produkcijos tipas) sertifikate ir jo prieduose būtina pateikti informaciją, kuria vadovaujantis būtų galima įvertinti pagamintos slėginės įrangos atitiktį ištirtam slėginės įrangos pavyzdžio tipui ir atlikti slėginės įrangos veikimo patikrinimą.

30. ES tipo tyrimo (produkcijos tipas) sertifikatas, nedarant įtakos šio priedo 33–34 punktuose nurodytoms paskelbtosios įstaigos teisėms, galioja 10 metų.

ES tipo tyrimo (produkcijos tipas) sertifikatas jo galiojimo laikotarpiu esant poreikiui gali būti atnaujinamas, neribojant atnaujinimo kartų.

31. Paskelbtoji įstaiga priima motyvuotą sprendimą atsisakyti išduoti ES tipo tyrimo (produkcijos tipas) sertifikatą, jeigu:

31.1. slėginės įrangos tipas neatitinka šio Reglamento reikalavimų;

31.2. gamintojas neįvykdė paskelbtosios įstaigos reikalavimo per jos nustatytą terminą pašalinti pateiktos paraiškos atlikti ES tipo tyrimą (produkcijos tipas) trūkumų ir apie tai informuoti paskelbtąją įstaigą.

32. Paskelbtosios įstaigos sprendimo atsisakyti išduoti ES tipo tyrimo (produkcijos tipas) sertifikatą kopija, nurodant aiškius tokios sprendimo motyvus, paraiškoje atlikti ES tipo tyrimą (produkcijos tipas) nurodytu būdu pateikiama pareiškėjui. Sprendimas atsisakyti išduoti ES tipo tyrimo (produkcijos tipas) sertifikatą gali būti skundžiamas Lietuvos Respublikos atitikties įvertinimo įstatymo 22 straipsnio 1 dalies nustatyta tvarka.

33. Paskelbtoji įstaiga seka ir analizuoja visuotinai pripažintas mokslo ir technikos naujoves, kurios gali turėti įtakos patvirtinto slėginės įrangos tipo atitikčiai šio Reglamento reikalavimams, ir sprendžia, ar dėl tokių pokyčių būtina atlikti papildomus patvirtinto slėginės įrangos tipo tyrimus. Jei, jos nuomone, tokie tyrimai yra reikalingi, paskelbtoji įstaiga apie tai praneša slėginės įrangos gamintojui paraiškoje išduoti ES tipo tyrimo (produkcijos tipas) sertifikatą nurodytu būdu.

34. Gamintojas, apie visus slėginės įrangos patvirtinto tipo pakeitimus, kurie gali turėti įtakos slėginės įrangos atitikčiai šiame Reglamente nustatytiems esminiams saugos reikalavimams arba ES tipo tyrimo (produkcijos tipas) sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, ir kartu pateikti pakeitimus pagrindžiančius techninius dokumentus.

35. Paskelbtoji įstaiga atlieka patvirtinto pavyzdžio slėginės įrangos pakeitimų įvertinimą. Jeigu pakeitimai atitinka šiame Reglamente nustatytus reikalavimus, paskelbtoji įstaiga priima sprendimą patvirtinti siūlomus pakeitimus. Šis sprendimas įforminamas kaip priedas prie pradinio ES tipo tyrimo (produkcijos tipas) sertifikato.

36. Jeigu paskelbtoji įstaiga, atlikdama patvirtinto slėginės įrangos tipo pakeitimų įvertinimą, nustato, kad slėginės įrangos pakeitimai neatitinka šiame Reglamente nustatytų reikalavimų, ES tipo tyrimo (produkcijos tipas) sertifikato priedas neišduodamas ir (arba) taikomos šiame Reglamente nustatytos poveikio priemonės.

37. Paskelbtoji įstaiga apie šio priedo 35–36 punktuose nurodytus sprendimus paraiškoje atlikti ES tipo tyrimą (produkcijos tipas) nurodytu būdu nedelsdama informuoja gamintoją, nurodydama šių sprendimų priežastis, taip pat pateikdama ES tipo tyrimo (produkcijos tipas) sertifikato priedą, jeigu buvo priimtas sprendimas patvirtinti siūlomus patvirtinto pavyzdžio tipo slėginės įrangos pakeitimus.

38. Jeigu paskelbtoji įstaiga nustato, kad gamintojas nevykdo savo pareigų, susijusių su ES tipo tyrimo (produkcijos tipas) sertifikato ir (ar) jo priedo galiojimo sąlygomis, ji taiko šiame Reglamente nurodytas poveikio priemones.

39. ES tipo tyrimo (produkcijos tipas) sertifikatas gali būti apribojamas, sustabdomas ar panaikinamas gamintojo prašymu.

40. Kiekviena paskelbtoji įstaiga elektroniniu paštu arba raštu informuoja Ūkio ministeriją:

40.1. apie išduotus ir (arba) panaikintus ES tipo tyrimo (produkcijos tipas) sertifikatus ir (arba) jų priedus;

40.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų ES tipo tyrimo (produkcijos tipas) sertifikatų ir (arba) jų priedų, sąrašą galiojimo atžvilgiu.

41. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti ES tipo tyrimo (produkcijos tipas) sertifikatus ar jų priedus, taip pat panaikinti, laikinai sustabdyti ar kitaip apriboti šių sertifikatų galiojimą, o, gavusi minėtų subjektų prašymą, – ir apie išduotus ES tipo tyrimo (produkcijos tipas) sertifikatus ir jų priedus.

42. Lietuvos Respublikos ir kitų Europos Sąjungos valstybių narių paskelbtųjų įstaigų, kitų Europos Sąjungos valstybių narių kompetentingų institucijų ar Europos Komisijos prašymu, paskelbtoji įstaiga turi pateikti šiems subjektams jų prašomų ES tipo tyrimo (produkcijos tipas) sertifikatų ir (arba) jų priedų kopijas.

43. Europos Komisija ir kitos Europos Sąjungos valstybės narės, pateikusios prašymą, taip pat turi teisę gauti iš paskelbtosios įstaigos techninių dokumentų kopijas ir paskelbtosios įstaigos atliktų tyrimų rezultatus.

44. Paskelbtoji įstaiga, teikdama informaciją, nurodytą šio priedo 40–43 punktuose, nurodo ES tipo tyrimo (produkcijos tipas) sertifikatų ir (arba) jų priedų numerius, atitinkamų sprendimų priėmimo datą, gamintojo (juridinio asmens) pavadinimą ir buveinės adresą arba gamintojo (fizinio asmens) vardą, pavardę, gyvenamosios vietos adresą, sprendimą priėmusios paskelbtosios įstaigos identifikacinį numerį.

45. Paskelbtoji įstaiga privalo saugoti gamintojui išduoto ES tipo tyrimo (produkcijos tipas) sertifikato, jo priedų kopijas ir techninę bylą su gamintojo pateiktais dokumentais iki atitinkamo sertifikato galiojimo pabaigos.

46. Gamintojas šio priedo 23.3 papunkčiuose nurodytus techninius dokumentus, ES tipo tyrimo (produkcijos tipas) sertifikatą ir jo priedus privalo saugoti ne mažiau kaip 10 metų nuo slėginės įrangos pateikimo rinkai dienos, kad rinkos priežiūros institucijos galėtų juos patikrinti.

47. Gamintojo įgaliotasis atstovas gali pateikti šio priedo 23.1 papunktyje nurodytą paraišką ir gamintojo vardu ir esant jo atsakomybei vykdyti šio priedo 34–37 ir 46 punktuose nurodytus gamintojo įpareigojimus, jeigu jie nurodyti rašytiniame įgaliojime.

ANTRASIS SKIRSNIS

EUROPOS SĄJUNGOS TIPO TYRIMAS (PROJEKTO TIPAS)

48. Europos Sąjungos tipo tyrimas (projekto tipas) yra atitikties įvertinimo procedūros dalis, kurią taikydama paskelbtoji įstaiga privalo:

48.1. ištirti slėginės įrangos projektą;

48.2. patikrinti ir patvirtinti, kad slėginės įrangos projektas atitinka šio Reglamento reikalavimus.

49. ES tipo tyrimo (projekto tipas) metu vertinant techninio slėginės įrangos projekto tinkamumą, atliekamas šio priedo 50.3 papunkčiyje nurodytų techninių dokumentų ir kitų šio priedo 50–52 punktuose nurodytų duomenų tyrimas, netiriant slėginės įrangos pavyzdžio. Naudojant šį modulį, negali būti taikomas šio Reglamento 1 priedo 15–19 punktuose numatytas eksperimentinio projektavimo metodas.

50. Gamintojas, siekdamas įvertinti planuojamos gaminti slėginės įrangos atitiktį šio Reglamento reikalavimams, raštu ar elektroniniu paštu vienai pasirinktai paskelbtajai įstaigai pateikia:

50.1. paraišką atlikti ES tipo tyrimą (projekto tipas), kurioje turi būti nurodyta:

50.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką atlikti ES tipo tyrimą (projekto tipas) pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

50.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl ES tipo tyrimo (projekto tipas) sertifikato išdavimo, taip pat kitą paskelbtosios įstaigos siunčiamą informaciją ir (arba) dokumentus;

50.2. rašytinį pareiškimą, kad ta pati paraiška atlikti ES tipo tyrimą (projekto tipas) nėra pateikta kitai paskelbtajai įstaigai;

50.3. techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį taikytiniems šio Reglamento reikalavimams. Techniniuose dokumentuose turi būti:

50.3.1. pridėta pavojaus (-ų) analizė ir įvertinimas;

50.3.2. nurodomi taikytini šio Reglamento reikalavimai;

50.3.3. pateikiama informacija, kiek reikia įvertinimui atlikti, apie slėginės įrangos projektavimą, gamybą ir veikimą.

51. Techninius dokumentus turi sudaryti ši informacija:

51.1. bendras slėginės įrangos aprašymas;

51.2. projekto eskizas ir gaminio sudedamųjų dalių, mazgų, grandinių ir kiti brėžiniai ir schemos;

51.3. aprašymai ir paaiškinimai, padedantys suprasti tuos brėžinius, schemas ir slėginės įrangos veikimą;

51.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti tik iš dalies – techniniuose dokumentuose nurodomos taikytos darniųjų standartų dalys;

51.5. atliktų projektinių skaičiavimų, patikrinimų ir kiti rezultatai;

51.6. duomenys apie darbuotojų kvalifikaciją arba kvalifikacijos patvirtinimai, būtini pagal šio Reglamento 1 priedo 40–41 ir 44 punktų reikalavimus.

52. Kartu su paraiška atlikti ES tipo tyrimą (projekto tipas) taip pat pateikiami duomenys, patvirtinantys projekto sprendinių tinkamumą. Pateikiant šiuos duomenis, nurodomi visi naudoti dokumentai, ypač tais atvejais, kai susiję darnieji standartai buvo taikyti ne pilna apimtimi, o tik tam tikros jų dalys. Prireikus, kartu su šiais dokumentais pateikiami gamintojo laboratorijos arba kitos bandymų laboratorijos gamintojo vardu ir jo atsakomybe atliktų bandymų rezultatai.

53. Paraiška atlikti ES tipo tyrimą (projekto tipas) gali apimti kelias slėginės įrangos tipo modifikacijas, jeigu šioms modifikacijoms būdingi skirtumai neturi neigiamos įtakos slėginės įrangos saugos lygiui.

54. Paskelbtoji įstaiga, gavusi šio priedo 50–52 punktuose nurodytus dokumentus ir informaciją:

54.1. nagrinėja techninius dokumentus ir juose pateiktus duomenis pagrindžiančius dokumentus, siekdama įvertinti slėginės įrangos projekto tinkamumą. Tuo tikslu paskelbtoji įstaiga:

54.1.1. įvertina medžiagas, jeigu jos neatitinka atitinkamų darniųjų standartų, nurodytų šio priedo 51.4 papunktyje, arba Europos medžiagų patvirtinimo dokumento reikalavimų;

54.1.2. patvirtina slėginės įrangos neišardomai sujungiamų detalių jungimo procedūras arba patikrina, ar šios procedūros anksčiau buvo patvirtintos pagal šio Reglamento 1 priedo 38–42 punktų reikalavimus;

54.2. atlieka reikiamus tyrimus, siekdama patikrinti, ar teisingai taikyti gamintojo pasirinkti atitinkamuose darniuosiuose standartuose, nurodytuose šio priedo 51.4 papunktyje, nustatyti sprendiniai. Jeigu šie sprendiniai nebuvo taikomi – paskelbtoji įstaiga atlieka reikiamus tyrimus, siekdama patikrinti, ar gamintojo pasirinktais sprendiniais įvykdyti šio Reglamento esminiai saugos reikalavimai.

55. Jei gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją ES tipo tyrimo (projekto tipas) sertifikatui išduoti, paskelbtoji įstaiga paraiškoje atlikti ES tipo tyrimą (projekto tipas) nurodytu būdu turi apie tai informuoti gamintoją, nurodydama konkrečius paraiškos atlikti ES tipo tyrimą (projekto tipas) trūkumus ir terminą, per kurį šie trūkumai turi būti pašalinti.

56. Paskelbtoji įstaiga, atlikusi ES tipo tyrimą (projekto tipas), parengia įvertinimo ataskaitą, kurioje nurodo pagal šio priedo 54 punktą atliktus veiksmus ir jų rezultatus. Nedarant įtakos pareigos teikti atitinkamą informaciją Ūkio ministerijai vykdymui, paskelbtoji įstaiga visą minėtos ataskaitos turinį arba jos dalį savo internetinėje svetainėje paskelbia tik gavusi gamintojo sutikimą.

57. Jeigu slėginės įrangos projektas atitinka šio Reglamento reikalavimus, paskelbtoji įstaiga paraiškoje atlikti ES tipo tyrimą (projekto tipas) nurodytu būdu išduoda gamintojui ES tipo tyrimo (projekto tipas) sertifikatą, kuriame nurodomas gamintojo (juridinio asmens) pavadinimas, buveinės adresas arba gamintojas (fizinio asmens) vardas, pavardė, gyvenamosios vietos adresas; atliktų tyrimų išvados; sertifikatą išdavusios paskelbtosios įstaigos identifikacinis numeris; sertifikato galiojimo sąlygos, jeigu tokios buvo nustatytos, ir duomenys, reikalingi patvirtinto slėginės įrangos projekto tipo identifikavimui.

Prie ES tipo tyrimo (projekto tipas) sertifikato pridedamas pareiškėjo paskelbtajai įstaigai pateiktų šio priedo 51 punkte nurodytų techninių dokumentų sąrašas. Techninių dokumentų ir jų sąrašo kopijas saugo paskelbtoji įstaiga.

ES tipo tyrimo (projekto tipas) sertifikate ir jo prieduose būtina pateikti informaciją, kuria vadovaujantis būtų galima įvertinti pagamintos slėginės įrangos atitiktį ištirtam projekto tipui ir atlikti slėginės įrangos veikimo patikrinimą.

58. ES tipo tyrimo (projekto tipas) sertifikatas, nedarant įtakos šio priedo 61–62 punktuose nurodytoms paskelbtosios įstaigos teisėms, galioja 10 metų.

ES tipo tyrimo (produkcijos tipas) sertifikatas jo galiojimo laikotarpiu esant poreikiui gali būti atnaujinamas, neribojant atnaujinimo kartų.

59. Paskelbtoji įstaiga priima motyvuotą sprendimą atsisakyti išduoti ES tipo tyrimo (projekto tipas) sertifikatą, jeigu:

59.1. techninis slėginės įrangos projektas neatitinka šio Reglamento reikalavimų;

59.2. gamintojas neįvykdė paskelbtosios įstaigos reikalavimo per jos nustatytą terminą pašalinti pateiktos paraiškos atlikti ES tipo tyrimą (projekto tipas) trūkumų ir apie tai informuoti paskelbtąją įstaigą.

60. Paskelbtosios įstaigos sprendimo atsisakyti išduoti ES tipo tyrimo (projekto tipas) sertifikatą kopija, nurodant aiškius tokio sprendimo motyvus, paraiškoje atlikti ES tipo tyrimą (projekto tipas) nurodytu būdu pateikiama pareiškėjui. Sprendimas atsisakyti išduoti ES tipo tyrimo (projekto tipas) sertifikatą gali būti skundžiamas Lietuvos Respublikos atitikties įvertinimo įstatymo 22 straipsnio 1 dalies nustatyta tvarka.

61. Paskelbtoji įstaiga seka ir analizuoja visuotinai pripažintas mokslo ir technikos naujoves, kurios gali turėti įtakos patvirtinto techninio slėginės įrangos projekto atitikčiai šio Reglamento reikalavimams, ir sprendžia, ar dėl tokių pokyčių būtina atlikti papildomus patvirtinto projekto tyrimus. Jeigu, jos nuomone, tokie tyrimai yra reikalingi, paskelbtoji įstaiga apie tai praneša slėginės įrangos gamintojui paraiškoje atlikti ES tipo tyrimą (projekto tipas) nurodytu būdu.

62. Gamintojas, apie visus slėginės įrangos projekto pakeitimus, kurie gali turėti įtakos slėginės įrangos atitikčiai šiame Reglamente nustatytiems saugos reikalavimams arba ES tipo tyrimo (projekto tipas) sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

63. Paskelbtoji įstaiga atlieka patvirtinto slėginės įrangos projekto pakeitimų įvertinimą. Jeigu pakeitimai atitinka šiame Reglamente nustatytus reikalavimus, priima sprendimą patvirtinti siūlomus pakeitimus. Šis sprendimas įforminamas kaip priedas prie pradinio ES tipo tyrimo (projekto tipas) sertifikato.

64. Jeigu, atliekant patvirtinto slėginės įrangos projekto pakeitimų įvertinimą, nustatoma, kad slėginės įrangos pakeitimai neatitinka šiame Reglamente nustatytų reikalavimų, ES tipo tyrimo (produkcijos tipas) sertifikato priedas neišduodamas ir (arba) taikomos šiame Reglamente nustatytos poveikio priemonės.

65. Paskelbtoji įstaiga apie šio priedo 63–64 punktuose nurodytus sprendimus paraiškoje atlikti ES tipo tyrimą (projekto tipas) nurodytu būdu nedelsdama informuoja gamintoją, nurodydama sprendimų priežastis, taip pat pateikdama ES tipo tyrimo (projekto tipas) sertifikato priedą, jeigu buvo priimtas sprendimas patvirtinti siūlomus patvirtinto slėginės įrangos projekto pakeitimus.

66. Jeigu paskelbtoji įstaiga nustato, kad gamintojas nevykdo savo pareigų susijusių su ES tipo tyrimo (produkcijos tipas) sertifikato ir (ar) jo priedo galiojimo sąlygomis, jitaiko šiame Reglamente nurodytas poveikio priemones.

67. ES tipo tyrimo (produkcijos tipas) sertifikatas gali būti apribojamas, sustabdomas ar panaikinamas gamintojo prašymu.

68. Kiekviena paskelbtoji įstaiga elektroniniu paštu arba raštu informuoja Ūkio ministeriją:

68.1. apie išduotus ir (arba) panaikintus ES tipo tyrimo (projekto tipas) sertifikatus ir (arba) jų priedus;

68.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų ES tipo tyrimo (projekto tipas) sertifikatų ir (arba) jų priedų, sąrašą galiojimo atžvilgiu.

69. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti ES tipo tyrimo (projekto tipas) sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus ES tipo tyrimo (projekto tipas) sertifikatus ir jų priedus.

70. Lietuvos Respublikos ir kitų Europos Sąjungos valstybių narių paskelbtųjų įstaigų, Europos Komisijos, kitų Europos Sąjungos valstybių narių kompetentingų institucijų prašymu paskelbtoji įstaiga turi pateikti šiems subjektams jų prašomų ES tipo tyrimo (projekto tipas) sertifikatų ir (arba) jų priedų kopijas.

71. Europos Komisija ir kitos Europos Sąjungos valstybės narės, pateikusios prašymą, turi teisę gauti iš paskelbtosios įstaigos techninių dokumentų kopijas ir paskelbtosios įstaigos atliktų tyrimų rezultatus.

72. Paskelbtoji įstaiga, teikdama informaciją, nurodytą šio priedo 68–71 punktuose, nurodo ES tipo tyrimo (projekto tipas) sertifikatų ir (arba) jų priedų numerius, atitinkamų sprendimų priėmimo datą, gamintojo (juridinio asmens) pavadinimą ir buveinės adresą arba gamintojo (fizinio asmens) vardą, pavardę, gyvenamosios vietos adresą, sprendimą priėmusios paskelbtosios įstaigos identifikacinį numerį.

73. Paskelbtoji įstaiga privalo saugoti gamintojui išduoto ES tipo tyrimo (projekto tipas) sertifikato, jo priedų kopijas ir techninę bylą su gamintojo pateiktais dokumentais iki atitinkamo sertifikato galiojimo pabaigos.

74. Gamintojas šio priedo 50.3 papunktyje nurodytus techninius dokumentus, ES tipo tyrimo (projekto tipas) sertifikatą ir jo priedus privalo saugoti ne mažiau kaip 10 metų nuo slėginės įrangos pateikimo rinkai dienos, kad rinkos priežiūros institucijos galėtų juos patikrinti.

75. Gamintojo įgaliotasis atstovas gali pateikti šio priedo 50.1 papunktyje nurodytą paraišką ir gamintojo vardu ir esant jo atsakomybei vykdyti šio priedo 61–65 ir 74 punktuose nurodytus gamintojo įpareigojimus, jeigu jie nurodyti rašytiniame įgaliojime.

IV SKYRIUS

C2 MODULIS. GAMYBOS VIDAUS KONTROLĖ IR PRIŽIŪRIMU SLĖGINĖS ĮRANGOS TIKRINIMU ATSITIKTINIAIS INTERVALAIS PAGRĮSTA ATITIKTIS TIPUI

76. Gamybos vidaus kontrolė ir prižiūrimu slėginės įrangos tikrinimu atsitiktiniais intervalais pagrįsta atitiktis tipui yra atitikties įvertinimo procedūros dalis, kurią taikydamas gamintojas įvykdo šio priedo 77–84 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka Europos Sąjungos tipo tyrimo sertifikate (toliau – ES tipo tyrimo sertifikatas) aprašytą tipą ir jai taikomus šio Reglamento reikalavimus.

PIRMASIS SKIRSNIS

REIKALAVIMAI GAMYBOS PROCESUI. SLĖGINĖS ĮRANGOS TIKRINIMO TVARKA

77. Gamintojas privalo imtis visų būtinų priemonių, kad gamybos procesas ir jo stebėsena užtikrintų pagamintos slėginės įrangos atitiktį ES tipo tyrimo sertifikate aprašytam tipui ir šiai įrangai taikomiems šio Reglamento reikalavimams.

78. Gamintojo pasirinkta paskelbtoji įstaiga, siekdama įvertinti gamintojo atliekamo slėginės įrangos baigiamojo įvertinimo kokybę, atsižvelgdama į slėginės įrangos technologijos sudėtingumą, gamybos mastą bei kitus kriterijus, galinčius turėti įtakos slėginės įrangos baigiamojo įvertinimo kokybei, atsitiktiniais jos nustatytais intervalais atlieka neplaninius slėginės įrangos patikrinimus arba pavesti juos atlikti.

79. Patikrinimų, nurodytų šio priedo 78 punkte, metu paskelbtoji įstaiga turi:

79.1. nustatyti, ar gamintojas iš tikrųjų atlieka slėginės įrangos baigiamąjį įvertinimą pagal šio Reglamento 1 priedo III skyriaus antro skirsnio reikalavimus.

79.2. paimti slėginės įrangos pavyzdžius gamybos vietoje prieš pateikiant gaminius rinkai. Paskelbtosios įstaigos atrinkta pakankama pagamintos produkcijos imtis yra tiriama ir atliekami atitinkami bandymai pagal visa apimtimi arba iš dalies taikomus darniuosius standartus arba pastariesiems bandymams prilygstantys bandymai, nustatyti kitose tinkamose techninėse specifikacijose, siekiant patikrinti, ar slėginės įrangos pavyzdys atitinka šiame Reglamente nustatytus reikalavimus. Sprendimą, kiek slėginės įrangos vienetų reikia patikrinti, ir ar būtina pavesti atlikti visą ar dalinį baigiamąjį slėginės įrangos pavyzdžių įvertinimą, priima paskelbtoji įstaiga.

80. Atrenkant slėginės įrangos pavyzdžius turi būti siekiama nustatyti, ar šios įrangos gamybos procesas neviršija nustatytų gamybos pajėgumų ribų.

81. Jeigu ištirtas slėginės įrangos pavyzdys arba keli pavyzdžiai neatitinka šiame Reglamente nustatytų reikalavimų, paskelbtoji įstaiga privalo taikyti priemones, kad būtų užtikrinta šių gaminių atitiktis šio Reglamento reikalavimams.

82. Jeigu, paskelbtajai įstaigai atlikus šio priedo 79 punkte nurodytus veiksmus, patvirtinama, kad slėginė įranga atitinka šiame Reglamente nustatytus reikalavimus, gamintojas slėginę įrangą gamybos metu paskelbtosios įstaigos atsakomybe pažymi paskelbtosios įstaigos identifikaciniu numeriu.

ANTRASIS SKIRSNIS

ŽYMĖJIMAS CE ŽENKLU IR ES ATITIKTIES DEKLARACIJA

83. Gamintojas kiekvieną slėginės įrangos gaminį, atitinkantį ES tipo tyrimo sertifikate aprašytą tipą ir šio Reglamento reikalavimus, privalo pažymėti CE ženklu.

84. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad, rinkos priežiūros institucijai, pareikalavus būtų galima ją patikrinti ir pateikti jos kopiją.

85. Gamintojo įgaliotasis atstovas gali gamintojo vardu ir esant jo atsakomybei vykdyti šio priedo 83–84 punktuose nurodytus gamintojo įpareigojimus, jeigu jie nurodyti rašytiniame įgaliojime.

V SKYRIUS

D MODULIS. GAMYBOS PROCESO KOKYBĖS UŽTIKRINIMU PAGRĮSTA ATITIKTIES TIPUI PROCEDŪRA

PIRMASIS SKIRSNIS

BENDROSIOS NUOSTATOS

86. Gamybos proceso kokybės užtikrinimu pagrįsta atitiktis tipui yra atitikties įvertinimo procedūros dalis, kurią taikydamas gamintojas įvykdo šio priedo 87 ir 108–112 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka ES tipo tyrimo sertifikate aprašytą tipą ir jai taikomus šio Reglamento reikalavimus.

87. Gamintojas, siekdamas užtikrinti slėginės įrangos atitiktį ES tipo tyrimo sertifikate aprašytam tipui ir taikytiniems šio Reglamento reikalavimams, privalo taikyti šio priedo V skyriaus antrojo skirsnio nustatyta tvarka patvirtintą kokybės sistemą, apimančią slėginės įrangos gamybą, pagamintų gaminių tikrinimą ir bandymą (toliau – kokybės sistema).

Paskelbtoji įstaiga prižiūri gamintojo veiklą, kaip nurodyta šio priedo V skyriaus trečiajame skirsnyje.

ANTRASIS SKIRSNIS

KOKYBĖS SISTEMA

88. Gamintojas raštu arba elektroniniu paštu vienai pasirinktai paskelbtajai įstaigai pateikia:

88.1. paraišką atlikti kokybės sistemos, kurią jis taiko atititinkamai slėginei įrangai, įvertinimą (toliau – paraiška dėl kokybės sistemos įvertinimo). Paraiškoje dėl kokybės sistemos įvertinimo nurodoma:

88.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką dėl kokybės sistemos įvertinimo pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

88.1.2. kokiu būdu pareiškėjas pageidauja gauti informaciją apie paskelbtosios įstaigos priimtą sprendimą dėl kokybės sistemos patvirtinimo, tai pat kitą paskelbtosios įstaigos siunčiamą informaciją ir (arba) dokumentus.

88.2. rašytinį pareiškimą, kad ta pati paraiška dėl kokybės sistemos įvertinimo nebuvo pateikta kitai paskelbtajai įstaigai;

88.3. informaciją ir dokumentus, susijusius su planuojamos gaminti slėginės įrangos tipu;

88.4. kokybės sistemos dokumentus;

88.5. patvirtinto slėginės įrangos tipo, aprašyto ES tipo tyrimo sertifikate, techninių dokumentų kopijas ir ES tipo tyrimo sertifikato kopiją.

89. Kokybės sistema turi užtikrinti, kad slėginė įranga atitiktų ES tipo tyrimo sertifikate aprašytam tipui ir slėginei įrangai taikytinus šio Reglamento reikalavimus.

90. Visi kokybės sistemos elementai, reikalavimai ir nuostatos, kurių įsipareigoja laikytis gamintojas, turi būti sistemingai ir gamintojo nustatyta tvarka raštu įforminti kaip taisyklės, procedūros ir instrukcijos. Kokybės sistemos dokumentai turi užtikrinti, kad kokybės programos, planai, gairės ir kokybės ataskaitos būtų vienodai suprantami. Kokybės sistemos dokumentuose, visų pirma, turi būti tinkamai aprašyti:

90.1. kokybės tikslai, gamybos organizacinė struktūra, gamintojo vadovybės atsakomybė ir įgaliojimai slėginės įrangos kokybės užtikrinimo atžvilgiu;

90.2. gamybos, kokybės kontrolės ir kokybės užtikrinimo metodai, procesai ir sistemingi veiksmai, kurie bus taikomi, ypač atkreipiant dėmesį į patvirtintas procedūras, kurios bus taikomos neišardomai jungiant dalis pagal šio Reglamento 1 priedo 38–42 punktų reikalavimus;

90.3. tyrimai ir bandymai, kurie bus atliekami prieš slėginės įrangos gamybą, gamybos metu ir pagaminus, nurodant, kokiu dažnumu jie bus atliekami;

90.4. kokybės patikrinimų ataskaitos, bandymų ir kalibravimo duomenys, darbuotojų kvalifikacijos pažymėjimai, ypač darbuotojų, jungiančių slėginės įrangos dalis ir atliekančių neardomuosius bandymus pagal šio Reglamento 1 priedo 38–42 ir 43–44 punktų reikalavimus;

90.5. priemonės, skirtos stebėti, ar užtikrinama reikiama slėginės įrangos kokybė ir ar veiksmingai veikia kokybės sistema.

91. Paskelbtoji įstaiga, gavusi šio priedo 88 punkte nurodytus dokumentus ir informaciją, įvertina kokybės sistemą, kad nustatytų, ar gamintojo taikoma kokybės sistema atitinka šio priedo 89–90 punktuose nurodytus reikalavimus.

Paskelbtoji įstaiga laikosi prielaidos, kad 89–90 punktuose nustatytus reikalavimus atitinka tie kokybės sistemos elementai, kurie atitinka susijusio darniojo standarto specifikacijas.

92. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją kokybės sistemai patvirtinti, paskelbtoji įstaiga paraiškoje dėl kokybės sistemos įvertinimo nurodytu būdu turi apie tai informuoti gamintoją, nurodydama konkrečius paraiškos dėl kokybės sistemos įvertinimo trūkumus ir terminą, per kurį šie trūkumai turi būti pašalinti.

93. Paskelbtoji įstaiga turi turėti sudariusi audito komisiją, kuri, atliekant kokybės sistemos įvertinimą, rengia tikrinamuosius vizitus gamintojo patalpose. Paskelbtosios įstaigos audito komisijai taikomi šie reikalavimai:

93.1. audito komisijoje turi būti bent vienas narys, turintis patirties vertinant atitinkamą slėginę įrangą ir išmanantis jos gamybos technologiją;

93.2. audito komisijos nariai turi išmanyti taikytinus šio Reglamento reikalavimus.

94. Paskelbtosios įstaigos audito komisija, siekdama patikrinti gamintojo gebėjimą identifikuoti taikytinus šio Reglamento reikalavimus ir atlikti reikalingus tyrimus, kad būtų užtikrinta slėginės įrangos atitiktis šio Reglamento reikalavimams, peržiūri šio priedo 88.5 papunktyje nurodytus techninius dokumentus.

95. Paskelbtoji įstaiga priima sprendimą dėl kokybės sistemos patvirtinimo ir apie jį paraiškoje dėl kokybės sistemos įvertinimo nurodytu būdu praneša gamintojui, pateikdama šio sprendimo priežastis ir audito komisijos išvadas. Jeigu kokybės sistema atitinka šiame Reglamente nustatytus reikalavimus, paskelbtoji įstaiga priima sprendimą patvirtinti kokybės sistemą ir pateikia kokybės sistemos sertifikatą gamintojui.

96. Gamintojas turi ir toliau vykdyti su patvirtinta kokybės sistema susijusias pareigas ir užtikrinti tinkamą ir efektyvų jos funkcionavimą.

97. Gamintojas apie visus numatomus kokybės sistemos pakeitimus, kurie gali turėti įtakos slėginės įrangos atitikčiai šio Reglamento reikalavimams arba kokybės sistemos sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

98. Paskelbtoji įstaiga atlieka siūlomų kokybės sistemos pakeitimų įvertinimą. Jeigu nustatoma, kad kokybės sistemos pakeitimai toliau atitiks šio priedo 89–90 punktuose nustatytus reikalavimus, paskelbtoji įstaiga priima sprendimą patvirtinti siūlomus kokybės sistemos pakeitimus. Šis sprendimas įforminamas kaip priedas prie kokybės sistemos sertifikato.

Jeigu paskelbtoji įstaiga abejoja, ar siūlomi kokybės sistemos pakeitimai atitiks šio priedo 89–90 punktuose nustatytus reikalavimus, kokybės sistemos įvertinimas atliekamas iš naujo.

99. Jeigu, atliekant siūlomų kokybės sistemos pakeitimų įvertinimą, nustatoma, kad siūlomi kokybės sistemos pakeitimai neatitiks šio priedo 89–90 punktų reikalavimų, kokybės sistemos sertifikato priedas neišduodamas.

100. Paskelbtoji įstaiga apie šio priedo 98–99 punktuose nurodytus sprendimus nedelsdama informuoja gamintoją, nurodydama šių sprendimų priežastis, taip pat pateikdama kokybės sistemos sertifikato priedą, jeigu buvo priimtas sprendimas patvirtinti siūlomus kokybės sistemos pakeitimus.

TREČIASIS SKIRSNIS

PASKELBTOSIOS ĮSTAIGOS VYKDOMA GAMINTOJO VEIKLOS PRIEŽIŪRA

101. Paskelbtojoji įstaiga, patvirtinusi gamintojo kokybės sistemą ir (ar) jos pakeitimus, siekdama užtikrinti, kad gamintojas toliau tinkamai vykdytų pareigas, susijusias su patvirtinta kokybės sistema, vykdo kokybės sistemos priežiūrą.

102. Paskelbtoji įstaiga, vykdydama kokybės sistemos priežiūrą, turi teisę:

102.1. iš anksto suderinusi su gamintoju, patekti į gamybos, patikrinimo, bandymų bei sandėliavimo vietas, kad galėtų jas įvertinti;

102.2. gauti visą, kiek reikia kokybės sistemos priežiūrai vykdyti, reikalingą informaciją, įskaitant kokybės sistemos dokumentus, patikrinimų ataskaitas, bandymų ir kalibravimo duomenis, darbuotojų kvalifikacijos pažymėjimus.

103. Paskelbtoji įstaiga, siekdama įsitikinti, kad gamintojas tinkamai taiko kokybės sistemą, atlieka periodinį auditą, apie kurį iš anksto praneša gamintojui. Atlikus auditą, gamintojui pateikiama audito ataskaita.

Periodinis auditas, atliekant išsamų kokybės sistemos įvertinimą, atliekamas kas trejus metus.

104. Paskelbtoji įstaiga taip pat vykdo neplaninius patikrinimus, apsilankydama pas gaminotoją be įspėjimo. Šių patikrinimų poreikis ir dažnis priklauso nuo paskelbtosios įstaigos taikomos neplaninių patikrinimų kontrolės sistemos. Paskelbtoji įstaiga, taikydama tokią kontrolės sistemą, privalo atsižvelgti į šiuos veiksnius:

104.1. slėginės įrangos kategoriją;

104.2. atliktų planinių arba neplaninių patikrinimų rezultatus;

104.3. poreikį vykdyti gamintojo taisomųjų veiksmų rezultatų stebėseną;

104.4. specialiąsias sąlygas (jei buvo taikytos), susijusias su kokybės sistemos patvirtinimu;

104.5. pokyčius, kurie gali turėti įtakos gamybos proceso organizavimui ar kokybės sistemai.

105. Neplaninių patikrinimų metu paskelbtoji įstaiga prireikus gali atlikti gaminių bandymus arba pavesti juos atlikti, kad patikrintų, ar kokybės sistema tinkamai veikia. Paskelbtoji įstaiga gamintojui turi pateikti neplaninio audito ir bandymų (jeigu jie buvo atlikti) ataskaitas.

106. Jeigu paskelbtoji įstaiga patikrinimų metu nustato, kad gamintojas netinkamai taiko kokybės sistemą ir (ar) nevykdo savo pareigų susijusių su kokybės sistemos sertifikato ir (ar) jo priedų galiojimo sąlygomis, jitaiko šiame Reglamente nurodytas poveikio priemones.

107. Kokybės sistemos sertifikatas gali būti apribojamas, sustabdomas ar panaikinamas gamintojo prašymu.

KETVIRTASIS SKIRSNIS

ATITIKTIES ŽENKLAS IR ES ATITIKTIES DEKLARACIJA

108. Gamintojas kiekvieną slėginės įrangos gaminį, atitinkantį ES tipo tyrimo sertifikate aprašytą tipą ir šio Reglamento reikalavimus, privalo pažymėti CE ženklu ir paskelbtosios įstaigos atsakomybe – jos identifikaciniu numeriu.

109. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad, rinkos priežiūros institucijai, pareikalavus būtų galima ją patikrinti ir pateikti jos kopiją.

PENKTASIS SKIRSNIS

BAIGIAMOSIOS NUOSTATOS

110. Gamintojas 10 metų nuo slėginės įrangos pateikimo dienos turi saugoti šiuos dokumentus, kad rinkos priežiūros institucijos galėtų juos patikrinti:

110.1. šio priedo 88 punkte nurodytus dokumentus;

110.2. informaciją apie šio priedo 98 punkte nurodytus patvirtintus kokybės sistemos pakeitimus;

110.3. šio priedo 95, 98–99, 103, 105 punktuose nurodytus paskelbtosios įstaigos sprendimus ir ataskaitas.

111. Kiekviena paskelbtoji įstaiga elektroniniu paštu arba raštu informuoja Ūkio ministeriją:

111.1. apie išduotus ir (arba) panaikintus kokybės sistemos sertifikatus ir (arba) jų priedus;

111.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų kokybės sistemos sertifikatų ir (arba) jų priedų, sąrašą galiojimo atžvilgiu.

112. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti kokybės sistemos sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus kokybės sistemos sertifikatus ir jų priedus.

113. Gamintojo įgaliotasis atstovas gali gamintojo vardu ir esant jo atsakomybei vykdyti šio priedo 88, 97–99, 108–110 punktuose nurodytus gamintojo įpareigojimus, jeigu jie nurodyti rašytiniame įgaliojime.

VI SKYRIUS

D1 MODULIS. GAMYBOS PROCESO KOKYBĖS UŽTIKRINIMAS

PIRMASIS SKIRSNIS

BENDROSIOS NUOSTATOS

114. Gamybos proceso kokybės užtikrinimu pagrįsta atitiktis yra atitikties įvertinimo procedūra, kurią taikydamas gamintojas įvykdo šio priedo 115, 117, 137–138 punktuose ir 116.3 papunktyje nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka jai taikomus šio Reglamento reikalavimus.

115. Gamintojas, siekdamas užtikrinti slėginės įrangos gamybos proceso kokybę, privalo taikyti šio priedo VI skyriaus antrojo skirsnio nustatyta tvarka patvirtintą kokybės sistemą, apimančią slėginės įrangos gamybą, pagamintų gaminių tikrinimą ir bandymą (toliau – kokybės sistema).

Paskelbtoji įstaiga prižiūri gamintojo veiklą, kaip nurodyta šio priedo VI skyriaus trečiame skirsnyje.

ANTRASIS SKIRSNIS

KOKYBĖS SISTEMA

116. Gamintojas, siekdamas įvertinti slėginės įrangos atitiktį šio Reglamento reikalavimams, raštu ar elektroniniu paštu vienai pasirinktai paskelbtajai įstaigai pateikia:

116.1. paraišką atlikti kokybės sistemos, kurią jis taiko atitinkamai slėginei įrangai, įvertinimą (toliau – paraiška dėl kokybės sistemos įvertinimo). Paraiškoje dėl kokybės sistemos įvertinimo turi būti nurodyta:

116.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką dėl kokybės sistemos įvertinimo pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

116.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl kokybės sistemos patvirtinimo, taip pat kitą paskelbtosios įstaigos siunčiamą informaciją ir (arba) dokumentus;

116.2. rašytinį pareiškimą, kad ta pati paraiška dėl kokybės sistemos įvertinimo nėra pateikta kitai paskelbtajai įstaigai;

116.3. techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį šio Reglamento reikalavimams. Techniniuose dokumentuose turi būti:

116.3.1. pridėta pavojaus (-ų) analizė ir įvertinimas;

116.3.2. nurodomi taikytini šio Reglamento reikalavimai;

116.3.3. pateikiama informacija, kiek reikia įvertinimui atlikti, apie slėginės įrangos projektavimą, gamybą ir veikimą;

116.4. informaciją ir dokumentus, susijusius su planuojamos gaminti slėginės įrangos tipu;

116.5. kokybės sistemos dokumentus.

117. Techninius dokumentus turi sudaryti ši informacija:

117.1. bendras slėginės įrangos aprašymas;

117.2. projekto eskizas ir gaminio sudedamųjų dalių, mazgų, grandinių ir kiti brėžiniai ir schemos;

117.3. aprašymai ir paaiškinimai, padedantys suprasti tuos brėžinius, schemas ir slėginės įrangos veikimą;

117.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti, bet taikyti tik iš dalies – techniniuose dokumentuose nurodomos taikytos darniųjų standartų dalys;

117.5. atliktų projektinių skaičiavimų, patikrinimų ir kiti rezultatai;

117.6. bandymų ataskaitos.

118. Kokybės sistema turi užtikrinti, kad slėginė įranga atitiktų jai taikomus šio Reglamento reikalavimus.

119. Visi kokybės sistemos elementai, reikalavimai ir nuostatos, kurių įsipareigoja laikytis gamintojas, turi būti sistemingai ir gamintojo nustatyta tvarka raštu įforminti kaip taisyklės, procedūros ir instrukcijos. Kokybės sistemos dokumentai turi užtikrinti, kad kokybės programos, planai, gairės ir kokybės ataskaitos būtų vienodai suprantami. Kokybės sistemos dokumentuose, visų pirma, turi būti tinkamai aprašyti:

119.1. kokybės tikslai, gamybos organizacinė struktūra, gamintojo vadovybės atsakomybė ir įgaliojimai slėginės įrangos kokybės užtikrinimo atžvilgiu;

119.2. gamybos, kokybės kontrolės ir kokybės užtikrinimo metodai, procesai ir sistemingi veiksmai, kurie bus taikomi užtikrinant efektyvią kokybės sistemą, ypač atkreipiant dėmesį į pagal šio Reglamento 38–42 punktus patvirtintas procedūras, atliekamas neišardomai jungiant dalis;

119.3. tyrimai ir bandymai, kurie bus atliekami prieš slėginės įrangos gamybą, gamybos metu ir pagaminus, nurodant, kokiu dažnumu jie bus atliekami;

119.4. kokybės patikrinimų ataskaitos, bandymų ir kalibravimo duomenys, darbuotojų kvalifikacijos pažymėjimai, ypač darbuotojų, neišardomai jungiančių slėginės įrangos dalis ir atliekančių neardomuosius bandymus pagal šio Reglamento 1 priedo 38–42 punktų reikalavimus;

119.5. priemonės, skirtos stebėti, ar užtikrinama reikiama slėginės įrangos gaminių kokybė ir ar veiksmingai veikia kokybės sistema.

120. Paskelbtoji įstaiga, gavusi šio priedo 116–117 punktuose nurodytus dokumentus, įvertina kokybės sistemą, kad nustatytų, ar ji atitinka šio priedo 118–119 punktuose nurodytus reikalavimus.

Paskelbtoji įstaiga laikosi prielaidos, kad 118–119 punktuose nustatytus reikalavimus atitinka tie kokybės sistemos elementai, kurie atitinka susijusio darniojo standarto specifikacijas.

121. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją kokybės sistemos sertifikatui išduoti, paskelbtoji įstaiga paraiškoje dėl kokybės sistemos įvertinimo nurodytu būdu turi apie tai informuoti gamintoją, nurodydama konkrečius paraiškos dėl kokybės sistemos įvertinimo trūkumus ir terminą, per kurį šie trūkumai turi būti pašalinti.

122. Paskelbtoji įstaiga turi turėti sudariusi audito komisiją, kuri, atliekant kokybės sistemos įvertinimą, rengia tikrinamuosius vizitus gamintojo patalpose. Paskelbtosios įstaigos audito komisijai taikomi šie reikalavimai:

122.1. audito komisijoje turi būti bent vienas narys, turintis patirties vertinant atitinkamą slėginę įrangą ir išmanantis jos gamybos technologiją;

122.2. audito komisijos nariai turi išmanyti taikytinus šio Reglamento reikalavimus.

123. Paskelbtosios įstaigos audito komisija, siekdama patikrinti gamintojo gebėjimą identifikuoti taikytinus Reglamento reikalavimus ir atlikti reikalingus tyrimus, kad būtų užtikrinta slėginės įrangos atitiktis Reglamento reikalavimams, peržiūri šio priedo 116.3 papunktyje nurodytus techninius dokumentus.

124. Paskelbtoji įstaiga priima sprendimą dėl kokybės sistemos patvirtinimo ir apie jį paraiškoje dėl kokybės sistemos įvertinimo nurodytu būdu praneša gamintojui, pateikdama šio sprendimo priežastis ir audito komisijos išvadas. Jeigu kokybės sistema atitinka šiame Reglamente nustatytus reikalavimus, paskelbtoji įstaiga priima sprendimą patvirtinti kokybės sistemą ir pateikia kokybės sistemos sertifikatą gamintojui.

125. Gamintojas turi ir toliau vykdyti su patvirtinta kokybės sistema susijusias pareigas ir užtikrinti tinkamą ir efektyvų jos funkcionavimą.

126. Gamintojas apie visus numatomus kokybės sistemos pakeitimus, kurie gali turėti įtakos slėginės įrangos atitikčiai šio Reglamento reikalavimams arba kokybės sistemos sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

127. Paskelbtoji įstaiga atlieka siūlomų kokybės sistemos pakeitimų įvertinimą. Jeigu nustatoma, kad kokybės sistemos pakeitimai toliau atitiks šio priedo 118–119 punktuose nustatytus reikalavimus, paskelbtoji įstaiga priima sprendimą patvirtinti siūlomus kokybės sistemos pakeitimus. Šis sprendimas įforminamas kaip priedas prie kokybės sistemos sertifikato.

Jeigu paskelbtoji įstaiga abejoja, ar siūlomi kokybės sistemos pakeitimai atitiks šio priedo 118–119 punktuose nustatytus reikalavimus, kokybės sistemos įvertinimas atliekamas iš naujo.

128. Jeigu, atliekant siūlomų kokybės sistemos pakeitimų įvertinimą, nustatoma, kad siūlomi kokybės sistemos pakeitimai neatitiks šio priedo 118–119 punktų reikalavimų, kokybės sistemos sertifikato priedas neišduodamas.

129. Paskelbtoji įstaiga apie šio priedo 127–128 punktuose nurodytus sprendimus nedelsdama informuoja gamintoją, nurodydama sprendimų priežastis, taip pat pateikdama kokybės sistemos sertifikato priedą, jeigu buvo priimtas sprendimas patvirtinti siūlomus kokybės sistemos pakeitimus.

TREČIASIS SKIRSNIS

PASKELBTOSIOS ĮSTAIGOS VYKDOMA GAMINTOJO VEIKLOS PRIEŽIŪRA

130. Paskelbtojoji įstaiga, patvirtinusi gamintojo kokybės sistemą ir (ar) jos pakeitimus, siekdama užtikrinti, kad gamintojas toliau tinkamai vykdytų pareigas, susijusias su patvirtinta kokybės sistema, vykdo kokybės sistemos priežiūrą.

131. Paskelbtoji įstaiga, vykdydama kokybės sistemos priežiūrą, turi teisę:

131.1. patekti į gamybos, patikrinimo, bandymų bei sandėliavimo vietas, kad galėtų jas įvertinti;

131.2. gauti visą, kiek reikia kokybės sistemos priežiūrai vykdyti, reikalingą informaciją, įskaitant kokybės sistemos dokumentus, techninius dokumentus, nurodytus šio priedo 116.3 papunktyje, patikrinimų ataskaitas, bandymų ir kalibravimo duomenis, darbuotojų kvalifikacijos pažymėjimus.

132. Paskelbtoji įstaiga, siekdama įsitikinti, kad gamintojas tinkamai taiko kokybės sistemą, atlieka periodinį auditą, apie kurį iš anksto praneša gamintojui. Atlikus auditą, gamintojui pateikiama audito ataskaita.

Periodinis auditas, atliekant išsamų kokybės sistemos įvertinimą, atliekamas kas trejus metus.

133. Paskelbtoji įstaiga taip pat vykdo neplaninius patikrinimus, apsilankydama pas gaminotoją be įspėjimo. Šių patikrinimų poreikis ir dažnis priklauso nuo paskelbtosios įstaigos taikomos neplaninių patikrinimų kontrolės sistemos. Paskelbtoji įstaiga, taikydama tokią kontrolės sistemą, privalo atsižvelgti į šiuos veiksnius:

133.1. slėginės įrangos kategoriją;

133.2. atliktų planinių arba neplaninių patikrinimų rezultatus;

133.3. poreikį vykdyti gamintojo taisomųjų veiksmų rezultatų stebėseną;

133.4. specialiąsias sąlygas (jei buvo taikytos), susijusias su kokybės sistemos patvirtinimu;

133.5. pokyčius, kurie gali turėti įtakos gamybos proceso organizavimui ar kokybės sistemai.

134. Neplaninių patikrinimų metu paskelbtoji įstaiga prireikus gali atlikti gaminių bandymus arba pavesti juos atlikti, kad patikrintų, ar kokybės sistema tinkamai veikia. Paskelbtoji įstaiga gamintojui turi pateikti neplaninio audito ir bandymų (jeigu jie buvo atlikti) ataskaitas.

135. Jeigu paskelbtoji įstaiga patikrinimų metu nustato, kad gamintojas netinkamai taiko kokybės sistemą ir (ar) nevykdo savo pareigų susijusių su kokybės sistemos sertifikato ir (ar) jo priedų galiojimo sąlygomis, jitaiko šiame Reglamente nurodytas poveikio priemones.

136. Kokybės sistemos sertifikatas gali būti apribojamas, sustabdomas ar panaikinamas gamintojo prašymu.

KETVIRTASIS SKIRSNIS

ATITIKTIES ŽENKLAS IR ES DEKLARACIJA

137. Gamintojas kiekvieną slėginės įrangos gaminį, atitinkantį šio Reglamento reikalavimus, privalo pažymėti CE ženklu ir paskelbtosios įstaigos, išdavusios atitikties sertifikatą, atsakomybe – jos identifikaciniu numeriu.

138. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad, rinkos priežiūros institucijai, pareikalavus būtų galima ją patikrinti ir pateikti jos kopiją.

PENKTASIS SKIRSNIS

BAIGIAMOSIOS NUOSTATOS

139. Gamintojas 10 metų nuo slėginės įrangos pateikimo dienos turi saugoti šiuos dokumentus, kad rinkos priežiūros institucijos galėtų juos patikrinti:

139.1. šio priedo 116 punkte nurodytus dokumentus, įskaitant ir techninius dokumentus;

139.2. informaciją apie šio priedo 127 punkte nurodytus patvirtintus kokybės sistemos pakeitimus;

139.3. šio priedo 127–129, 132, 133–134 punktuose nurodytus paskelbtosios įstaigos sprendimus ir ataskaitas.

140. Kiekviena paskelbtoji įstaiga elektroniniu paštu arba raštu informuoja Ūkio ministeriją:

140.1. apie išduotus ir (arba) panaikintus kokybės sistemos sertifikatus ir (arba) jų priedus;

140.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų kokybės sistemos sertifikatų ir (arba) jų priedų, sąrašą galiojimo atvžilgiu.

141. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti kokybės sistemos sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus kokybės sistemos sertifikatus ir jų priedus.

142. Gamintojo įgaliotasis atstovas gali gamintojo vardu ir esant jo atsakomybei vykdyti šio priedo 116, 126–129, 137–139 punktuose nurodytus gamintojo įpareigojimus, jeigu jie nurodyti rašytiniame įgaliojime.

VII SKYRIUS

E MODULIS. SLĖGINĖS ĮRANGOS KOKYBĖS UŽTIKRINIMU PAGRĮSTA ATITIKTIS TIPUI

PIRMASIS SKIRSNIS

BENDROSIOS NUOSTATOS

143. Slėginės įrangos kokybės užtikrinimu pagrįsta atitiktis tipui yra atitikties įvertinimo procedūros dalis, kurią taikydamas gamintojas įvykdo šio priedo 144 ir 165–166 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka ES tipo tyrimo sertifikate aprašytą tipą ir atitinka jai taikomus šio Reglamento reikalavimus.

144. Gamintojas, siekdamas užtikrinti slėginės įrangos atitiktį tipui ir šio Reglamento reikalavimams, privalo taikyti šio priedo VII skyriaus antrojo skirsnio nustatyta tvarka patvirtintą kokybės sistemą, apimančią pagamintų slėginės įrangos gaminių tikrinimą ir bandymą (toliau – kokybės sistema).

Paskelbtoji įstaiga prižiūri gamintojo veiklą, kaip nurodyta šio priedo VII skyriaus trečiajame skirsnyje.

ANTRASIS SKIRSNIS

KOKYBĖS SISTEMA

145. Gamintojas raštu arba elektroniniu paštu vienai pasirinktai paskelbtajai įstaigai pateikia:

145.1. paraišką atlikti kokybės sistemos, kurią jis taiko atititinkamai slėginei įrangai, įvertinimą (toliau – paraiška dėl kokybės sistemos įvertinimo). Paraiškoje dėl kokybės sistemos įvertinimo nurodoma:

145.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

145.1.2. kokiu būdu pareiškėjas pageidauja gauti informaciją apie paskelbtosios įstaigos priimtą sprendimą dėl kokybės sistemos sertifikato išdavimo, tai pat kitą paskelbtosios įstaigos siunčiamą informaciją ir (arba) dokumentus.

145.2. rašytinį pareiškimą, kad ta pati paraiška dėl kokybės sistemos įvertinimo nebuvo pateikta kitai paskelbtajai įstaigai;

145.3. informaciją ir dokumentus, susijusius su planuojamos gaminti slėginės įrangos tipu;

145.4. kokybės sistemos dokumentus;

145.5. patvirtinto slėginės įrangos tipo, aprašyto ES tipo tyrimo sertifikate, techninių dokumentų kopijas ir ES tipo tyrimo sertifikato kopiją.

146. Kokybės sistema turi užtikrinti, kad slėginė įranga atitiktų ES tipo tyrimo sertifikate aprašytam tipui ir slėginei įrangai taikytinus šio Reglamento reikalavimus.

147. Visi kokybės sistemos elementai, reikalavimai ir nuostatos, kurių įsipareigoja laikytis gamintojas, turi būti sistemingai ir gamintojo nustatyta tvarka raštu įforminti kaip taisyklės, procedūros ir instrukcijos. Kokybės sistemos dokumentai turi užtikrinti, kad kokybės programos, planai, gairės ir kokybės ataskaitos būtų vienodai suprantami. Kokybės sistemos dokumentuose, visų pirma, turi būti tinkamai aprašyti:

147.1. kokybės tikslai, gamybos organizacinė struktūra, gamintojo vadovybės atsakomybė ir įgaliojimai slėginės įrangos kokybės užtikrinimo atžvilgiu;

147.2. tyrimai ir bandymai, kurie bus atliekami pagaminus slėginės įrangos gaminį;

147.3. kokybės patikrinimų ataskaitos, bandymų ir kalibravimo duomenys, darbuotojų kvalifikacijos pažymėjimai, ypač darbuotojų, neišardomai jungiančių slėginės įrangos dalis ir atliekančių neardomuosius bandymus pagal šio Reglamento 1 priedo 38–42 ir 43–44 punktų reikalavimus;

147.4. priemonės, skirtos stebėti, ar veiksmingai veikia kokybės sistema.

148. Paskelbtoji įstaiga, gavusi šio priedo 145 punkte nurodytus dokumentus ir informaciją, įvertina kokybės sistemą, kad nustatytų, ar gamintojo taikoma kokybės sistema atitinka šio priedo 146–147 punktuose nurodytus reikalavimus.

Paskelbtoji įstaiga laikosi prielaidos, kad šio priedo 146–147 punktuose nustatytus reikalavimus atitinka tie kokybės sistemos elementai, kurie atitinka susijusio darniojo standarto specifikacijas.

149. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją kokybės sistemos sertifikatui išduoti, paskelbtoji įstaiga paraiškoje dėl kokybės sistemos įvertinimo nurodytu būdu turi apie tai informuoti gamintoją, nurodydama konkrečius paraiškos dėl kokybės sistemos įvertinimo trūkumus ir terminą, per kurį šie trūkumai turi būti pašalinti.

150. Paskelbtoji įstaiga turi turėti sudariusi audito komisiją, kuri, atliekant kokybės sistemos įvertinimą, rengia tikrinamuosius vizitus gamintojo patalpose. Paskelbtosios įstaigos audito komisijai taikomi šie reikalavimai:

150.1. audito komisijoje turi būti bent vienas narys, turintis patirties vertinant atitinkamą slėginę įrangą ir išmanantis jos gamybos technologiją;

150.2. audito komisijos nariai turi išmanyti taikytinus šio Reglamento reikalavimus.

151. Paskelbtosios įstaigos audito komisija, siekdama patikrinti gamintojo gebėjimą identifikuoti taikytinus šio Reglamento reikalavimus ir atlikti reikalingus tyrimus, kad būtų užtikrinta slėginės įrangos atitiktis šio Reglamento reikalavimams, peržiūri šio priedo 145.5 papunktyje nurodytus techninius dokumentus.

152. Paskelbtoji įstaiga priima sprendimą dėl kokybės sistemos patvirtinimo ir apie jį paraiškoje dėl kokybės sistemos įvertinimo nurodytu būdu praneša gamintojui, pateikdama šio sprendimo priežastis ir audito komisijos išvadas. Jeigu kokybės sistema atitinka šiame Reglamente nustatytus reikalavimus, paskelbtoji įstaiga priima sprendimą patvirtinti kokybės sistemą ir pateikia kokybės sistemos sertifikatą gamintojui.

153. Gamintojas turi ir toliau vykdyti su patvirtinta kokybės sistema susijusias pareigas ir užtikrinti tinkamą ir efektyvų jos funkcionavimą.

154. Gamintojas apie visus numatomus kokybės sistemos pakeitimus, kurie gali turėti įtakos slėginės įrangos atitikčiai šio Reglamento reikalavimams arba kokybės sistemos sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

155. Paskelbtoji įstaiga atlieka siūlomų kokybės sistemos pakeitimų įvertinimą. Jeigu nustatoma, kad kokybės sistemos pakeitimai toliau atitiks šio priedo 146–147 punktuose nustatytus reikalavimus, paskelbtoji įstaiga priima sprendimą patvirtinti siūlomus kokybės sistemos pakeitimus. Šis sprendimas įforminamas kaip priedas prie kokybės sistemos sertifikato.

Jeigu paskelbtoji įstaiga abejoja, ar siūlomi kokybės sistemos pakeitimai atitiks šio priedo 146–147 punktuose nustatytus reikalavimus, kokybės sistemos įvertinimas atliekamas iš naujo.

156. Jeigu, atliekant siūlomų kokybės sistemos pakeitimų įvertinimą, nustatoma, kad siūlomi kokybės sistemos pakeitimai neatitinka šio priedo 146–147 punktų reikalavimų, kokybės sistemos sertifikato priedas.

157. Paskelbtoji įstaiga apie šio priedo 155–156 punktuose nurodytus sprendimus nedelsdama informuoja gamintoją, nurodydama šių sprendimų priežastis, taip pat pateikdama kokybės sistemos sertifikato priedą, jeigu buvo priimtas sprendimas patvirtinti siūlomus kokybės sistemos pakeitimus.

TREČIASIS SKIRSNIS

PASKELBTOSIOS ĮSTAIGOS VYKDOMA GAMINTOJO VEIKLOS PRIEŽIŪRA

158. Paskelbtojoji įstaiga, patvirtinusi gamintojo kokybės sistemą ir (ar) jos pakeitimus, siekdama užtikrinti, kad gamintojas toliau tinkamai vykdytų pareigas, susijusias su patvirtinta kokybės sistema, vykdo kokybės sistemos priežiūrą.

159. Paskelbtoji įstaiga, vykdydama kokybės sistemos priežiūrą, turi teisę:

159.1. patekti į gamybos, patikrinimo, bandymų bei sandėliavimo vietas, kad galėtų jas įvertinti;

159.2. gauti visą reikalingą informaciją, įskaitant kokybės sistemos dokumentus, techninius dokumentus, patikrinimų ataskaitas, bandymų ir kalibravimo duomenis, darbuotojų kvalifikacijos pažymėjimus.

160. Paskelbtoji įstaiga, siekdama įsitikinti, kad gamintojas turi ir tinkamai taiko kokybės sistemą, atlieka periodinį auditą, apie kurį iš anksto praneša gamintojui. Atlikus auditą, gamintojui pateikiama audito ataskaita.

Periodinis auditas, atliekant išsamų kokybės sistemos įvertinimą, atliekamas kas trejus metus.

161. Paskelbtoji įstaiga taip pat vykdo neplaninius patikrinimus, apsilankydama pas gaminotoją be įspėjimo. Šių patikrinimų poreikis ir dažnis priklauso nuo paskelbtosios įstaigos taikomos neplaninių patikrinimų kontrolės sistemos. Paskelbtoji įstaiga, taikydama tokią kontrolės sistemą, privalo atsižvelgti į šiuos veiksnius:

161.1. slėginės įrangos kategoriją;

161.2. atliktų planinių arba neplaninių patikrinimų rezultatus;

161.3. poreikį vykdyti gamintojo taisomųjų veiksmų rezultatų stebėseną;

161.4. specialiąsias sąlygas (jei buvo taikytos), susijusias su kokybės sistemos patvirtinimu;

161.5. pokyčius, kurie gali turėti įtakos gamybos proceso organizavimui ar kokybės sistemai.

162. Neplaninių patikrinimų metu paskelbtoji įstaiga prireikus gali atlikti gaminių bandymus arba pavesti juos atlikti, kad patikrintų, ar kokybės sistema tinkamai veikia. Paskelbtoji įstaiga gamintojui turi pateikti neplaninio audito ir bandymų (jeigu jie buvo atlikti) ataskaitas.

163. Jeigu paskelbtoji įstaiga patikrinimų metu nustato, kad gamintojas netinkamai taiko kokybės sistemą ir (ar) nevykdo savo pareigų susijusių su kokybės sistemos sertifikato ir (ar) jo priedų galiojimo sąlygomis, ji taiko šiame Reglamente nurodytas poveikio priemones.

164. Kokybės sistemos sertifikatas gali būti apribojamas, sustabdomas ar panaikinamas gamintojo prašymu.

KETVIRTASIS SKIRSNIS

ATITIKTIES ŽENKLAS IR EUROPOS SĄJUNGOS ATITIKTIES DEKLARACIJA

165. Gamintojas kiekvieną slėginės įrangos gaminį, atitinkantį ES tipo tyrimo sertifikate aprašytą tipą ir šio Reglamento reikalavimus, privalo pažymėti CE ženklu ir paskelbtosios įstaigos atsakomybe – jos identifikaciniu numeriu.

166. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad, rinkos priežiūros institucijai pareikalavus, būtų galima ją patikrinti ir pateikti jos kopiją.

PENKTASIS SKIRSNIS

BAIGIAMOSIOS NUOSTATOS

167. Gamintojas 10 metų nuo slėginės įrangos pateikimo rinkai dienos turi saugoti šiuos dokumentus, kad rinkos priežiūros institucijos galėtų juos patikrinti:

167.1. šio priedo 145 punkte nurodytus dokumentus;

167.2. informaciją apie šio priedo 155 punkte nurodytus patvirtintus kokybės sistemos pakeitimus;

167.3. šio priedo 148, 152, 155–156, 160, 162 punktuose nurodytus paskelbtosios įstaigos sprendimus ir ataskaitas.

168. Kiekviena paskelbtoji įstaiga elektroniniu paštu arba raštu informuoja Ūkio ministeriją:

168.1. apie išduotus ir (arba) panaikintus kokybės sistemos sertifikatus ir (arba) jų priedus;

168.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų kokybės sistemos sertifikatų ir (arba) jų priedų, sąrašą galiojimo atžvilgiu.

169. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti kokybės sistemos sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus kokybės sistemos sertifikatus ir jų priedus.

170. Gamintojo įgaliotasis atstovas gali gamintojo vardu ir esant jo atsakomybei vykdyti šio priedo 145, 154–157 ir 165–167 punktuose nurodytus gamintojo įpareigojimus, jeigu jie nurodyti rašytiniame įgaliojime.

VIII SKYRIUS

E1 MODULIS. PAGAMINTOS SLĖGINĖS ĮRANGOS PATIKRINIMO IR BANDYMO KOKYBĖS UŽTIKRINIMAS

PIRMASIS SKIRSNIS

BENDROSIOS NUOSTATOS

171. Pagamintos slėginės įrangos tikrinimo ir bandymo kokybės užtikrinimas yra atitikties įvertinimo procedūra, kurią taikydamas gamintojas įvykdo 172–174 ir 194–195 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka jai taikomus šio Reglamento reikalavimus.

172. Gamintojas, siekdamas užtikrinti slėginės įrangos atitiktį šio Reglamento reikalavimams, privalo taikyti šio priedo VIII skyriaus antrojo skirsnio nustatyta tvarka patvirtintą kokybės sistemą, apimančią pagamintų slėginės įrangos gaminių tikrinimą ir bandymą pagal (toliau – kokybės sistema).

Paskelbtoji įstaiga prižiūri gamintojo veiklą, kaip nurodyta šio priedo VIII skyriaus trečiajame skirsnyje.

ANTRASIS SKIRSNIS

KOKYBĖS SISTEMA

173. Gamintojas raštu ar elektroniniu paštu vienai pasirinktai paskelbtajai įstaigai pateikia:

173.1. paraišką atlikti kokybės sistemos, kurią jis taiko atitinkamai slėginei įrangai, įvertinimą (toliau – paraiška dėl kokybės sistemos įvertinimo). Paraiškoje dėl kokybės sistemos įvertinimo turi būti nurodyta:

173.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką dėl kokybės sistemos įvertinimo pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

173.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl kokybės sistemos patvirtinimo, taip pat kitą paskelbtosios įstaigos siunčiamą informaciją ir (arba) dokumentus;

173.2. rašytinį pareiškimą, kad ta pati paraiška dėl kokybės sistemos įvertinimo nėra pateikta kitai paskelbtajai įstaigai;

173.3. techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį šio Reglamento reikalavimams. Techniniuose dokumentuose turi būti:

173.3.1. pridėta pavojaus (-ų) analizė ir įvertinimas;

173.3.2. nurodomi taikytini šio Reglamento reikalavimai;

173.3.3. pateikiama informacija, kiek reikia įvertinimui atlikti, apie slėginės įrangos projektavimą, gamybą ir veikimą;

173.4. informaciją ir dokumentus, susijusius su planuojamos gaminti slėginės įrangos tipu;

173.5. kokybės sistemos dokumentus.

174. Techninius dokumentus turi sudaryti ši informacija:

174.1. bendras slėginės įrangos aprašymas;

174.2. projekto eskizas ir gaminio sudedamųjų dalių, mazgų, grandinių ir kiti brėžiniai ir schemos;

174.3. aprašymai ir paaiškinimai, padedantys suprasti tuos brėžinius, schemas ir slėginės įrangos veikimą;

174.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti, bet taikyti tik iš dalies – techniniuose dokumentuose nurodomos taikytos darniųjų standartų dalys;

174.5. atliktų projektinių skaičiavimų, patikrinimų ir kiti rezultatai;

174.6. bandymų ataskaitos.

175. Kokybės sistema turi užtikrinti, kad slėginė įranga atitiktų jai taikomus šio Reglamento reikalavimus. Taikant kokybės sistemą turi būti ištirtas kiekvienas slėginės įrangos vienetas ir atlikti reikiami jų bandymai pagal šio Reglamento 53–54 punktuose nurodytą (-us) darnųjį (-iuosius) standartą (-us) arba lygiaverčiai bandymai, ypač šio Reglamento 1 priedo III skyriaus antrajame skirsnyje nurodytam baigiamajam įvertinimui.

176. Visi kokybės sistemos elementai, reikalavimai ir nuostatos, kurių įsipareigoja laikytis gamintojas, turi būti sistemingai ir gamintojo nustatyta tvarka raštu įforminti kaip taisyklės, procedūros ir instrukcijos. Kokybės sistemos dokumentai turi užtikrinti, kad kokybės programos, planai, gairės ir kokybės ataskaitos būtų vienodai suprantami. Kokybės sistemos dokumentuose, visų pirma, turi būti tinkamai aprašyti:

176.1. kokybės tikslai, gamybos organizacinė struktūra, gamintojo vadovybės atsakomybė ir įgaliojimai slėginės įrangos kokybės užtikrinimo atžvilgiu;

176.2. procedūros, taikomos neišardomai jungiant dalis, patvirtintos, kaip nurodyta šio Reglamento 1 priedo 41 punkte;

176.3. tyrimai ir bandymai, kurie bus atliekami pagaminus slėginės įrangos gaminį;

176.4. kokybės patikrinimų ataskaitos, bandymų ir kalibravimo duomenys, darbuotojų kvalifikacijos pažymėjimai, ypač darbuotojų, atliekančių neišardomą slėginės įrangos dalių jungimą pagal šio Reglamento 1 priedo 38–42 punktų reikalavimus;

176.5. priemonės, skirtos stebėti, ar veiksmingai veikia kokybės sistema.

177. Paskelbtoji įstaiga, gavusi šio priedo 173–174 punktuose nurodytus dokumentus, įvertina kokybės sistemą, kad nustatytų, ar ji atitinka šio priedo 175–176 punktuose nurodytus reikalavimus.

Paskelbtoji įstaiga laikosi prielaidos, kad 175–176 punktuose nustatytus reikalavimus atitinka tie kokybės sistemos elementai, kurie atitinka susijusio darniojo standarto specifikacijas.

178. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją kokybės sistemos sertifikatui išduoti, paskelbtoji įstaiga paraiškoje dėl kokybės sistemos įvertinimo nurodytu būdu turi apie tai informuoti gamintoją, nurodydama konkrečius paraiškos dėl kokybės sistemos įvertinimo trūkumus ir terminą, per kurį šie trūkumai turi būti pašalinti.

179. Paskelbtoji įstaiga turi turėti sudariusi audito komisiją, kuri, atliekant kokybės sistemos įvertinimą, rengia tikrinamuosius vizitus gamintojo patalpose. Paskelbtosios įstaigos audito komisijai taikomi šie reikalavimai:

179.1. audito komisijoje turi būti bent vienas narys, turintis patirties vertinant atitinkamą slėginę įrangą ir išmanantis jos gamybos technologiją;

179.2. audito komisijos nariai turi išmanyti taikytinus šio Reglamento reikalavimus.

180. Paskelbtosios įstaigos audito komisija, siekdama patikrinti gamintojo gebėjimą identifikuoti taikytinus Reglamento reikalavimus ir atlikti reikalingus tyrimus, kad būtų užtikrinta slėginės įrangos atitiktis Reglamento reikalavimams, peržiūri šio priedo 173.3 papunktyje nurodytus techninius dokumentus.

181. Paskelbtoji įstaiga priima sprendimą dėl kokybės sistemos patvirtinimo ir apie jį paraiškoje dėl kokybės sistemos įvertinimo nurodytu būdu praneša gamintojui, pateikdama šio sprendimo priežastis ir audito komisijos išvadas. Jeigu kokybės sistema atitinka šiame Reglamente nustatytus reikalavimus, paskelbtoji įstaiga priima sprendimą patvirtinti kokybės sistemą ir pateikia kokybės sistemos sertifikatą gamintojui.

182. Gamintojas turi ir toliau vykdyti su patvirtinta kokybės sistema susijusias pareigas ir užtikrinti tinkamą ir efektyvų jos funkcionavimą.

183. Gamintojas apie visus numatomus kokybės sistemos pakeitimus, kurie gali turėti įtakos slėginės įrangos atitikčiai šio Reglamento reikalavimams arba kokybės sistemos sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

184. Paskelbtoji įstaiga atlieka siūlomų kokybės sistemos pakeitimų įvertinimą. Jeigu nustatoma, kad kokybės sistemos pakeitimai toliau atitiks šio priedo 175–176 punktuose nustatytus reikalavimus, paskelbtoji įstaiga priima sprendimą patvirtinti siūlomus kokybės sistemos pakeitimus. Šis sprendimas įforminamas kaip priedas prie kokybės sistemos sertifikato.

Jeigu paskelbtoji įstaiga abejoja, ar siūlomi kokybės sistemos pakeitimai atitiks šio priedo 175–176 punktuose nustatytus reikalavimus, kokybės sistemos įvertinimas atliekamas iš naujo.

185. Jeigu, atliekant siūlomų kokybės sistemos pakeitimų įvertinimą, nustatoma, kad siūlomi kokybės sistemos pakeitimai neatitiks šio priedo 175–176 punktų reikalavimų, kokybės sistemos sertifikato priedas neišduodamas.

186. Paskelbtoji įstaiga apie šio priedo 184–185 punktuose nurodytus sprendimus nedelsdama informuoja gamintoją, nurodydama šių sprendimų priežastis, taip pat pateikdama kokybės sistemos sertifikato priedą, jeigu buvo priimtas sprendimas patvirtinti siūlomus kokybės sistemos pakeitimus.

TREČIASIS SKIRSNIS

PASKELBTOSIOS ĮSTAIGOS VYKDOMA GAMINTOJO VEIKLOS PRIEŽIŪRA

187. Paskelbtojoji įstaiga, patvirtinusi slėginės įrangos kokybės sistemą ir (ar) jos pakeitimus, siekdama užtikrinti, kad gamintojas toliau tinkamai vykdytų pareigas, susijusias su patvirtinta kokybės sistema, vykdo kokybės sistemos priežiūrą.

188. Paskelbtoji įstaiga, vykdydama kokybės sistemos priežiūrą, turi teisę:

188.1. patekti į gamybos, patikrinimo, bandymų bei sandėliavimo vietas, kad galėtų jas įvertinti;

188.2. gauti visą reikalingą informaciją, įskaitant kokybės sistemos dokumentus, techninius dokumentus, nurodytus šio priedo 173.3 papunktyje, patikrinimų ataskaitas, bandymų ir kalibravimo duomenis, darbuotojų kvalifikacijos pažymėjimus.

189. Paskelbtoji įstaiga, siekdama įsitikinti, kad gamintojas turi ir tinkamai taiko kokybės sistemą, atlieka periodinį auditą, apie kurį iš anksto praneša gamintojui. Atlikus auditą, gamintojui pateikiama audito ataskaita.

Periodinis auditas, atliekant išsamų kokybės sistemos įvertinimą, atliekamas kas trejus metus.

190. Paskelbtoji įstaiga taip pat vykdo neplaninius patikrinimus, apsilankydama pas gaminotoją be įspėjimo. Šių patikrinimų poreikis ir dažnis priklauso nuo paskelbtosios įstaigos taikomos neplaninių patikrinimų kontrolės sistemos. Paskelbtoji įstaiga, taikydama tokią kontrolės sistemą, privalo atsižvelgti į šiuos veiksnius:

190.1. slėginės įrangos kategoriją;

190.2. atliktų planinių arba neplaninių patikrinimų rezultatus;

190.3. poreikį vykdyti gamintojo taisomųjų veiksmų rezultatų stebėseną;

190.4. specialiąsias sąlygas (jei buvo taikytos), susijusias su kokybės sistemos patvirtinimu;

190.5. pokyčius, kurie gali turėti įtakos gamybos proceso organizavimui ar kokybės sistemai.

191. Neplaninių patikrinimų metu paskelbtoji įstaiga prireikus gali atlikti gaminių bandymus arba pavesti juos atlikti, kad patikrintų, ar kokybės sistema tinkamai veikia. Paskelbtoji įstaiga gamintojui turi pateikti neplaninio audito ir bandymų (jeigu jie buvo atlikti) ataskaitas.

192. Jeigu paskelbtoji įstaiga patikrinimų metu nustato, kad gamintojas netinkamai taiko kokybės sistemą ir (ar) nevykdo savo pareigų susijusių su kokybės sistemos sertifikato ir (ar) jo priedų galiojimo sąlygomis, ji taiko šiame Reglamente nurodytas poveikio priemones.

193. Kokybės sistemos sertifikatas gali būti apribojamas, sustabdomas ar panaikinamas gamintojo prašymu.

KETVIRTASIS SKIRSNIS

ATITIKTIES ŽENKLAS IR ES ATITIKTIES DEKLARACIJA

194. Gamintojas kiekvieną slėginės įrangos vienetą, atitinkantį šio Reglamento reikalavimus, privalo pažymėti CE ženklu ir paskelbtosios įstaigos, išdavusios atitikties sertifikatą, atsakomybe – jos identifikaciniu numeriu.

195. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad, rinkos priežiūros institucijai, pareikalavus būtų galima ją patikrinti ir pateikti jos kopiją.

PENKTASIS SKIRSNIS

BAIGIAMOSIOS NUOSTATOS

196. Gamintojas 10 metų nuo slėginės įrangos pateikimo rinkai dienos turi saugoti šiuos dokumentus, kad rinkos priežiūros institucijos galėtų juos patikrinti:

196.1. šio priedo 173 punkte nurodytus dokumentus, įskaitant ir techninius dokumentus;

196.2. informaciją apie šio priedo 184 punkte nurodytus patvirtintus kokybės sistemos pakeitimus;

196.3. šio priedo 177, 181, 184–186, 189 ir 191 punktuose nurodytus paskelbtosios įstaigos sprendimus ir ataskaitas.

197. Kiekviena paskelbtoji įstaiga elektroniniu paštu arba raštu informuoja Ūkio ministeriją:

197.1. apie išduotus ir (arba) panaikintus kokybės sistemos sertifikatus ir (arba) jų priedus;

197.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų kokybės sistemos sertifikatų ir (arba) jų priedųsąrašą galiojimo atžvilgiu.

198. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti kokybės sistemos sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus kokybės sistemos sertifikatus ir jų priedus.

199. Gamintojo įgaliotasis atstovas gali gamintojo vardu ir esant jo atsakomybei vykdyti šio priedo 173, 183–186, 194–196 punktuosenurodytus gamintojo įpareigojimus, jeigu jie nurodyti rašytiniame įgaliojime.

IX SKYRIUS

F MODULIS. SLĖGINĖS ĮRANGOS PATIKRA PAGRĮSTA ATITIKTIS TIPUI

PIRMASIS SKIRSNIS

BENDROSIOS NUOSTATOS

200. Slėginės įrangos kokybės užtikrinimu pagrįsta atitiktis tipui yra atitikties vertinimo procedūros dalis, kurią taikydamas gamintojas įvykdo šio priedo 201 ir 208–210 punktuose nustatytas pareigas ir, prisiimdamas visą atsakomybę, užtikrina ir patvirtina, kad gaminama slėginė įranga atitinka ES tipo tyrimo sertifikate aprašytą tipą ir taikytinus šio Reglamento reikalavimus.

201. Gamintojas turi imtis visų būtinų priemonių, kad gamybos procesas ir jo stebėsena užtikrintų pagamintų slėginės įrangos gaminių atitiktį ES tipo tyrimo sertifikate aprašytam patvirtintam tipui ir jiems taikomiems šio Reglamento reikalavimams.

ANTRASIS SKIRSNIS

SLĖGINĖS ĮRANGOS ATITIKTIES PATIKRA

202. Gamintojas, siekdamas įvertinti slėginės įrangos atitiktį šio Reglamento reikalavimams, kreipiasi į vieną pasirinktą paskelbtąją įstaigą, kuri atlieka slėginės įrangos tyrimus ir bandymus, kad patikrintų jos atitiktį ES tipo tyrimo sertifikate aprašytam tipui ir taikytiniems šio Reglamento reikalavimams.

203. Tyrimai ir bandymai, kuriais nustatoma slėginės įrangos atitiktis taikytiniems šio Reglamento reikalavimams, atliekami taip, kad būtų ištirtas ir išbandytas kiekvienas slėginės įrangos gaminys, kaip nurodyta šio priedo 204 punkte.

204. Siekiant patikrinti slėginės įrangos atitiktį ES tipo tyrimo sertifikate aprašytam tipui ir taikytiniems šio Reglamento reikalavimams, tiriamas kiekvienas slėginės įrangos gaminys ir kiekvieno jų atžvilgiu atliekami bandymai, nurodyti atitinkamuose darniuosiuose standartuose, arba lygiaverčiai jiems bandymai.

Jeigu taikytino darniojo standarto nėra, sprendimą dėl būtinų atlikti bandymų priima paskelbtoji įstaiga.

205. Paskelbtoji įstaiga, atlikdama slėginės įrangos atitikties patikrą:

205.1. patikrina, ar slėginės įrangos neišardomai sujungiamų detalių jungimo procedūras ir neardomuosius bandymus atliekantys darbuotojai turi kvalifikacijos pažymėjimus arba jų kvalifikacija yra patvirtinta pagal šio Reglamento 1 priedo 41 arba 44 punktų reikalavimus;

205.2. patikrina medžiagų gamintojo pagal šio Reglamento 1 priedo 61–62 punktų reikalavimus išduotą sertifikatą;

205.3. atlieka baigiamąjį patikrinimą ir atsparumo bandymą bei patikrina saugos įtaisus, kaip nurodyta šio Reglamento 1 priedo III skyriaus antrajame skirsnyje, arba paveda tai atlikti.

206. Paskelbtoji įstaiga priima sprendimą išduoti atliktų tyrimų ir bandymų sertifikatą, jeigu nustatoma, kad slėginė įranga atitinka ES tipo tyrimo sertifikate aprašytą tipą ir taikytinus šio Reglamento reikalavimus.

Jeigu priimtas sprendimas išduoti atliktų tyrimų ir bandymų sertifikatą, paskelbtoji įstaiga kiekvieną slėginės įrangos vienetą turi pažymėti savo identifikaciniu numeriu arba, prisiimdama atsakomybę, pavesti tai padaryti gamintojui.

207. Gamintojas turi saugoti atitikties sertifikatus 10 metų nuo slėginės įrangos pateikimo rinkai dienos, kad rinkos priežiūros institucijos galėtų juos patikrinti.

TREČIASIS SKIRSNIS

ATITIKTIES ŽENKLAS IR ES ATITIKTIES DEKLARACIJA

208. Gamintojas kiekvieną slėginės įrangos vienetą, atitinkantį ES tipo tyrimo sertifikate aprašytą tipą ir taikytinus šio Reglamento reikalavimus, privalo pažymėti CE ženklu ir paskelbtosios įstaigos, išdavusios tyrimų ir bandymų atitikties sertifikatą, atsakomybe – jos identifikaciniu numeriu.

209. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad rinkos priežiūros institucijai pareikalavus, būtų galima ją patikrinti ir pateikti jos kopiją.

210. Gamintojas taip pat gali pažymėti slėginę įrangą paskelbtosios įstaigos identifikaciniu numeriu, jeigu paskelbtoji įstaiga, išdavusi tyrimų ir bandymų atitikties sertifikatą, sutinka ir prisiima atsakomybę.

211. Jeigu paskelbtoji įstaiga sutinka ir prisiima atsakomybę, gamintojas slėginę įrangą jos identifikaciniu numeriu gali pažymėti gamybos proceso metu.

212. Gamintojo įgaliotasis atstovas gali gamintojo vardu ir esant jo atsakomybei vykdyti šiame skyriuje nustatytus gamintojo įpareigojimus, išskyrus šio priedo 201 punkte nurodytus, jeigu jie nurodyti rašytiniame įgaliojime.

X SKYRIUS

G MODULIS. SLĖGINĖS ĮRANGOS VIENETO PATIKRA PAGRĮSTA ATITIKTIS

PIRMASIS SKIRSNIS

BENDROSIOS NUOSTATOS

213. Slėginės įrangos vieneto patikra pagrįsta atitiktis yra atitikties įvertinimo procedūra, kurią taikydamas gamintojas įvykdo šio priedo 214–216 ir 222–223 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga, patikrinta pagal šio priedo 218–221 punktus, atitinka jai taikomus šio Reglamento reikalavimus.

214. Gamintojas imasi visų būtinų priemonių, kad gamybos procesu ir jo stebėsena būtų užtikrinama pagamintos slėginės įrangos atitiktis taikytiniems šio Reglamento reikalavimams.

ANTRASIS SKIRSNIS

PARAIŠKA ATLIKTI SLĖGINĖS ĮRANGOS VIENETO PATIKRĄ

215. Gamintojas raštu ar elektroniniu paštu vienai pasirinktai paskelbtajai įstaigai pateikia:

215.1. paraišką atlikti slėginės įrangos vieneto patikrą. Paraiškoje atlikti slėginės įrangos vieneto patikrą turi būti nurodyta:

215.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką atlikti slėginės įrangos vieneto patikrą pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

215.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl atliktų tyrimų ir bandymų atitikties sertifikato išdavimo, taip pat kitą paskelbtosios įstaigos siunčiamą informaciją ir (arba) dokumentus;

215.2. techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį šio Reglamento reikalavimams. Techniniuose dokumentuose turi būti:

215.2.1. pridėta pavojaus (-ų) analizė ir įvertinimas;

215.2.2. nurodomi taikytini šio Reglamento reikalavimai;

215.2.3. pateikiama informacija, kiek reikia įvertinimui atlikti, apie slėginės įrangos projektavimą, gamybą ir veikimą.

216. Techninius dokumentus turi sudaryti ši informacija:

216.1. bendras slėginės įrangos aprašymas;

216.2. projekto eskizas ir gaminio sudedamųjų dalių, mazgų, grandinių ir kiti brėžiniai ir schemos;

216.3. aprašymai ir paaiškinimai, padedantys suprasti tuos brėžinius, schemas ir slėginės įrangos veikimą;

216.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti, bet taikyti tik iš dalies – techniniuose dokumentuose nurodomos taikytos darniųjų standartų dalys;

216.5. atliktų projektinių skaičiavimų, patikrinimų ir kiti rezultatai;

216.6. bandymų ataskaitos;

216.7. informacija apie patvirtintas gamybos ir bandymų procedūras, darbuotojų kvalifikacijos pažymėjimai arba kvalifikacijos patvirtinimai pagal šio Reglamento 1 priedo 41 arba 44 punktų reikalavimus.

217. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją atliktų tyrimų ir bandymų atitikties sertifikatui išduoti, paskelbtoji įstaiga paraiškoje atlikti slėginės įrangos vieneto patikrą nurodytu būdu turi apie tai informuoti gamintoją, nurodydama konkrečius paraiškos atlikti slėginės įrangos vieneto patikrą trūkumus ir terminą, per kurį šie trūkumai turi būti pašalinti.

TREČIASIS SKIRSNIS

SLĖGINĖS ĮRANGOS PATIKRA

218. Paskelbtoji įstaiga, gavusi šio priedo 215–216 punktuose nurodytus dokumentus, siekdama patikrinti slėginės įrangos atitiktį taikytiniems šio Reglamento reikalavimams, atlieka slėginės įrangos tyrimus ir bandymus, nurodytus atitinkamuose darnuosiuose standartuose ir (arba) lygiaverčius bandymus, nustatytus kitose techninėse specifikacijose.

Jeigu taikytino darniojo standarto nėra, sprendimą dėl būtinų atlikti bandymų taikant kitas technines specifikacijas priima paskelbtoji įstaiga.

219. Paskelbtoji įstaiga, atlikdama slėginės įrangos patikrą:

219.1. patikrina šio priedo 215.2 papunktyje nurodytus techninius dokumentus;

219.2. įvertina slėginės įrangos vienetui pagaminti naudotas medžiagas, jeigu jos neatitinka darniųjų standartų arba Europos slėginės įrangos medžiagų patvirtinimo dokumento, ir patikrina medžiagų gamintojo pagal šio Reglamento 1 priedo 61–62 punktų reikalavimus išduotą sertifikatą;

219.3. patvirtina slėginės įrangos neišardomai sujungiamų detalių jungimo procedūras arba patikrina, ar šios procedūros anksčiau buvo patvirtintos pagal šio Reglamento 1 priedo 38–42 punktų reikalavimus;

219.4. patikrina, ar slėginės įrangos neišardomai sujungiamų detalių jungimo procedūras ir neardomuosius bandymus atliekantys darbuotojai turi kvalifikacijos pažymėjimus arba jų kvalifikacija yra patvirtinta pagal šio Reglamento 1 priedo 41 arba 44 punktų reikalavimus.

219.5. atlieka baigiamąjį patikrinimą ir atsparumo bandymą bei patikrina saugos įtaisus (jeigu jie yra taikomi), kaip nurodyta šio Reglamento 1 priedo III skyriaus antrame skirsnyje, arba paveda tai atlikti.

220. Jeigu nustatoma, kad slėginė įranga atitinka jai taikytinus šio Reglamento reikalavimus, paskelbtoji įstaiga priima sprendimą išduoti atliktų tyrimų ir bandymų sertifikatą, ir pažymi slėginę įrangą savo identifikaciniu numeriu arba, prisiimdama atsakomybę, paveda tai padaryti gamintojui.

221. Gamintojas turi saugoti šio priedo 215.2 papunktyje nurodytus techninius dokumentus ir atliktų tyrimų ir bandymų atitikties sertifikatus 10 metų nuo slėginės įrangos pateikimo rinkai dienos, kad rinkos priežiūros institucijos galėtų juos patikrinti.

KETVIRTASIS SKIRSNIS

ATITIKTIES ŽENKLAS IR ES ATITIKTIES DEKLARACIJA

222. Gamintojas kiekvieną slėginės įrangos vienetą, atitinkantį taikytinus šio Reglamento reikalavimus, privalo pažymėti CE ženklu ir paskelbtosios įstaigos, išdavusios tyrimų ir bandymų atitikties sertifikatą, atsakomybe – jos identifikaciniu numeriu.

223. Gamintojas privalo parengti rašytinę slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad rinkos priežiūros institucijai pareikalavus, būtų galima ją patikrinti ir pateikti jos kopiją.

224. Gamintojo įgaliotasis atstovas gali gamintojo vardu ir esant jo atsakomybei parengti ir paskelbtajai įstaigai pateikti šio priedo 215.2 papunktyje nurodytus techninius dokumentus ir atlikti funkcijas, nurodytas šio priedo 222–223 punktuose, jeigu jie nurodyti rašytiniame įgaliojime.

XI SKYRIUS

H MODULIS. VISIŠKU KOKYBĖS UŽTIKRINIMU PAGRĮSTA ATITIKTIS

PIRMASIS SKIRSNIS

BENDROSIOS NUOSTATOS

225. Visišku slėginės įrangos kokybės užtikrinimu pagrįsta atitiktis yra atitikties įvertinimo procedūra, kurią taikydamas gamintojas įvykdo šio priedo 226 ir 247–248 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka atitinka jai taikytinus šio Reglamento reikalavimus.

226. Gamintojas, siekdamas užtikrinti slėginės įrangos atitiktį šio Reglamento reikalavimams, privalo taikyti šio priedo XI skyriaus antrojo skirsnio nustatyta tvarka patvirtintą kokybės sistemą, apimančią slėginės įrangos projektavimą, gamybą, pagamintų slėginės įrangos gaminių tikrinimą ir bandymą (toliau – kokybės sistema).

Paskelbtoji įstaiga prižiūri gamintojo veiklą, kaip nurodyta šio priedo XI skyriaus trečiame skirsnyje.

ANTRASIS SKIRSNIS

KOKYBĖS SISTEMA

227. Gamintojas raštu ar elektroniniu paštu vienai pasirinktai paskelbtajai įstaigai pateikia:

227.1. paraišką atlikti kokybės sistemos, kurią jis taiko atitinkamai slėginei įrangai, įvertinimą (toliau – paraiška dėl kokybės sistemos įvertinimo). Paraiškoje dėl kokybės sistemos įvertinimo turi būti nurodyta:

227.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką dėl kokybės sistemos įvertinimo pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

227.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl kokybės sistemos patvirtinimo, taip pat kitą paskelbtosios įstaigos siunčiamą informaciją ir (arba) dokumentus;

227.2. rašytinį pareiškimą, kad ta pati paraiška dėl kokybės sistemos įvertinimo nėra pateikta kitai paskelbtajai įstaigai;

227.3. techninius dokumentus, parengtus kiekvienos planuojamos gaminti slėginės įrangos kategorijos modeliui;

227.4. kokybės sistemos dokumentus.

228. Techninius dokumentus turi sudaryti ši informacija:

228.1. bendras slėginės įrangos aprašymas;

228.2. projekto eskizas ir gaminio sudedamųjų dalių, mazgų, grandinių ir kiti brėžiniai ir schemos;

228.3. aprašymai ir paaiškinimai, padedantys suprasti tuos brėžinius, schemas ir slėginės įrangos veikimą;

228.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti, bet taikyti tik iš dalies – techniniuose dokumentuose nurodomos taikytos darniųjų standartų dalys;

228.5. atliktų projektinių skaičiavimų, patikrinimų ir kiti rezultatai;

228.6. bandymų ataskaitos.

229. Kokybės sistema turi užtikrinti, kad slėginė įranga atitiktų jai taikomus šio Reglamento reikalavimus.

230. Visi kokybės sistemos elementai, reikalavimai ir nuostatos, kurių įsipareigoja laikytis gamintojas, turi būti sistemingai ir gamintojo nustatyta tvarka raštu įforminti kaip taisyklės, procedūros ir instrukcijos. Kokybės sistemos dokumentai turi užtikrinti, kad kokybės programos, planai, gairės ir kokybės ataskaitos būtų vienodai suprantami. Kokybės sistemos dokumentuose, visų pirma, turi būti tinkamai aprašyti:

230.1. kokybės tikslai, gamybos organizacinė struktūra, gamintojo vadovybės atsakomybė ir įgaliojimai slėginės įrangos projekto ir gaminių kokybės užtikrinimo atžvilgiu;

230.2. slėginės įrangos projekto techninės specifikacijos, įskaitant standartus, ir, kai taikomi ne visi susiję darnieji standartai ir priemonės, kurios bus taikomos siekiant užtikrinti, kad būtų įvykdyti slėginei įrangai taikytini šio Reglamento esminiai saugos reikalavimai;

230.3. slėginės įrangos projekto kontrolės ir patikros metodai, procesai ir sistemingi veiksmai, kurie bus taikomi projektuojant atitinkamo tipo slėginės įrangos gaminius, ypač atkreipiant dėmesį į slėginei įrangai gaminti planuojamas naudoti medžiagas pagal šio Reglamento 1 priedo 57–62 punktų nuostatas;

230.4. gamybos, kokybės kontrolės ir kokybės užtikrinimo metodai, procesai ir sistemingi veiksmai, kurie bus taikomi užtikrinant efektyvią kokybės sistemą, ypač atkreipiant dėmesį į pagal šio Reglamento 1 priedo 38–42 punktus patvirtintas procedūras, kurios bus taikomos neišardomai jungiant dalis;

230.5. tyrimai ir bandymai, kurie bus atliekami prieš slėginės įrangos gamybą, gamybos metu ir pagaminus, nurodant, kokiu dažnumu jie bus atliekami;

230.6. kokybės patikrinimų ataskaitos, bandymų ir kalibravimo duomenys, darbuotojų kvalifikacijos pažymėjimai, ypač darbuotojų, neišardomai jungiančių slėginės įrangos dalis ir atliekančių neardomuosius bandymus pagal šio Reglamento 1 priedo 38–42 ir 43–44 punktų reikalavimus;

230.7. priemonės, skirtos stebėti, ar užtikrinama reikiama slėginės įrangos projekto ir gaminių kokybė ir ar veiksmingai veikia kokybės sistema.

231. Paskelbtoji įstaiga, gavusi šio priedo 227–228 punktuose nurodytus dokumentus, įvertina kokybės sistemą, kad nustatytų, ar ji atitinka šio priedo 229–230 punktuose nurodytus reikalavimus.

Paskelbtoji įstaiga laikosi prielaidos, kad 229–230 punktuose nustatytus reikalavimus atitinka tie kokybės sistemos elementai, kurie atitinka susijusio darniojo standarto specifikacijas.

232. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją kokybės sistemos sertifikatui išduoti, paskelbtoji įstaiga paraiškoje dėl kokybės sistemos įvertinimo nurodytu būdu turi apie tai informuoti gamintoją, nurodydama konkrečius paraiškos dėl kokybės sistemos įvertinimo trūkumus ir terminą, per kurį šie trūkumai turi būti pašalinti.

233. Paskelbtoji įstaiga turi turėti sudariusi audito komisiją, kuri, atliekant kokybės sistemos įvertinimą, rengia tikrinamuosius vizitus gamintojo patalpose. Paskelbtosios įstaigos audito komisijai taikomi šie reikalavimai:

233.1. audito komisijoje turi būti bent vienas narys, turintis patirties vertinant atitinkamą slėginę įrangą ir išmanantis jos gamybos technologiją;

233.2. audito komisijos nariai turi išmanyti kokybės vadybos sistemas ir atitinkamai slėginei įrangai taikytinus šio Reglamento reikalavimus.

234. Paskelbtosios įstaigos audito komisija, siekdama patikrinti gamintojo gebėjimą identifikuoti taikytinus Reglamento reikalavimus ir atlikti reikalingus tyrimus, kad būtų užtikrinta slėginės įrangos atitiktis Reglamento reikalavimams, peržiūri šio priedo 227.3 papunktyje nurodytus techninius dokumentus.

235. Paskelbtoji įstaiga priima sprendimą dėl kokybės sistemos patvirtinimo ir apie jį paraiškoje dėl kokybės sistemos įvertinimo nurodytu būdu praneša gamintojui, pateikdama šio sprendimo priežastis ir audito komisijos išvadas. Jeigu paskelbtoji įstaiga priima sprendimą patvirtinti kokybės sistemą, kartu pateikiamas ir kokybės sistemos sertifikatas.

236. Gamintojas turi ir toliau vykdyti su patvirtinta kokybės sistema susijusias pareigas ir užtikrinti tinkamą ir efektyvų jos funkcionavimą.

237. Gamintojas apie visus numatomus kokybės sistemos pakeitimus, kurie gali turėti įtakos slėginės įrangos atitikčiai šio Reglamento reikalavimams arba kokybės sistemos sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

238. Paskelbtoji įstaiga atlieka siūlomų kokybės sistemos pakeitimų įvertinimą. Jeigu nustatoma, kad kokybės sistemos pakeitimai toliau atitiks šio priedo 229–230 punktuose nustatytus reikalavimus, paskelbtoji įstaiga priima sprendimą patvirtinti siūlomus kokybės sistemos pakeitimus. Šis sprendimas įforminamas kaip priedas prie kokybės sistemos sertifikato.

Jeigu paskelbtoji įstaiga abejoja ar siūlomi kokybės sistemos pakeitimai atitiks šio priedo 229–230 punktuose nustatytus reikalavimus, kokybės sistemos įvertinimas atliekamas iš naujo.

239. Jeigu, atliekant siūlomų kokybės sistemos pakeitimų įvertinimą, nustatoma, kad siūlomi kokybės sistemos pakeitimai neatitiks šio priedo 229–230 punktų reikalavimų, kokybės sistemos sertifikato priedas neišduodamas.

240. Paskelbtoji įstaiga apie šio priedo 238–239 punktuose nurodytus sprendimus nedelsdama informuoja gamintoją, nurodydama šių sprendimų priežastis, taip pat pateikdama kokybės sistemos sertifikato priedą, jeigu buvo priimtas sprendimas patvirtinti siūlomus kokybės sistemos pakeitimus.

TREČIASIS SKIRSNIS

PASKELBTOSIOS ĮSTAIGOS VYKDOMA GAMINTOJO VEIKLOS PRIEŽIŪRA

241. Paskelbtojoji įstaiga, patvirtinusi gamintojo kokybės sistemą ir (ar) jos pakeitimus, siekdama užtikrinti, kad gamintojas toliau tinkamai vykdytų pareigas, susijusias su patvirtinta kokybės sistema, vykdo kokybės sistemos priežiūrą.

242. Paskelbtoji įstaiga, vykdydama kokybės sistemos priežiūrą, turi teisę:

242.1. patekti į gamybos, patikrinimo, bandymų bei sandėliavimo vietas, kad galėtų jas įvertinti;

242.2. gauti visą reikalingą informaciją, įskaitant kokybės sistemos dokumentus, slėginės įrangos projektui ir gamybai skirtas kokybės ataskaitas, pvz, analizes, skaičiavimus, bandymų rezultatus, patikrinimų ataskaitas, bandymų ir kalibravimo duomenis, darbuotojų kvalifikacijos pažymėjimus.

243. Paskelbtoji įstaiga, siekdama įsitikinti, kad gamintojas tinkamai taiko kokybės sistemą, atlieka periodinį auditą, apie kurį iš anksto praneša gamintojui. Atlikus auditą, gamintojui pateikiama audito ataskaita.

Periodinis auditas, atliekant išsamų kokybės sistemos įvertinimą, atliekamas kas trejus metus.

244. Paskelbtoji įstaiga taip pat vykdo neplaninius patikrinimus, apsilankydama pas gaminotoją be įspėjimo. Šių patikrinimų poreikis ir dažnis priklauso nuo paskelbtosios įstaigos taikomos neplaninių patikrinimų kontrolės sistemos. Paskelbtoji įstaiga, taikydama tokią kontrolės sistemą, privalo atsižvelgti į šiuos veiksnius:

244.1. slėginės įrangos kategoriją;

244.2. atliktų planinių arba neplaninių patikrinimų rezultatus;

244.3. poreikį vykdyti gamintojo taisomųjų veiksmų rezultatų stebėseną;

244.4. specialiąsias sąlygas (jei buvo taikytos), susijusias su kokybės sistemos patvirtinimu;

244.5. pokyčius, kurie gali turėti įtakos gamybos proceso organizavimui ar kokybės sistemai.

245. Neplaninių patikrinimų metu paskelbtoji įstaiga prireikus gali atlikti gaminių bandymus arba pavesti juos atlikti, kad patikrintų, ar kokybės sistema tinkamai veikia. Paskelbtoji įstaiga gamintojui turi pateikti neplaninio audito ir bandymų (jeigu jie buvo atlikti) ataskaitas.

246. Jeigu paskelbtoji įstaiga patikrinimų metu nustato, kad gamintojas netinkamai taiko kokybės sistemą ir (ar) nevykdo savo pareigų susijusių su kokybės sistemos sertifikato ir (ar) jo priedų galiojimo sąlygomis, jitaiko šiame Reglamente nurodytas poveikio priemones.

247. Kokybės sistemos sertifikatas gali būti apribojamas, sustabdomas ar panaikinamas gamintojo prašymu.

KETVIRTASIS SKIRSNIS

ATITIKTIES ŽENKLAS IR ES ATITIKTIES DEKLARACIJA

248. Gamintojas kiekvieną slėginės įrangos vienetą, atitinkantį šio Reglamento reikalavimus, privalo pažymėti CE ženklu ir paskelbtosios įstaigos, išdavusios atitikties sertifikatą, atsakomybe – jos identifikaciniu numeriu.

249. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir saugoti ją 10 metų nuo slėginės įrangos pateikimo rinkai dienos, kad, rinkos priežiūros institucijai, pareikalavus būtų galima ją patikrinti ir pateikti jos kopiją.

PENKTASIS SKIRSNIS

BAIGIAMOSIOS NUOSTATOS

250. Gamintojas 10 metų nuo slėginės įrangos pateikimo dienos turi saugoti šiuos dokumentus, kad rinkos priežiūros institucijos galėtų juos patikrinti:

250.1. šio priedo 227.3 papunktyje nurodytus techninius dokumentus;

250.2. šio dokumentus, susijusius su patvirtinta kokybės sistema;

250.3. šio priedo 238 punkte nurodytus patvirtintus kokybės sistemos pakeitimus;

250.4. šio priedo 235, 238, 243, 245 punktuose nurodytus paskelbtosios įstaigos sprendimus ir ataskaitas;

251. Kiekviena paskelbtoji įstaiga elektroniniu paštu arba raštu informuoja Ūkio ministeriją:

251.1. apie išduotus ir (arba) panaikintus kokybės sistemos sertifikatus ir (arba) jų priedus;

251.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų kokybės sistemos sertifikatų ir (arba) jų priedų, sąrašą galiojimo atžvilgiu.

252. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti kokybės sistemos sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus kokybės sistemos sertifikatus ir jų priedus.

253. Gamintojo įgaliotasis atstovas gali gamintojo vardu ir esant jo atsakomybei vykdyti šio priedo 227, 237–239, 248–250 punktuose nurodytus gamintojo įpareigojimus, jeigu jie nurodyti rašytiniame įgaliojime.

XII SKYRIUS

H1 MODULIS. VISIŠKU KOKYBĖS UŽTIKRINIMU IR SLĖGINĖS ĮRANGOS PROJEKTO TYRIMU PAGRĮSTA ATITIKTIS

PIRMASIS SKIRSNIS

BENDROSIOS NUOSTATOS

254. Visišku slėginės įrangos kokybės užtikrinimu, projekto tyrimu ir specialia baigiamojo įvertinimo priežiūra pagrįsta atitiktis yra atitikties įvertinimo procedūra, kurią taikydamas gamintojas įvykdo šio priedo 255 ir 299–300 punktuose nustatytas pareigas ir, prisiimdamas visą atsakomybę, užtikrina ir patvirtina, kad slėginė įranga atitinka atitinka jai taikomus šio Reglamento reikalavimus.

255. Gamintojas, siekdamas užtikrinti slėginės įrangos atitiktį šio Reglamento reikalavimams, privalo taikyti šio priedo XII skyriaus antrojo skirsnio nustatyta tvarka patvirtintą kokybės sistemą, apimančią slėginės įrangos projektavimą, gamybą, pagamintų slėginės įrangos gaminių tikrinimą ir bandymą (toliau – kokybės sistema).

Paskelbtoji įstaiga prižiūri gamintojo veiklą, kaip nurodyta šio priedo XII skyriaus ketvirtajame skirsnyje.

Slėginės įrangos projekto tinkamumas turi būti ištirtas šio priedo XII skyriaus trečiojo skirsnio nustatyta tvarka.

ANTRASIS SKIRSNIS

KOKYBĖS SISTEMA

256. Gamintojas raštu ar elektroniniu paštu vienai pasirinktai paskelbtajai įstaigai pateikia:

256.1. paraišką atlikti kokybės sistemos, kurią jis taiko atitinkamai slėginei įrangai, įvertinimą (toliau – paraiška dėl kokybės sistemos įvertinimo). Paraiškoje dėl kokybės sistemos įvertinimo turi būti nurodyta:

256.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas (jeigu paraišką dėl kokybės sistemos įvertinimo pateikia gamintojo įgaliotasis atstovas – turi būti nurodomi jo duomenys: juridinio asmens pavadinimas ir buveinės adresas, arba fizinio asmens vardas, pavardė, gyvenamosios vietos adresas);

256.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl kokybės sistemos patvirtinimo, taip pat kitą paskelbtosios įstaigos siunčiamą informaciją ir (arba) dokumentus;

256.2. rašytinį pareiškimą, kad ta pati paraiška dėl kokybės sistemos įvertinimo nėra pateikta kitai paskelbtajai įstaigai;

256.3. techninius dokumentus, parengtus kiekvienos planuojamos gaminti slėginės įrangos kategorijos modeliui;

256.4. kokybės sistemos dokumentus.

257. Techninius dokumentus turi sudaryti ši informacija:

257.1. bendras slėginės įrangos aprašymas;

257.2. projekto eskizas ir gaminio sudedamųjų dalių, mazgų, grandinių ir kiti brėžiniai ir schemos;

257.3. aprašymai ir paaiškinimai, padedantys suprasti tuos brėžinius, schemas ir slėginės įrangos veikimą;

257.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti, bet taikyti tik iš dalies – techniniuose dokumentuose nurodomos taikytos darniųjų standartų dalys;

257.5. atliktų projektinių skaičiavimų, patikrinimų ir kiti rezultatai;

257.6. bandymų ataskaitos.

258. Kokybės sistema turi užtikrinti, kad slėginė įranga atitiktų jai taikomus šio Reglamento reikalavimus.

259. Visi kokybės sistemos elementai, reikalavimai ir nuostatos, kurių įsipareigoja laikytis gamintojas, turi būti sistemingai ir gamintojo nustatyta tvarka raštu įforminti kaip taisyklės, procedūros ir instrukcijos. Kokybės sistemos dokumentai turi užtikrinti, kad kokybės programos, planai, gairės ir kokybės ataskaitos būtų vienodai suprantami. Kokybės sistemos dokumentuose, visų pirma, turi būti tinkamai aprašyti:

259.1. kokybės tikslai, gamybos organizacinė struktūra, gamintojo vadovybės atsakomybė ir įgaliojimai slėginės įrangos projekto ir gaminių kokybės užtikrinimo atžvilgiu;

259.2. slėginės įrangos projekto techninės specifikacijos, įskaitant standartus, ir, kai taikomi ne visi susiję darnieji standartai ir priemonės, kurios bus taikomos siekiant užtikrinti, kad būtų įvykdyti slėginei įrangai taikytini šio Reglamento esminiai saugos reikalavimai;

259.3. slėginės įrangos projekto kontrolės ir patikros metodai, procesai ir sistemingi veiksmai, kurie bus taikomi projektuojant atitinkamo tipo slėginės įrangos gaminius, ypač atkreipiant dėmesį į slėginei įrangai gaminti planuojamas naudoti medžiagas pagal šio Reglamento 1 priedo 57–62 punktų nuostatas;

259.4. gamybos, kokybės kontrolės ir kokybės užtikrinimo metodai, procesai ir sistemingi veiksmai, kurie bus taikomi, užtikrinant efektyvią kokybės sistemą, ypač atkreipiant dėmesį į pagal šio Reglamento 38–42 punktus patvirtintas procedūras, atliekamas neišardomai jungiant dalis;

259.5. tyrimai ir bandymai, kurie bus atliekami prieš slėginės įrangos gamybą, gamybos metu ir pagaminus, nurodant, kokiu dažnumu jie bus atliekami;

259.6. kokybės patikrinimų ataskaitos, bandymų ir kalibravimo duomenys, darbuotojų kvalifikacijos pažymėjimai, ypač darbuotojų, neišardomai jungiančių slėginės įrangos dalis ir atliekančių neardomuosius bandymus pagal šio Reglamento 1 priedo 38–42 ir 43–44 punktų reikalavimus;

259.7. priemonės, skirtos stebėti, ar užtikrinama reikiama slėginės įrangos projekto ir gaminių kokybė ir ar veiksmingai veikia kokybės sistema.

260. Paskelbtoji įstaiga, gavusi šio priedo 256–257 punktuose nurodytus dokumentus, įvertina kokybės sistemą, kad nustatytų, ar ji atitinka šio priedo 258–259 punktuose nurodytus reikalavimus.

Paskelbtoji įstaiga laikosi prielaidos, kad 258–259 punktuose nustatytus reikalavimus atitinka tie kokybės sistemos elementai, kurie atitinka susijusio darniojo standarto specifikacijas.

261. Jeigu gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją kokybės sistemos sertifikatui išduoti, paskelbtoji įstaiga paraiškoje dėl kokybės sistemos įvertinimo nurodytu būdu turi apie tai informuoti gamintoją, nurodydama konkrečius paraiškos dėl kokybės sistemos įvertinimo trūkumus ir terminą, per kurį šie trūkumai turi būti pašalinti.

262. Paskelbtoji įstaiga turi turėti sudariusi audito komisiją, kuri atliekant kokybės sistemos įvertinimą, rengia tikrinamuosius vizitus gamintojo patalpose. Paskelbtosios įstaigos audito komisijai taikomi šie reikalavimai:

262.1. audito komisijoje turi būti bent vienas narys, turintis patirties vertinant atitinkamą slėginę įrangą ir išmanantis jos gamybos technologiją;

262.2. audito komisijos nariai turi išmanyti kokybės vadybos sistemas ir atitinkamai slėginei įrangai taikytinus šio Reglamento reikalavimus.

263. Paskelbtosios įstaigos audito komisija, siekdama patikrinti gamintojo gebėjimą identifikuoti taikytinus Reglamento reikalavimus ir atlikti reikalingus tyrimus, kad būtų užtikrinta slėginės įrangos atitiktis Reglamento reikalavimams, peržiūri šio priedo 256.3 papunktyje nurodytus techninius dokumentus.

264. Paskelbtoji įstaiga priima sprendimą dėl kokybės sistemos patvirtinimo ir apie jį paraiškoje dėl kokybės sistemos įvertinimo nurodytu būdu praneša gamintojui, pateikdama šio sprendimo priežastis ir audito komisijos išvadas. Jeigu kokybės sistema atitinka šiame Reglamente nustatytus reikalavimus, paskelbtoji įstaiga priima sprendimą patvirtinti kokybės sistemą ir pateikia kokybės sistemos sertifikatą gamintojui.

265. Gamintojas turi ir toliau vykdyti su patvirtinta kokybės sistema susijusias pareigas ir užtikrinti tinkamą ir efektyvų jos funkcionavimą.

266. Gamintojas apie visus numatomus kokybės sistemos pakeitimus, kurie gali turėti įtakos slėginės įrangos atitikčiai šio Reglamento reikalavimams arba kokybės sistemos sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

Gamintojas, teikdamas šią informaciją, turi nurodyti konkrečius atliktus pakeitimus, kartu pateikdamas pakeitimus pagrindžiančius techninius dokumentus.

267. Paskelbtoji įstaiga atlieka siūlomų kokybės sistemos pakeitimų įvertinimą. Jeigu nustatoma, kad kokybės sistemos pakeitimai toliau atitiks šio priedo 258–259 punktuose nustatytus reikalavimus, paskelbtoji įstaiga priima sprendimą patvirtinti siūlomus kokybės sistemos pakeitimus. Šis sprendimas įforminamas kaip priedas prie kokybės sistemos sertifikato.

Jeigu paskelbtoji įstaiga abejoja ar siūlomi kokybės sistemos pakeitimai atitiks šio priedo 258–259 punktuose nustatytus reikalavimus, kokybės sistemos įvertinimas atliekamas iš naujo.

268. Jeigu, atliekant siūlomų kokybės sistemos pakeitimų įvertinimą, nustatoma, kad siūlomi kokybės sistemos pakeitimai neatitiks šio priedo 258–259 punktų reikalavimų, kokybės sistemos sertifikato priedas neišduodamas.

269. Paskelbtoji įstaiga apie šio priedo 267–268 punktuose nurodytus sprendimus nedelsdama informuoja gamintoją, nurodydama šių sprendimų priežastis, taip pat pateikdama kokybės sistemos sertifikato priedą, jeigu buvo priimtas sprendimas patvirtinti siūlomus kokybės sistemos pakeitimus.

270. Kiekviena paskelbtoji įstaiga elektroniniu paštu arba raštu informuoja Ūkio ministeriją:

270.1. apie išduotus ir (arba) panaikintus kokybės sistemos sertifikatus ir (arba) jų priedus;

270.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų kokybės sistemos sertifikatų ir (arba) jų priedų sąrašą galiojimo atžvilgiu.

271. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti kokybės sistemos sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus kokybės sistemos sertifikatus ir jų priedus.

TREČIASIS SKIRSNIS

SLĖGINĖS ĮRANGOS PROJEKTO TYRIMAS

272. Gamintojas, siekdamas atlikti planuojamos gaminti slėginės įrangos vieneto, kurio projektas anksčiau nebuvo tirtas, projekto tyrimą, raštu ar elektroniniu paštu paskelbtajai įstaigai, nurodytai šio priedo 256 punkte, pateikia:

272.1. paraišką atlikti slėginės įrangos projekto tyrimą (toliau – paraiška atlikti projekto tyrimą), kuri turi būti parengta taip, kad būtų įmanoma suprasti slėginės įrangos projektą, gamybą ir veikimą, taip pat įvertinti jos atitiktį taikytiniems šio Reglamento reikalavimams. Paraiškoje atlikti projekto tyrimą turi būti nurodyta:

272.1.1. gamintojo (juridinio asmens) pavadinimas ir buveinės adresas arba gamintojo (fizinio asmens) vardas, pavardė, gyvenamosios vietos adresas;

272.1.2. kokiu būdu (elektroniniu paštu, registruotu laišku ar pan.) pareiškėjas pageidauja gauti informaciją apie paskelbtosios įstaigos priimtą sprendimą dėl ES projekto tyrimo sertifikato išdavimo, taip pat kitą paskelbtosios įstaigos siunčiamą informaciją ir (arba) dokumentus;

272.2. rašytinį pareiškimą, kad ta pati paraiška atlikti projekto tyrimą nėra pateikta kitai paskelbtajai įstaigai;

272.3. techninius dokumentus. Šie dokumentai turi būti parengti taip, kad pagal juos būtų galima įvertinti slėginės įrangos atitiktį šio Reglamento reikalavimams. Techniniuose dokumentuose turi būti:

272.3.1. pridėta pavojaus (-ų) analizė ir įvertinimas;

272.3.2. nurodomi taikytini šio Reglamento reikalavimai;

272.3.3. pateikiama informacija, kiek reikia įvertinimui atlikti, apie slėginės įrangos projektavimą, gamybą ir veikimą;

272.4. duomenys, patvirtinantys techninio projekto sprendinio tinkamumą. Pateikiant šiuos duomenis, nurodomi visi naudoti dokumentai, ypač tais atvejais, kai susiję darnieji standartai buvo taikyti ne visa apimtimi, o tik tam tikros jų dalys. Prireikus, kartu su šiais duomenimis pateikiami gamintojo laboratorijos arba kitos bandymų laboratorijos gamintojo vardu ir jo atsakomybe pagal kitas technines specifikacijas atliktų bandymų rezultatai.

273. Techninius dokumentus turi sudaryti šios dalys:

273.1. bendras slėginės įrangos aprašymas;

273.2. projekto eskizas ir slėginės įrangos konstrukcijos sudedamųjų dalių, mazgų, grandinių ir kiti brėžiniai bei schemos;

273.3. aprašymai ir paaiškinimai, kurie reikalingi minėtiems brėžiniams, schemoms ir slėginės įrangos veikimui suprasti;

273.4. visa apimtimi arba iš dalies taikomų darniųjų standartų sąrašas, arba projektavimo sprendimų, kurie užtikrintų atitiktį šio Reglamento reikalavimams, aprašymas, jeigu darnieji standartai nėra taikomi. Jeigu darnieji standartai taikyti tik iš dalies – techniniuose dokumentuose nurodomos taikytos darniųjų standartų dalys;

273.5. atliktų konstrukcijos projektinių skaičiavimų, patikrinimų ir kiti rezultatai;

273.6. bandymų ataskaitos.

274. Jei gamintojas paskelbtajai įstaigai pateikė ne visus ar pateikė netinkamai įformintus dokumentus ir informaciją Europos Sąjungos projekto tyrimo sertifikatui išduoti, paskelbtoji įstaiga paraiškoje atlikti slėginės įrangos projekto tyrimą nurodytu būdu turi apie tai informuoti gamintoją, nurodydama konkrečius paraiškos atlikti slėginės įrangos projekto tyrimą trūkumus ir terminą, per kurį šie trūkumai turi būti pašalinti.

275. Jeigu slėginės įrangos projektas atitinka slėginei įrangai taikytinus šio Reglamento reikalavimus, paskelbtoji įstaiga paraiškoje atlikti ES projekto tyrimą nurodytu būdu gamintojui išduoda ES projekto tyrimo sertifikatą, kuriame nurodomas gamintojo (juridinio asmens) pavadinimas, buveinės adresas arba gamintojo (fizinio asmens) vardas, pavardė, gyvenamosios vietos adresas, atliktų tyrimų išvados, sertifikato galiojimo sąlygos, jeigu tokios buvo nustatytos, ir duomenys, reikalingi patvirtintam slėginės įrangos tipui identifikuoti. Prie ES projekto tyrimo sertifikato gali būti pridedami priedai.

276. ES tipo tyrimo sertifikate ir jo prieduose būtina pateikti visą informaciją, kuria vadovaujantis būtų galima įvertinti slėginės įrangos atitiktį ištirtam slėginės įrangos projektui, ir prireikus, atlikti slėginės įrangos veikimo patikrinimą.

277. Paskelbtoji įstaiga priima motyvuotą sprendimą atsisakyti išduoti ES projekto tyrimo sertifikatą, jeigu:

277.1. slėginės įrangos projektas neatitinka šio Reglamento reikalavimų;

277.2. gamintojas neįvykdė paskelbtosios įstaigos reikalavimo per jos nustatytą terminą pašalinti pateiktos paraiškos atlikti projekto tyrimą trūkumų ir apie tai informuoti paskelbtąją įstaigą.

278. Paskelbtosios įstaigos sprendimo atsisakyti išduoti ES projekto tyrimo sertifikatą kopija, nurodant aiškius tokio sprendimo motyvus, paraiškoje atlikti projekto tyrimą nurodytu būdu pateikiama pareiškėjui.

279. Paskelbtoji įstaiga seka ir analizuoja visuotinai pripažintas mokslo ir technikos naujoves, kurios gali turėti įtakos patvirtinto slėginės įrangos projekto atitikčiai šio Reglamento reikalavimams, ir sprendžia, ar dėl tokių pokyčių būtina atlikti papildomus patvirtinto projekto tyrimus. Jeigu, jos nuomone, tokie tyrimai yra reikalingi, paskelbtoji įstaiga apie tai praneša slėginės įrangos gamintojui paraiškoje atlikti projekto tyrimą nurodytu būdu.

280. Gamintojas, apie visus slėginės įrangos projekto pakeitimus, kurie gali turėti įtakos slėginės įrangos atitikčiai šiame Reglamente nustatytiems esminiams saugos reikalavimams arba ES projekto tyrimo sertifikato galiojimo sąlygoms, turi nedelsdamas pranešti paskelbtajai įstaigai, išdavusiai minėtą sertifikatą.

281. Paskelbtoji įstaiga atlieka patvirtinto slėginės įrangos projekto pakeitimų įvertinimą. Jeigu pakeitimai atitinka šiame Reglamente nustatytus reikalavimus, priima sprendimą patvirtinti siūlomus pakeitimus. Šis sprendimas įforminamas kaip priedas prie pradinio ES projekto tyrimo sertifikato.

282. Jeigu, atliekant patvirtinto slėginės įrangos projekto pakeitimų įvertinimą, nustatoma, kad slėginės įrangos pakeitimai neatitinka šiame Reglamente nustatytų reikalavimų, ES projekto tyrimo sertifikato priedas neišduodamas.

283. Paskelbtoji įstaiga apie šio priedo 281–282 punktuose nurodytus sprendimus paraiškoje atlikti projekto tyrimą nurodytu būdu nedelsdama informuoja gamintoją, nurodydama sprendimų priežastis, taip pat pateikdama ES projekto tyrimo sertifikato priedą, jeigu buvo priimtas sprendimas patvirtinti siūlomus patvirtinto slėginės įrangos projekto pakeitimus.

284. Jeigu paskelbtoji įstaiga nustato, kad gamintojas nevykdo savo pareigų susijusių su ES projekto tyrimo sertifikato ir (ar) jo priedo galiojimo sąlygomis, jitaiko šiame Reglamente nurodytas poveikio priemones.

285. ES projekto tyrimo sertifikatas gali būti apribojamas, sustabdomas ar panaikinamas gamintojo prašymu.

286. Kiekviena paskelbtoji įstaiga elektroniniu paštu arba raštu informuoja Ūkio ministeriją:

286.1. apie išduotus ir (arba) panaikintus ES projekto tyrimo sertifikatus ir (arba) jų priedus;

286.2. kasmet iki kovo 1 d. (už praeitus kalendorinius metus) arba, gavusi Ūkio ministerijos prašymą, pateikia jai atsisakytų išduoti, sustabdytų arba kitaip apribotų ES projekto tyrimo sertifikatų ir (arba) jų priedų sąrašą galiojimo atžvilgiu.

287. Paskelbtoji įstaiga nedelsdama elektroniniu paštu pateikia Lietuvos Respublikos ir kitoms Europos Sąjungos valstybių narių paskelbtosioms įstaigoms informaciją apie priimtus sprendimus atsisakyti išduoti ES projekto tyrimo sertifikatus ir (arba) jų priedus, taip pat panaikinti, laikinai sustabdyti ar kitaip apriboti šių sertifikatų ar jų priedų galiojimą, o, gavusi minėtų subjektų prašymą, – ir apie išduotus ES projekto tyrimo sertifikatus ir jų priedus.

288. Europos Komisija, Europos Sąjungos valstybės narės ir kitos paskelbtosios įstaigos turi teisę, pateikusios prašymą paskelbtajai įstaigai, gauti ES projekto tyrimo sertifikatų ir (arba) jų priedų kopijas. Europos Komisija ir Europos Sąjungos valstybės narės turi teisę, pateikusios prašymą paskelbtajai įstaigai, gauti techninių dokumentų kopijas ir paskelbtosios įstaigos atliktų tyrimų rezultatus.

289. Paskelbtoji įstaiga privalo saugoti ES projekto tyrimo sertifikato, jo priedų kopijas, taip pat techninę bylą su gamintojo pateiktais dokumentais iki šio sertifikato galiojimo termino pabaigos.

290. Gamintojas saugo ES projekto tyrimo sertifikato, jo priedų kopijas bei techninius dokumentus 10 metų nuo slėginės įrangos pateikimo rinkai dienos, kad, prireikus, rinkos priežiūros institucijos galėtų juos patikrinti.

KETVIRTASIS SKIRSNIS

PASKELBTOSIOS ĮSTAIGOS VYKDOMA GAMINTOJO VEIKLOS PRIEŽIŪRA

291. Paskelbtojoji įstaiga, patvirtinusi gamintojo kokybės sistemą ir (ar) jos pakeitimus, siekdama užtikrinti, kad gamintojas toliau tinkamai vykdytų pareigas, susijusias su patvirtinta kokybės sistema, vykdo kokybės sistemos priežiūrą.

292. Paskelbtoji įstaiga, vykdydama kokybės sistemos priežiūrą, turi teisę:

292.1. patekti į projektavimo, gamybos, patikrinimo, bandymų bei sandėliavimo vietas, kad galėtų jas įvertinti;

292.2. gauti visą reikalingą informaciją, įskaitant kokybės sistemos dokumentus, slėginės įrangos projektui ir gamybai skirtas kokybės ataskaitas, pvz, analizes, skaičiavimus, bandymų rezultatus, patikrinimų ataskaitas, bandymų ir kalibravimo duomenis, darbuotojų kvalifikacijos pažymėjimus.

293. Paskelbtoji įstaiga, siekdama įsitikinti, kad gamintojas turi ir tinkamai taiko kokybės sistemą, atlieka periodinį auditą, apie kurį iš anksto praneša gamintojui. Atlikus auditą, gamintojui pateikiama audito ataskaita.

Periodinis auditas, atliekant išsamų kokybės sistemos įvertinimą, atliekamas kas trejus metus.

294. Paskelbtoji įstaiga taip pat vykdo neplaninius patikrinimus, apsilankydama pas gaminotoją be įspėjimo. Šių patikrinimų poreikis ir dažnis priklauso nuo paskelbtosios įstaigos taikomos neplaninių patikrinimų kontrolės sistemos. Paskelbtoji įstaiga, taikydama tokią kontrolės sistemą, privalo atsižvelgti į šiuos veiksnius:

294.1. slėginės įrangos kategoriją;

294.2. atliktų planinių arba neplaninių patikrinimų rezultatus;

294.3. poreikį vykdyti gamintojo taisomųjų veiksmų rezultatų stebėseną;

294.4. specialiąsias sąlygas (jei buvo taikytos), susijusias su kokybės sistemos patvirtinimu;

294.5. pokyčius, kurie gali turėti įtakos gamybos proceso organizavimui ar kokybės sistemai.

295. Neplaninių patikrinimų metu paskelbtoji įstaiga prireikus gali atlikti gaminių bandymus arba pavesti juos atlikti, kad patikrintų, ar kokybės sistema tinkamai veikia. Paskelbtoji įstaiga gamintojui turi pateikti neplaninio audito ir bandymų (jeigu jie buvo atlikti) ataskaitas.

296. Paskelbtoji įstaiga, vadovaudamasi šio Reglamento 1 priedo III skyriaus antrojo skirsnio nuostatomis, neplaninių patikrinimų metu taiko griežtesnes baigiamojo įvertinimo procedūras ir atlieka slėginės įrangos tyrimus. Paskelbtoji įstaiga gamintojui turi pateikti neplaninio patikrinimo ir bandymų (jeigu jie buvo atlikti) ataskaitas.

297. Jeigu paskelbtoji įstaiga patikrinimų metu nustato, kad gamintojas netinkamai taiko kokybės sistemą ir (ar) nevykdo savo pareigų susijusių su kokybės sistemos sertifikato ir (ar) jo priedų galiojimo sąlygomis, jitaiko šiame Reglamente nurodytas poveikio priemones.

298. Kokybės sistemos sertifikatas gali būti apribojamas, sustabdomas ar panaikinamas gamintojo prašymu.

PENKTASIS SKIRSNIS

ATITIKTIES ŽENKLAS IR ES ATITIKTIES DEKLARACIJA

299. Gamintojas kiekvieną slėginės įrangos vienetą, atitinkantį šio Reglamento reikalavimus, privalo pažymėti CE ženklu ir paskelbtosios įstaigos, išdavusios atitikties sertifikatą, atsakomybe – jos identifikaciniu numeriu.

300. Gamintojas privalo parengti rašytinę kiekvieno slėginės įrangos modelio ES atitikties deklaraciją, kurioje nurodomas slėginės įrangos modelis, kuriam deklaracija buvo parengta, ir projekto tyrimo sertifikato numeris. ES atitikties deklaracija turi būti saugoma 10 metų nuo slėginės įrangos pateikimo rinkai dienos, kad, rinkos priežiūros institucijai, pareikalavus būtų galima ją patikrinti ir pateikti jos kopiją.

XIII SKYRIUS

BAIGIAMOSIOS NUOSTATOS

301. Gamintojas 10 metų nuo slėginės įrangos pateikimo dienos turi saugoti šiuos dokumentus, kad rinkos priežiūros institucijos galėtų juos patikrinti:

301.1. šio priedo 256 punkte nurodytus dokumentus, susijusius su kokybės sistema;

301.2. šio priedo 267 punkte nurodytus patvirtintus kokybės sistemos pakeitimus;

301.3. šio priedo 267, 293 ir 295 punktuose nurodytus paskelbtosios įstaigos sprendimus ir ataskaitas;

302. Gamintojo įgaliotasis atstovas gali pateikti šio priedo 272.1 papunktyje nurodytą paraišką ir gamintojo vardu ir esant jo atsakomybei vykdyti šio priedo 256, 266–269, 280–283, 290, 299–300 punktuose nurodytus gamintojo įpareigojimus, jeigu jie nurodyti rašytiniame įgaliojime.

________________

Slėginės įrangos techninio reglamento

4 priedas

(Europos Sąjungos atitikties deklaracijos formos pavyzdys)

EUROPOS SĄJUNGOS ATITIKTIES DEKLARACIJA

Nr. ___________

1. Slėginė įranga ar agregatas:_________________________________________________

(nurodomas gaminio, tipo, partijos ar serijos numeris)

2. Gamintojas ir (arba) jo įgaliotasis atstovas:____________________________________ (nurodomas gamintojo ir, jeigu taikoma, jo įgalioto atstovo pavadinimas (jei gamintojas arba įgaliotas atstovas fizinis asmuo – vardas, pavardė) ir adresas)

3. Ši ES atitikties deklaracija išduota gamintojui prisiimant visą atsakomybę.

4. Deklaracijos objektas: ____________________________________________________

(nurodomi slėginės įrangos arba agregato identifikavimo duomenys (aprašymas, taikyta atitikties įvertinimo procedūra ir, agregatų atveju, - slėginės įrangos, iš kurios agregatas sudarytas, ir taikytos atitikties įvertinimo procedūros aprašymas), pagal kuriuos juos galima atsekti; kad būtų galima slėginę įrangą arba agregatą identifikuoti, gali būti pateikiama nuotrauka)

5. Deklaracijos objektas atitinka šiuos derinamuosius Europos Sąjungos teisės aktus:_____ (nurodomi derinamieji Europos Sąjungos teisės aktai)

6. Taikyti darnieji standartai arba nuorodos į kitas technines specifikacijas:_____________

(pateikiamos nuorodos į taikytus darniuosius standartus arba į kitas technines specifikacijas, pagal kurias deklaruota slėginio įrangos ar agregato atitiktis)

7. Slėginės įrangos arba agregato atitikties įvertinimą atlikusi paskelbtoji įstaiga (jeigu taikoma______________________________________________________________________

(nurodomas paskelbtosios įstaigos pavadinimas ir buveinės adresas, identifikacinis numeris, išduoto sertifikato numeris, nuorodos į ES tipo tyrimo sertifikatą (produkcijos tipas), ES tipo tyrimo sertifikatą (projekto tipas), ES projekto tyrimo sertifikatą ir (arba) atitikties sertifikatą paskelbtosios įstaigos internetinėje svetainėje)

8. Papildoma informacija:___________________________________________________

(nurodomi išsamūs duomenys, jei reikia, apie asmenį, už gamintoją arba jo įgaliotąjį atstovą įgaliotą pasirašyti Europos Sąjungos atitikties deklaraciją)

__________________________________________________

(ES atitikties deklaracijos išdavimo data ir vieta)

__________	__________	_____________

(Pareigos)	(Parašas)	(Vardas ir pavardė)

_______________